މިއީ ކުށެއް ހެއްޔެވެ؟ – Esfiya\nހިތާމަ ކުރުވާހަކަ ލޯބި July 18, 2018\nމިއީ ކުށެއް ހެއްޔެވެ؟\nއޮފީސް ޑޮކިއުމެންޓުތަކެއްގެ ތެރެއަށް ގެނބިފައި އިންދައި ކުއްލިއަކަށް މީހަކު އައިސް ފަހަތުން ބައްދައިގަތުމުން އަހަރެންގެ ހިތް ނުހުއްޓުނީ ކިރިޔާއެވެ. “މޫމިން! ކިތައް ފަހަރު ބުނާނީ ތިހެން ކުއްލިއަކަށް ނުސިއްސުވާށޭ! ހިތް ހުއްޓިއްޖިއްޔާ ކިހިނެއް ހަދާނީ؟” އަހަރެން ހަަޅޭއްލަވައިގަތީމެވެ. ނަމަވެސް ފަހަތުން ގައިގައި ބައްދައިގެން ހުރި މޫމިންގެ ޖަވާބެއް ނައެވެ. ގައިގައި ވެށިފައިވީ ދެއަތް ދުރަށް ޖައްސައިލުމަށްފަހު އަހަރެން މޫމިންގެ މޫނަށް ބަލައިލީމެވެ. ފެނިގެންދިޔައީ އޭނާގެ މޫނުން އެންމެ ބަލަން ބޭނުންނުވާ، ހިތާމަވެރިކަމެވެ. “އަނެއްކާ ސުހާޔާ މައްސަލަޖެހުނީ؟” މޫމިން ސޯފާގައި ބައިންދަމުން އަހަރެން އެހީމެވެ. ޖަވާބުގައި އޭނާ ބޯޖަހައިލިއިރު ހީވަނީ ދެންމެ ދެންމެ އެ ލޮލުން ކަރުނަތައް އޮހޮރިގަތްފާނެ ހެންނެވެ. “ކިހިނެއްވީ؟”\n“އަހަރެން ދެންމެ ސުހާއާ ކައިވެނީގެ ވާހަކަ ދެއްކީމަ އޭނަ ބުނީ ކައިވެނި ކުރާކަށް ބޭނުމެއް ނޫނޯ. ސަބަބު އެހީމަ އައީ ރުޅި. ބުނީ އޭނަ ބޭނުންވަނީ މިނިވަންކޮށް އުޅެންށޯ. ކައިވެނީގެ ކަސްދޮޅު އެޅޭކަށް ބޭނުމެއް ނޫނޯ. ކައިވެނިކުރަން ބޭނުމީއާ އެހެންމީހެއް ހޯދާށޯ.” މޫމިން ކިޔައިދިނެވެ.\n“ދެން ކަލޭ ކީކޭ ބުނީ.” އަހަރެން ކެތްމަދުވެފައި އެހީމެވެ.\n“އަހަރެން ބުނީ ސޮރީއޭ. ކައިވެނި ނުކުރިއަސް ސުހާއާ އެއްކޮށޭ އުޅެން ބޭނުމީ.” ދެތުންފަތް ފިއްތާލައިފައި އަހަރެން މޫމިންގެ މޫނުން ނަޒަރުކައްސައިލީމެވެ. އިތުރަށް ކެތް ނުވީއެވެ.\n“މިރޭ މިގޭގަ ނިދާނީ. ނެތް ގެއަށް ދާހިތެއްވެސް.” މޫމިން ސޯފާގައި ހަމަޖެހިލިއެވެ. ޓީވީއަށް ލޯ ހުއްޓައިލައިގެން އޮތް މޫމިންއަށް އަހަރެން ބަލައިލީމެވެ. މޫމިންއަކީ ކުޑައިރުންސުރެ އަހަރެންގެ އެންމެ ގާތް އެކުވެރިޔާއެވެ. ކޮންމެކަމެއްވެސް ހިއްސާކުރެވޭ ހަމައެކަނި ފަރާތެވެ. އެންމެ ކަމެއް ފިޔަވައެވެ. އެއީ އަހަރެން އޭނާދެކެ ވާ ލޮއެއްބެވެ.\nމޫމިންއަށް ރަޖާގަނޑެއް އެއްލުމަށްފަހު އަހަރެން ކޮޓަރިއަށް ވަނީމެވެ. ދޮރު ލައްޕައިލާފައި އެނދުމައްޗަށް ޖެހިގަތީމެވެ. އެތައް އިރެއް ވީއިރުވެސް ލޮލަކަށް ނިންޖެއް ނައެވެ.\nސިޓިންގ ރޫމަށް ނުކުމެ މަޑުމަޑުން ސޯފާއާއި ދިމާއަށްވާގޮތަށް ބިންމަތީ އިށީނީމެވެ. މޫމިންގެ މޫނަށް އަހަރެެން ބަލައިލީމެވެ. ވަރަށްވެސް ފުރިހަމައެވެ. ރީތިކަމުގެ ލާމަސީލު މިސާލެކެވެ. މޫނުމައްޗަށް ފައިބައިފައި އިން ފަން އިސްތަށިކޮޅު އެއްކައިރިކޮށްލީމެވެ. އަދި އޭނާގެ ދޮން ކޯތާފަތުގައި އަތް ބީހިލީމެވެ. އޭނާ މިހާ ގާތުގައި ވާއިރުވެސް، އޭނާގެ ލޯބި ވަނީ އަހަރެންގެ އަތް ފޯރާ ހިސާބަކު ނޫނެވެ.\nގަޑީގެ ސޯނާގެ އަޑު ކަންފަތުގައި ޖެހުމާއެކު އަހަންނަށް ހޭލެވުނެވެ. އަތް ދަމާލާފައި ބަން ކިޔާ ސޯނާ ގަޑީގައި ޖަހައި އަޑު ނިވައިލީމެވެ. ސޯނާ ގަޑީގެ ކުށެއްވެސް ނެތެވެ. މުޅި ބޮލުގައާއި އެކު ރަޖާއަޅައި އަލުން ނިދީގެ ތެރެއަށް ފީނައިގަނެވޭތޯ މަސައްކަތް ކުރީމެވެ. ނަމަވެސް ވީ ނާކާމިޔާބެވެ.\nކޮޓަރިން ނުކުތްގޮތަށް ފުރަތަމަވެސް އަހަންނަށް ބަލައިލެވުނީ މޫމިން އުޅޭތޯއެވެ. ސިޓިންރޫމުގައި ފެންނަން ނެތުމުން ނިންމީ ހޭލައިގެން ދިޔައީކަމަށެވެ. ގައި ކަހަމުން އަހަރެން އަނެއްކާވެސް ކޮޓަރިއަށް ވަނީ، ފާހަނާއަށް ވަނުމަށެވެ. ލައިގެން ހުރި ޓީޝާޓުގައި ހިފައި މައްޗަށް ހިއްލައިލި ވަގުތު ފާހަނާ ދޮރު ހުޅުވާފައި ނުކުތީ މޫމިންއެވެ. އަވަސް އަވަހަށް އަހަންނަށް ޓީޝާޓު ތިރިކޮށްލެވުނެވެ. މޫމިންއަށް ހަމަ ރީތިކޮށް އަހަރެންގެ ގައި ފެންނާނެއެވެ. ނަމަވެސް އޭނާއަށް އެއީ ކަމަކަށް ވީހެންވެސް ހީނުވިއެވެ.\n“ހާދަ މީރުވަސް ދުވާ ޝަވަރ ކްރީމްއެކޭ. ދެން ދުވަހަކުން އަންނާނީ ތުވާލި ހިފައިގެން މިގެއިން ފެންވެސް ވަރާގޮތަށް.” މޫމިން އަހަރެންގެ ތުވާލީގައި މޫނު ފުހެލާފައި ބުންޏެވެ.\n“ސުހާ ރުޅި އާދެއެއް ނޫންތަ މޫމިން މާގިނައިން މިގެއަށް އައިމަ.” އަހަރެން ބުނީމެވެ.\n“ސުހާ ރުޅިއަޔަސް ލަޔާއާ ދުރަކަށް އަހަންނެއް ނުދާނަން.” މޫމިންގެ މި ޖުމުލައިގައި ފުން މާނައެއް ނުވާކަން އަހަންނަށް އިނގެއެވެ. ނަމަވެސް އުފާކުރެވުނީ ހިތުގެ އަޑިންނެވެ. “ދެން އަހަންނާ ގުޅުން ކަނޑައި ނުލައިފިއްޔާ ރުޅިވާނަމޭ ބުނެފިއްޔާޔޯ؟” އެ ސުވާލު ކުރުމަށްފަހު، ކުރެވުނު މޮޔައޭ އަހަރެންގެ ހިތަށްއެރިއެވެ.\n“ސުހާ ނުބުނާނެ އެހެންނެއް.” ވަރަށް ޔަގީންކަމާއެކު މޫމިން ބުންޏެވެ. އޭނާ ސުހާއަށް އިތުބާރު ކުރަނީ ލޯމަރައިގެންކަން އަހަރެން ހަނދާންނެތުނީ ހެއްޔެވެ؟\nސުހާއަކީ މޫމިންގެ ހިތުގެ މަލިކާއެވެ. އޭނާގެ ބުރުސޫރަ އަހަންނަށްވުރެ ހާސްތަން ރީއްޗެވެ. ހުރިހާ ގޮތަކުންވެސް އަހަންނަށް ވުރެ މޮޅެވެ. އޭނާދެކެ ލޯބިވާ ފިރިހެނުންގެ ލިސްޓު ދިގެވެ. ނަމަވެސް އޭނާ ލޯބިވަނީ މޫމިންދެކެ ކަން އަހަރެން ޔަގީން ކުރީމެވެ. ރުޅިގަދަކަމާއި ގޮތްދޫނުކުރުމަކީ ސުހާގެ ސިފަތަކެވެ. އެހެނަސް އަހަންނަށް ހުރިހާ ކަމަކަށްވުރެ މުހިންމީ މޫމިންގެ އުފަލާއި ހިތްހަމަޖެހުމެވެ.\nއޮފީސް ގަޑީ އަހަރެން ބްރޭކް ނެގީ ސުހާ ނަގާނެ ގަޑިއެއް ބަލާފައެވެ. ސްޕެގެޓީ ތަށްޓަކާއި އައިސް ކޮފީއެއް ހިފައިގެން ގޮސް ސުހާ ކާން އިން މޭޒު ކުރިމަތީ ހުއްޓުނީމެވެ. “އޯކޭތަ މިތާ އިށީނަސް؟” އަހަރެން އަހައިލީމެވެ. ސުހާ އަނގައިން ނުބުނެ ހަމައެކަނި ބޯޖަަހައިލީ އަނގައިގައި ކާއެއްޗެހި ހުރީމަކަމެއް، ނުވަތަ އެހެން ސަބަބަކާހުރެ ކަމެއް ނޭންގެއެވެ. ގޮތް ބަލައިލުމަށް އަހަރެން ފުރަތަމަ ވާހަކަ ފެށީ އޮފީސް ކަމަކާއި ބެހޭގޮތުންނެވެ. ސުހާގެ ރާގުގައި ތަފާތުކަމެއް ނެތުމުން ދައްކަން އައި ވާހަކަ ފެށީމެވެ.\n“މޫމިންއާ މައްސަލައެއް ޖެހުނީތަ؟ މިއަދު މާ ވަކިވަކިން ދެ މީހުން އުޅޭހެން ހީވާތީ.” މޫމިންގެ ނަން އިވުމާއެކު ސުހާ މޫނުގެ ކުލަވަރު ބަދަލުކޮށްލިއެވެ. އަހަރެން ނިންމީ މޫމިން ހުރިހާ ވާހަކައެއް ކިޔައިދިންކަން އެހަށް ނުބުނެ ބޭއްވުމަށެވެ. އިރުކޮޅަކު އެއްޗެކޭ ނުބުނެ އިނުމުން އަހަރެން ހީކުރީ މަސައްކަތް ނާކާމިޔާބުވާން އުޅެނީކަމަށެވެ. ނަމަވެސް ކުއްލިއަކަށް ސުހާ އިސްއުފުލައި ބަލައިލިއެވެ.\n“ލަޔާ. އަހަރެން ކިހިނެތް ހަދާނީ؟ ރޭގަ މޫމިން ޕްރޮޕޯޒްކުރީމަ އަހަންނަށް ބުނެވިއްޖެ ނޫނެކޭ. އަސްލު ބޭނުން މޫމިންއާ މެރީކުރަން. އިއްޔެ ބައްޕަ ދެއްކި ވާހަކައަކުން އަހަރެން އިނީ މޫޑު ހަރާބުވެފަ. އެހެންވެ އެހެން ބުނެވުނީ.” ސުހާގެ އަޑު ކެނޑިކެނޑިގެން ދިޔައެވެ. ލޮލަށް އޭރު ކަރުނަތަށް ވަނީ ޖަމާވެފައެވެ.\n“ދެން އެހެންވިއްޔާ ތިހެން ބުނެބަލަ ގޮސް، މޫމިން ކައިރީ.” އަހަރެން ބުނީމެވެ.\n“ނޫން އޭރަށް މޫމިން ރުޅިއައިސްދާނެ.” އެހެން ބުނުމާއެކު ސުހާއަށް ރޮވިއްޖެއެވެ.\n“މޫމިން ރުޅި އަންނާނޭ؟ އެއީ ރުޅި އަންނަން އިނގޭ މީހެއްވެސް ނޫން. ދެން ކީކޭ މީނަ މި ކިޔަނީ؟” އަހަރެންގެ ހިތަށް އެރިއެވެ. “ނާންނާނެ. އަސްލު މިއަދު މޫމިން ބުނި އަހަރެން ކައިރީ ތި ވާހަކަ. އޭނަ ހުރީ ވަރަށް ދެރަ ވެފަ. އެކަމު ރުޅިއެއް ނާދޭ. ބުނީ އިނަސް ނީނަސް ސުހާއާ އެއްކޮށޯ އުޅެން ބޭނުމީ. ސުހާ ތެދަށް ތިހެން ބުނެފިއްޔާ ޔަގީން އޭނަ ވަރަށް އުފާވާނެކަން.” މިފަހަރު އަހަރެން ފޮރުވީ މޫމިން ރޭ ދަންވާން އުޅެނިކޮށް އަހަރެންގެ ގެއަށް އައިސް ހުރިހާ ކަމެއް ކިޔައިދިން ވާހަކައެވެ.\nސުހާގެ މޫނު އަލިވެއްޖެއެވެ. ކަރުނަތައް ފުހެލާފައި ތެދު ބުނާނަންކަމަށް ބުނެ ދާން ތެދުވެއްޖެއެވެ. އަހަރެންގެ ހިތުގެ އެއްފަޅީގައިވީ މޫމިންއަށްޓަކައި ވީ އުފާވެރިކަމެވެ. އަނެއް ފަޅީގައި ރިހުމާއި، އަމިއްލަ ނަފްސަށް ވެވެމުންްދިޔަ ހަމްދަރްދީއެވެ.\nސުހާ ތެދުވެގެން ދިއުމާއެކު ކުރިމަތީ އައިސް އިށީނީ ކިޔާންއެވެ. “އަދިވެސް އެ ދެމީހުން ގުޅުވަންތަ ތިއުޅެނީ؟ އެއްފަހަރުވެސް އަމިއްލަ މީހާ ހިތުގަވާ އެއްޗެއް މޫމިންއަށް ފޯރުކޮށްދެވޭތޯ އުޅުނީއާ ކީއްތަވާނީ؟” ކިޔާންގެ އަޑުގައި ވީ ހަމްދަރްދީއެވެ. އަހަރެން މޫމިންދެކެ ލޯބިވާކަން އިނގޭ ހަމައެކަނި މީހަކީ އެއީއެވެ.\n“އަހެރެން ބޭނުމެއް ނޫން ބޭކާރު އަނގައެއްތަޅައިގެން އަހަރުން ދެމެދުގަ އޮތް ގުޅުން ހީނަރުކުރާކަށް. އޭނަ އުފަލުގަ އުޅެނިކޮށް އަހަންނަށް ނިމުނީ.”\n“ބޭކާރު އަނގައޭ؟ ކަލޭ…” ކިޔާންގެ ޖުމުލަ ފުރިހަމަ ނުވަނީސް އަހަރެން ގޮނޑިން ތެދުވީމެވެ. އިތުރަށް އެ މައުލޫއަށް ވާހަކަދައްކަން ބޭނުންނުވީއެވެ.\nމަސައްކަތް ނިންމާލާފައި ނުކުތްއިރު ޕާކިން ލޮޓްގައި އެކަކު އަނެކަކު ގައިގައި ބައްދައިލައިގެން ތިބި މޫމިންއާއި ސުހާ އަހަރެން ދުށީމެވެ. ސައިކަލު ބަލައި އެމީހުން ހުރަސްކޮށް ދާން ނުޖެހުނުކަން ނަސީބެކޭ ހިތަށްއެރިއެވެ. އަވަސް އަވަހަށް އެމީހުންނަށް އަހަރެން ފެނުމުގެ ކުރިން ސައިކަލަށް އަރައި ދުއްވައިލީމެވެ.\nމޫމިންއާއި ސުހާގެ ކައިވެނީގެ ކަންތައް ހަމަޖެއްސުމުގައި އެންމެ އިސްކޮށް އުޅުނު އެކަކަކީ އަހަންނެވެ. ހޯލުގެ ޑެކަރޭޝަންތައް ހަރުކުރާނެގޮތުގެ ތަފްސީލު މަސައްކަތު މީހުނަށް ދިނުމަށްފަހު އެތެރެގެއަށް ވަނީ ކަރުހިއްކުން ފިލުވައިލުމަށެވެ. ފެން ކޭހުން ފެން ފުޅިއެއް ނަގައި ތުމުގައި ޖަހައިގެން އަހަރެން ދިޔައީ މޫމިންގެ ކޮޓަރިއަށް އޭނާ ކުރާކަމެއް ބަލައިލުމަށެވެ. ދޮރު ހުޅުވާފައި ހުރުމުން ހުއްދައެއް ނެތި އެތެރެއަށް ވަނީމެވެ. ފެނިގެން ދިޔަ މަންޒަރުން އަނގައިގައި ހުރި ފެންފޮދު ނުބައި މަގަކުން ދިރި ކޮށިއެރިއެވެ. މޫމިން އޭނާގެ ވާން އުޅޭ އަނބިމީހާގެ ތުންފަތުގައި ބޮސްދޭތަނެވެ. އަހަރެން ފެނުމާއެކު ސުހާއަށް ހީވީ ފުރޭތައެއް ފެނުނުހެންނެވެ. އަވަސް އަވަހަށް މޫމިން ދުރަށް ކޮއްޕައިލަމުން އޭނާވެސް ފަހަތަށް ޖެހުނެވެ.\n“ކޮބާ، ނިމުނީތަ ޑެކަރޭޝަންތައް؟” މޫމިން ވާހަކަ އޮޅުވައިލިއެވެ.\n“ނޫން އަދި ނުނިމޭ.” ސަތޭކަ އަށްޑިހަ ޑިގުރީ ފަހަތަށް އެނބުރުނުގޮތަށް ދޮރާއި ދިމާއަށް ހިނގައިގަންނަމުން އަހަރެން ޖަވާބު ދިނީމެވެ. ހިތް ތެޅެމުން ދިޔައީ ހެސްކިޔާފައެވެ. ހުވަފެނުން އެތައް ފަހަރަކު ދެކެފައިވާ އެ މަންޒަރު ފެނުނު ނަމަވެސް އަހަރެންގެ ޖާގައިގައި ހުރީ އެހެން މީހެކެވެ. މޫމިން އަހަރެން ފަހަތުން އަންނަން ހެދުުމުން އަދި ހައްތަހާ އުނދަގޫވިއެވެ. އަހަރެން މި ދަނީއޭ، ދެން ކުރަން ތިބި ކަންތައް ކުރިއަށް ގެންދާށޭ ބުނެ ހަޅޭއްލަވައިގަތްފާނަމޭ ހިތަށް އެރިއެވެ. ނެރެން ބޭނުންވި ކަރުނަތައް ނެރެ ހުސްކޮށްލަފާނަމޭ ހިތަށްއެރިއެވެ.\nކައިވެނީގެ ހަފްލާ ބޭއްވިގެންދިޔައީ ވަރަށް ކުލަގަދަކޮށެވެ. މުޅި ރަށު ރައްޔިތުން ކަހަލައިން ބައިވެރިވިއެވެ. ޖެހިޖެހިގެން ހުއްޓިލައިގެން ތިބި މޫމިންއާއި ސުހާ، މެހެމާނުންނާއި ސަލާމްކުރާތަން ބަލަން އަހަރެން އިނީމެވެ. ގަދަ ނޫކުލައިގެ ކޯޓު ފަޓުލާނާއި ޓައީގައި މޫމިން ކިތަންމެހާވެސް ޗާލެވެ. އެހެން އުޅެފައި މޫމިންއަށް ސުހާ ލައިގެން ހުރި ހެދުމުގެ ފަސްބަޔަށް އެރިއްޖެއެވެ. ކިހިނެއް ކަމެއް އިނގޭނީ ހެއްދެވި ފަރާތަށެވެ. ދެ މީހުންއެކީގައި ނުވެއްޓުނީ ކިރިޔާއެވެ. އެހެން މީހުން ހާސްވެގެން ބަލަންފެށި ނަމަވެސް، މޫމިން ސުހާއަށް ސޮރީ ސޮރީ ތަކުރާރުކުރަން ފެށި ގޮތުން އަހަންނަށް ހެވުނީއެވެ. މާ ދުރުގައި ހުރި އަހަންނަށް މޫމިން ބަލައިލީ ހޭ އަޑު އިވިގެންނެއް ނޫނެވެ. އެންމެ ފުރަތަމަ ހޭނީ އަހަރެންކަން ޔަގީންވާތީ އަހަރެން ހޯދީއެވެ. ކިތަންމެ ފިރިހެންވަންތަކޮށް ހުއްޓަސް އަދިވެސް އަހަންނަށް މޫމިންއަކީ އެންމެ ކުޑައިރުންސުރެ އެކުގައި އުޅުނު ބޭބީއެވެ. އަހަންނަށް އޭނާ މި ދުނިޔެގެ އެންމެނަށްވުރެ ލޮއެއްބެވެ.\nހަފްލާ ނިމުމުން މޫމިން އަހަރެންގާތު އޭރު ގަތް ލަދުގެ ވާހަކަ ދައްކައި ބޮޑާ ހާކާނެގޮތް ހިތަށް އެރުމުން ހިނިތުންވެވުނެވެ. ނަމަވެސް އެ ހިނިތުންވުން ގެއްލިގެން ދިޔައީ އަހަރެންގެ ބަދަލުގައި ދެން އެ ހުރިހާ ވާހަކައެއް ދައްކާނެ މީހަކު ހުންނާނެއޭ ހިތަށް އެރުމުންނެވެ. ދެން އަހަރެން ގާތަށް އޭނާ އަންނާނެބާއޭ ހިތަށް އެރިއެވެ.\nފާހަނައިން ނުކުންނަން އުޅެނިކޮށް މީހަކު ދޮރު ބުޑުގައި ހުރެގެން ވާހަކަ ދައްކާ އަޑު އިވުނެވެ. ކަންފަތް ޖަހައި އަޑު އަހައިލެވުނީ އިންސާނީ ޠަބީއަތުންނެވެ.\n“ދެން އެހަށް ޗިލްވެބަ ބޭބީ.” އެއީ ސުހާގެ އަޑުކަން އަހަންނަށް ފާހަގަވިއެވެ.\n“ބޭބީއޭ؟ މޫމިންއާއެކީ ތަ އެ އުޅެނީ؟” އަހަރެންގެ ހިތަށް އެރިއެވެ.\n“މިހާރު އޭނަ އެއީ އަހަރެންގެ މިލްކެއް. ބޭނުންގޮތެއް ހެދޭނެ. މިއާއިލާގެ މުދާގަނޑުން ބައެއް ކޮންމެހެން ހަދާފަވެސް އަހަރެން ހޯދާނަން!” އަހަރެންގެ ދެލޯ ބޮޑުވީ ބޮޑުވާނެ ވަރަކަށެވެ. ކޮޓަރި ދޮރު ކިރިޔާ ލޯޖެހޭ ވަރަށް ހުޅުވައި ބަލައިލިއިރު ސުހާ ހުރީ ފޯނެއްގައެވެ. ދޮރު ލައްޕައިލީ ފިލައި ހުރެ އިތުރަށް އަޑު އެހުމަށެވެ. އިރުކޮޅެއް ފަހުން ފާހަނައިން ނުކުތްއިރު ސުހާ ފެންނާކަށް ނެތެވެ.\nއެރޭ ހަފްލާ ނިމުނު ފަހުންވެސް އަހަރެން ސުހާއަށް ފާރަލީމެވެ. ފޯނުން އޭނާ ބޭބީއޭ ކިޔައިގެން ވާހަކަ ދެއްކި މީހެއް ކައިރީ މީރޭ ބައްދަލުކުރާ ވާހަކަ ދެއްކި އަޑު އިވިފައިވާތީއެވެ. މީހުންގަނޑު ނުކުނަން ފެށި ގަޑި ބަލާފައި ސުހާ ބޭރަށް ދެމިގަތެވެ. ޖެހިގެން ހުރި މަގުން ގޮސް ނުކުތީ އަތިރި ފަޅިއަށެވެ. އެތާގައި އިންތިޒާރުގައި ހުރީ ދެބައިއުމުރުގެ ފިރިހެނެކެވެ. ސުހާ ވެޑިންޑްރެސްގެ ދިގު ތިރީކޮޅުގައި ހިފައި ފަސްބައި ހިއްލާލައިގެން ދުވެފައިގޮސް އެމީހާ ގައިގައި ބައްދައިލިއެވެ. އެއާއެކު ދެމީހުން އެކަކު އަނެކަކު ތުންފަތުގައި ބޮސްދޭން ފަށައިފިއެވެ. ކުރިމަތިން ފެންނަމުން މިދާ މަންޒަރު އަހަންނަކަށް ހަޖަމެއް ނުކުރެވުނެވެ.\nގެއަށް ގޮސް އިރުކޮޅަކު އަހަރެން އިނީ ގަބުއަރާފައެވެ. ނަމަވެސް ދެން އަހަރެންގެ ގާތަށް އައީ ރުޅިއެވެ. އަހަރެންގެ ލޯބިވާ މޫމިންއަށް އޮޅުވައިލި އަންހެނާދެކެއެވެ. އެކަމުގައި ޝާމިލުވާ ސުހާގެ ލޯބިވެރިޔާދެކެއެވެ. އެންމެ ބޮޑަށް ރުޅި އާދެވުނީ އަމިއްލަ ނަފްސުދެކެއެވެ. ސުހާގެ ހަގީގަތް ދެނެގަތުމަށް ނޫޅެވުނީތީއެވެ. މޫމިންގެ އުފަލަށްޓަކައި އެ އަންހެނާއަށް، ލޯ މަރާފައި އިތުބާރު ކުރެވުނީތީއެވެ.\n“ދެން ކިހިނެތް އަހަރެން ހަދާނީ؟ މޫމިންއަށް ތެދު އިނގިއްޖިއްޔާ އޭނަ ކުދިކުދިވެދާނެ.” މިއޮށްހާ ދުވަހު ހިފަހައްޓައިގެން ހުރި ކަރުނަތައް ހޯސްލާފައި ލޮލުން ބަންޑުންވެއްޖެއެވެ. އަހަރެންގެ ކޯތާފަތް އެކީ ތެންމާލައިފިއެވެ. ހުއްޓުމެއް ނެތި އެރޭ އަހަރެން ދެ ގަޑިއިރު ވަންދެން އެޅީ ދެ އަހަރު ދުވަހުގެ ކަރުނައޭ ބުނުން ދޮގަކަށް ނުވާނެއެވެ.\nއަނެއް ދުވަހު ހޭލެވުނީ ފިނި ތަޅުންގަނޑުމަތިންނެވެ. ގައިގެ އެތަންމިތާންގައި ރިއްސައެވެ. ދެލޯ އޮތީ ދުޅަވެފައެވެ. ނަމަވެސް އަހަރެންގެ ހިތުގައިވީ އާ އަޒުމެކެވެ. ކޮންމެ ގޮތެއް ހަދާފައިވެސް މޫމިން ހަގީގަތާއި ހަމައަށް ފޯރުކޮށްދިނުމެވެ. އޭގެ ފަހުން އޭނާ ކުރާ ކޮންމެ ހިތާމައެއްގައި ގާތުގައި އަހަރެން ވާނަންކަމަށް އަމިއްލަ ނަފްސަށް ހުވާކުރީމެވެ.\nއަހަރެން ފާރަލަމުންދިޔައީ ސުހާ އަނެއްކާވެސް އެ މީހާއާއި ބައްދަލުކުރާނެ ދުވަހަކަށެވެ. އެ ދުވަސް މާ ލަސްނުވެ އަތުވެއްޖެއެވެ. އަވަހަށް އޮފީސް މަސައްކަތްތައް ނިންމައިލާފައި ލޯބިވެރިޔާއާއި ބައްދަލުކުރަން އުޅޭކަން އަހަންނަށް އިނގުނެވެ. އަހަރެން އަވަހަށް ދިޔައީ މޫމިން ކައިރިއަށެވެ.\n“އޭތް މިއަދު އަވަހަށް މަސައްކަތް ނިންމައްޗޭ. އެބައޮތް އެއްޗެއް ދައްކަންވެފަ.” މުމިންގާތު އަހަރެން ބުނީމެވެ. ކޯޗެއްތޯ އެހުމުން އަހަރެން ޖަވާބު ނުދިން ނަމަވެސް އޭނާ ދާން އެއްބަސްވިއެވެ.\nސުހާ ފަހަތުން އަހަރެން ފޮނުވީ ކިޔާންއެވެ. ހަގީގަތް ކިޔައިދިނުމުން، ކިޔާންވަނީ އަހަންނަށް އެހީވުމަށް އެއްބަސްވެފައެވެ. ސުހާ މަންޒިލަށް ފޯރުމުން ކިޔާން އަހަންނަށް ގުޅިއެވެ. އަހަރެން، މޫމިން ގޮވައިގެން ސައިކަލުގައި އެދިމާއަށް ދުއްވައިލީމެވެ.\n“ކޯޗެއް ދައްކަންތަ ތި ގެންދަނީ؟” އަތިރިމައްޗަށް ނެރުމުން މޫމިން އަނެއްކާވެސް ސުވާލުކުރިއެވެ. އަހަރެން ޖަވާބެއް ނުދެމެވެ. ވަށައިގެން ހޯދައިލިއިރު މެންދުރުގެ ހޫނު އަވިގަނޑުގައި އެކަކުވެސް ފެންނާކަށް ނެތެވެ. މޫމިން ކައިރީ މަޑުކުރުމަށް ބުނެފައި އަހަރެން ދުރަށްޖެހިލީ ކިޔާންއަށް ގުޅުމަށެވެ.\n“ހަލޯ… ކޮންތާކު ތިހުރީ؟” އަހެރެން އެހީމެވެ. އެކޮޅުން ކިޔާން ކިޔާއެއްޗެއް ސާފެއްނުވިއެވެ. އަޑުދަނީ ކަނޑަކަނޑައިގެންނެވެ. އިރުކޮޅަކުން ފޯނު ކެނޑިއްޖެއެވެ. ރޭންޖުވެސް ކެނޑެންވީ މިގަޑީހޭ ހިތަށް އެރިއެވެ. މޫމިން ހުރި ކޮޅަށް އެނބުރުނީމެވެ. ނަމަވެސް އޭނާ ފެންނާކަށް ނެތެވެ.\n“މޫމިން؟…” އަހަރެން މޫމިން ހޯދަންފެށީމެވެ. އެތައްއިރެއްގެ މަސައްކަތަށްފަހު ފެނުނުއިރު މޫމިން އިނީ ވެލިގަނޑު މަތީ އިށީންދެގެންނެވެ. އޭނާގެ ނިތްކުރި ފަޅައިގެންގޮސް ލޭ އަންނަތަން ފެނިފައި ސިކުނޑި ސުމަކަށް ނުދިޔައީ ކިރިޔާއެވެ. ކައިރީގައި ކިޔާންވެސް އިނެވެ.\n“މޫމިން!” ދުވެފައިގޮސް އަަހަރެން އޭނާކައިރިއަށް ތިރިވީމެވެ. ވީގޮތް އެހުމުގެ ކުރިން އަވަސްވެގަތީ މޫމިން ހޮސްޕިޓަލަށް ގެންދިއުމަށެވެ.\nތިން ދުވަސް ފަހެވެ. ހޮސްޕިޓަލުން ފަރުވާ ހޯދުމަށްފަހު އަހަންނާއި ކިޔާންއަށް ފިލައިގެން މޫމިން ދިޔަތަނެއް އެކަކަށްވެސް ނޭންގެއެވެ. އަހަންނަށް އޭނާ ހޯދުނު ވަރު ގުނާ އަދަދު ނުވެއެވެ. މޫމިންއާއިމެދު އަހަންނަށް ނުވިސްނޭ އެންމެ ވަގުތެއްވެސް ނުދެއެވެ.\nއެދުވަހު ކަންތައް ހިނގި ގޮތް އަހަރެން އަޑުއެހީ ހުރިހާކަމެއް ދުއް ކިޔާންގެ ދުލުންނެވެ. އަހަރެން ފޯނުކުރަން އެނބުރުނު ގަޑީ މޫމިންއަށް ދުރުން ސުހާމެން ފެނުނީ ކަންނޭންގެއެވެ. ދިޔަގޮތަށްގޮސް އޭނާ ސުހާގެ ލޯބިވެރިޔާ ގައިގައި ތަޅައިގަތީއެވެ. ނަމަވެސް ހަށިގަނޑު ބިޔަ އެމީހާ މޫމިންއަށް ހަމަލާ ދިން އިރު ދެއްކޭނެ ބާރެއް ނެތުނީއެވެ. ދެމެދަށް ވަތް ކިޔާންގެވެސް ބަނޑުގައި އެމީހާ ޖެހީ އުޅަނބޮށިންނެވެ. ކިޔާން ބުނީ ބޮލަށް އެނބުރުން އަރައިގެން ދިޔަ ކަމަށެވެ.\n“އާނ މިދަނީ!” ދޮރުގައި މާ ބާރަކަށް ޓަކިތަޅާތީ އަހަރެން ގޮވައިލިމެވެ. ދޮރު ހުޅުވައިލިއިރު ކުރިމަތީ ހުރި މީހާ އައިސް ޖެހުނީ އަހަރެން ގައިގައެވެ. “މޫމިން؟!” އަހަންނަށް ބުނެވުނެވެ. އެނާގެ ހާލަތު ރަނގަޅުނޫންކަން ފެނިގެންދިޔައީ ސީދަލަށް ކޮޅަށްވެސް ނުހުރެވޭތީއެވެ. ގައިން ދުވި ސިނގެރޭޓު ވަހަކީ ދުވަހަކުވެސް އަހަރެން ދަންނަ މޫމިން ގައިން ދުވި ވަހެއް ނޫނެވެ. ނަމަވެސް އޭނާގެ ހާލު ހުރިގޮތުން އޭނާ އެއައީ ހަމައެކަނި ސިނގިރޭޓެއް ބޯލައިގެންނެކޭ ނުބުނެވޭނެއެވެ.\n“ލަޔާ! އަހަރެންގެ ބެސްޓީ!…” ކިރިޔަކިރިޔާ ލޯ ހުޅުވައިލަމުން މޫމިން ވަރުނެތް ރާގަކަށް ގޮވައިލިއެވެ. އަހަރެން ހުރީ ބަސް ހުއްޓިފައެވެ.\nއަތް ކޮނޑުގައި އަޅުވައިގެން މޫމިން ގޭތެރެއަށް ވެއްދީމެވެ. ސޯފާގައި ބައިންދަން އުޅެނިކޮށް ވެއްޓުނީ އުއްޑުންނެވެ. އަހަރެން ވެއްޓުނީ އޭނާގެ ގައި މައްޗަށެވެ. ހަތަރުކަޅި ހަމަވީހިނދު އަހަރެންގެ ހިތް ތެޅިގަތެވެ. މޫނަށް ލޭ އަރައި ރަތް ވާކަން އިހުސާސުވާން ފެށިއެވެ. ނޭވާ ހިފަހައްޓައިލެވުނެވެ. މޫމިންގެ ތޫނު ކަޅި ހީވީ ސީދާ އަހަރެންގެ ފުރާނައާއި ހަމައަށް ފޯރަން މަސައްކަތްކުރާ ހެންނެވެ. އެ ތުންފަތް ދިޔައީ ބޮސްދިނުމަށް ގޮވަމުންފަދައެވެ. އަހަރެން އޭނާގެ ތުންފަތުގައި މަޑުމަޑުން ތުންފަތް ޖައްސައިލީމެވެ. މޫމިން އަހަރެންގެ ތުންފަތުގައި ބޮސްދޭންފެށިއެވެ. ފިރުމުންތަކާއި ބީހުންތަކުގައި އަހަރުމެން ދެމީހުން މަސްތުވިއެވެ. އެތަށް ޒަމާނެއް ވަންދެން އަހަރެން އެމީހަކަށް ފެންބޮވައިގަތްފައިވީ ފަރާތުގެ އަތުތެރެއަށް ހަމަ ބުއްދި ފިލައިގޮސް އިހުސާސުތަކަށް ގެނބިގެންދިޔައެވެ.\nހެނދުނު ހޭލެވުނުއިރު އަހަރުމެން ދެމީހުން ތިބީ އެއްވެސް ފަރުދާއަކާއި ނުލައެވެ. އަހަރެން އަވަސްއަވަހަށް ތެދުވެ ބިންމައްޗަށް އުކާލެވިފައި ހުރި އަންނައުނުކޮޅު ނެގީމެވެ. އަދި މޫމިންގެ ގައިގައި ރަޖާގަނޑެއް ފަތުރައިލީމެވެ.\nފެންވަރައިގެން ނުކުތްއިރު މޫމިން އިނީ ސޯފާމަތީ ކޮޅަށެވެ. އަހަރެން ފެނުމާއެކު ބަލައިލިގޮތުން އެތަކެއް ސުވާލަކާ ކުރިމަތިލުމަށް އަހަރެން ތައްޔާރުވިމެވެ.\n“ކޮން އިރަކު އަހަރެން މިގެއަށް އައީ؟” މޫމިން އޭނާގެ ފުރަތަމަ ސުވާލު އެއްސެވެ. އަހަރެން ހީކުރީގޮތަށް އޭނާ އެކައްޗެއްވެސް ހަނދާނެއް ނެތެވެ. އެއީ އަހަރެން ބޭނުންވިގޮތްވެސްމެއެވެ. އަހަރުމެން ދެމީހުން ދޭތެރޭ ހިނގި ކަންތައް އޭނާގެ ހަނދާނަށް އައިނަމަ އަހަރެމެންގެ ދެމެދުގައިވީ އެކުވެރިކަން ފުނޑުފުނޑުވާނެއެވެ. ހުރިހާކަމަކަށްވުރެ އަހަރެން އެންމެ ބިރުގަތީ އޭނާ މާފަށް އެދިފާނެތިއެވެ. އެ ހުރިހާކަމަކަށްފަހު މާފަށް އެދެފިނަމަ އަހަރެންގެ ހިތް ކުދިކުދިވާނެއެވެ. މޫމިން އަހަރެންދެކެ ލޯބިވާނެކަމުގެ އެއްވެސް އުންމީދެއް އަހަރެން ނުގެންގުޅެމެވެ.\n“ރޭގަ.” އަހަރެން ޖަވާބުދިނީމެވެ.\n“ކީއްވެ އަހަރެން އެއްޗެހި ނުލާ އޮތީ؟” އޭނާ އަހަންނަށް ޝައްކުގެ ނަޒަރަކުން ބަލައިލިއެވެ. ފާފައެއް ކުރެވުނުކަމުގެ ޝައްކެވެ.\n“ކަލޭ ރޭގަ ހުރީ ހެސްކިޔާފަ އަމަލުވެފަ. އެއްޗިހި ބާލައިގެން އޮތަސް ހައިރާންވާ ވަރު ކަމެއް ނޫން.” އަހަރެން މޫމިންގެ މޫނަށް ބަލައިވެސް ނުލަމެވެ. ތެދު ބުނެވިދާނެތީއެވެ. ހުރިހާކަމެއް ފަޅާ އަރާފާނެތީއެވެ. މޫމިން އަދިވެސް އިނީ ބަލަހައިޓައިގެންނެވެ.\n“އަހަރެން ނުދެނަހުރިން ތީ އެކަހަލަ ކަންތައް ކުރާ މީހެއްކަމެއް.” އަހަރެން މައުލޫއު ބަދަލުކޮށްލީމެވެ. މޫމިން އިސްޖަހައިލިއެވެ. “ސުހާގެ ކަންތަކާ ހިތާމަކޮށްކޮށް އެ ހިސާބަށްވެސް ދާންޖެހުނީތަ؟” ދެންވެސް ވާހަކަދެއްކީ އަހަންނެވެ.\n“ސުހާ ވަރިކޮށްފިން.” މޫމިން ބުންޏެވެ. އަހަންނަށް ދޫކޮށްލެވުނީ ހިތްހަމަޖެހުމުގެ ނޭވާއެކެވެ.\n“ދެން އެހެންވިއްޔާ އެއްޗިހި ބޭނުންކޮށްގެން ނުވާނެ!… އަހަންނަށްޓަކައި.” މޫމިން ކުރިމަތީ ހުއްޓެމުން އަހަރެން ބުނީމެވެ. ސޯފާގައި އިންގޮތަށް އިނދެ މޫމިން އަހަރެެންގެ ގައިގައި ބައްދައިލިއެވެ. އަހަރެން އޭނާގެ ބޮލުގައި ފިރުމައިލީމެވެ. އަދި އޭނާ ދޫކޮށްލަންދެން ހުރިގޮތަށް ހުރީމެވެ.\nއޮފީހުގައި އިނދެފައި ކުއްލިއަކަށް އަނގަމަތީ އަތް އަޅައިގެން އަހަރެން ފާހަނައަށް ދުއްވައިގަތުމުން ސެކްޝަންގައި ތިބި އެންމެން ތިބީ ކަންބޮޑުވެފައެވެ. މިހާރު މި ހާލެއްގައި އުޅޭތާ އެއް ހަފްތާ ވަނީއެވެ.\n“ލަޔާ ބަނޑުބޮޑީތަ؟” ޖެހިގެން އިން އައިޝާ ބުނި އެއްޗަކުން އަހަރެން ބޯން އިން ފެންފޮދު ނުބައި މަގަކުން ދިރި ކޮށިއެރިއެވެ.\n“އައިޝާ މޮޔަތަ؟ އަހަރެން އަދި މީހަކާވެސް ނީންނަން.” އަހަންނަށް އައިޝާ ބުނި އެތި އެއްގޮތަކަށްވެސް ކަމަކުނުދިޔައެވެ. އޭނާ ކުރި ސަމާސާއެކޭ ހިތަށް އަރުވާލައިފައި ދޫކޮށްލީމެވެ.\nކުނިކަހަން ހުރެފައި އިށީންދެލަންޖެހުނީ މޫނުމައްޗަށް އަނދިރިވާހެން ހީވެގެންނެވެ. “ލަޔާ ބަނޑުބޮޑީތަ؟” ސޯފާގައި ލެނގިލި އިރު އަހަރެންގެ ކަންފަތުގައި ގުގުމަމުންދިޔައީ އެކުވެރިޔާގެ އެ ބަސްކޮޅެވެ. ދެ ތުންފަތް ފިއްތައިލަމުން އެކަމާ ވިސްނައިލީމެވެ.\n“ޕޮޒިޓިވް.” ޑޮކްޓަރުގެ ހަބަރު އަހަންނަށް ހީވީ މޫނުމަތީ އަޅައިލި އެތިފަހަރެއްހެންނެވެ. އަގައިންވެސް ނުބުނެ ނުކުމެގެން އައިމެވެ. އެއްފަހަރު މޫމިން ކައިރީ މި ވާހަކަ އެންގުމުން އޭނާ އުފަލުން ނަށާތަން އަހަންނަށް ހިޔާލަށް ގެނެވުނެވެ. ނަމަވެސް އެއީ ހަމައެކަނި ހިޔާލީ ފޯލާއެކެވެ. މޫމިންހާ ހެެޔޮ މީހަކުވެސް ނަހަލާލު ދަރިއަކަށް އުފާފާޅެއް ނުކުރާނެއެވެ. ކުރެވުނު ކުށަށް އަމިއްލަ ނަފްސުދެކެ ނުވަތަ އަހަރެންދެކެ ކުރާނީ ނަފްރަތެވެ. އަހަރެންގެ ބަނޑުގައިވީ ފުރާނަ މި ދުނިޔެއަށް އައުމުގެ ކުރިން ނައްތައިލުން ނޫންގޮތެއް ހިތަކަށް ނައެވެ. މިކަމުގެ ހިޔާލަށް އެކަނިވެސް އަހަންނަށް ރޮވުނެވެ.\nގެއަށް ދިޔަ މަގުމަތީ މޫމިން ފެނުނެވެ. ނިވާކަންކުޑަ ހެދުމެއް ލައިގެންހުރި އަންހެނަކާއެކުއެވެ. ދެ މީހުން ތިބީ އަތުގުޅުވައިލައިގެންނެވެ. އެއީ އޭގެ ތިން ދުވަސް ކުރިން އޭނާ ގެއަށް ވެއްދި އަންހެންކުއްޖާއެއް ނޫނެވެ. މިހާރު މޫމިން އުޅެނީ އެ ވައްތަރަށެވެ. ހަފްތާއަކު އަންހެނެއް ނޫނީ ދެ އަންހެނުންނެވެ. ހުރިހާވެސް މައްސަލައަކީ ސުހާއެވެ.\n“ލަޔާ!” މޫމިން އައިސް އަހަރެން ގައިގައި ބައްދައިލުމުން އަހަންނަށް އޭނާ ދުރަށް ކޮއްޕައިލެވުނީއެވެ. އޭނާ ފެނުމަކީވެސް އަހަންނަށް ބޮޑު އަޒާބެކެވެ. ނަފްރަތެއް ނުކުރަމެވެ. އަދިވެސް ވެވެނީ ހަމައެކަނި ލޮއެއްބެވެ. އަހަރެންގެ އެ ހަރާކާތުން ކޮންމެވެސް ކަމެއް ގޯސްވެއްޖެކަން މޫމިންއަށް އިނގުނެވެ.\n“ރައްޓެއްސަކާ މައްސަލަޖެހިގެން މި އުޅެނީ. އެކަމާ ކުޑަކޮށް މޫޑު ކަޓާފަ. ސޮރީ…” އަހަރެން ހެދީ އަނެއްކާވެސް ދޮގެވެ. މޫމިން އެއްވެސް ޖަވާބެއް ނުދީ އިނުމުން އަހަރެން ކުޑަކޮށް ނުތަނަވަސް ވިއެވެ. ނަމަވެސް އޭނާ ހިނިތުންވެލުމުން އަހަރެންގެ ހިތްހަމަޖެހުނެވެ. އެރޭ މޫމިން އަހަރެނަށް ކާންދިނީ ރެސްޓޯރެންޓަކުންނެވެ. ރަނގަޅަށް ބަނޑުފުރައިގެން، އެކުވެރިޔާއާއި ޖެހުނު މައްސަލަ ހަމަޖައްސާށޭ އޭނާ ބުންޏެވެ. ކާއެއްޗެއް ދީފިއްޔާ ކިތަންމެ މޫޑު ގޯހަކަސް އަހަރެން ހިތްހަމަޖެހޭނެކަން އޭނާއަށް އިނގެއެވެ. ނަމަވެސް މިފަހަރުގެ މައްސަލައަކީ މީރު ކާއެއްޗެއް ކާލައިގެން ހަމަޖެހޭނެހާ ކުޑަކަމެއް ނޫންކަން އޭނާ ނުދެނަހުއްޓެވެ.\nއޭގެ ހަފްތާއެއްހާ ދުވަސް ފަހެވެ. ހޮސްޕިޓަލަށް އަހަރެން ދިޔައީ އަހަންނާއި މޫމިންގެ ދެމެދުގައި ހިނގި ހާދިސާގެ ނިޝާން އުމުރަށްޓަކައި ނައްތައިލުމަށެވެ. ނަމަވެސް އެތެރެއަށް ވަދެވަދެ ހުއްޓައި މީހަކު އައިސް އަހަރެންގެ އަތުގައި ހިފައި މަޑުކުރުވިއެެވެ. އެއީ މޫމިންއެވެ. އޭނާ އެއްވެސް ބަހެއް ނުބުނެ އަހަރެންގެ އަތުގައި ހިފައިގެން ހޮސްޕިޓަލުން ނުކުތެވެ.\n“ކިހިނެއް ވީތަ؟ ކޮން ތާކަށް ތި ގެންދަނީ؟” އަހަރެންގެ ސުވާލުތަކަށް މޫމިން ދިނީ ބީރު ކަންފަތެކެވެ. އަހަރެން ގޮވައިގެން އޭނާ ނުކުތީ އަތިރިމައްޗަށެވެ. ގަހެއްގެ ބުޑުގައި މަޑުކޮށްލާފައި އޭނާ އަހަންނަށް ބަލައިލިއެވެ.\n“ލަޔާ ޕްރެގްނެންޓްތަ؟” އަހަރެންނަށް ހީވީ ފައިދަށުން ބިންގަނޑު ދަމައިގަތް ހެންނެވެ. ޖެހި ބުދެއްހެން ހުރެވުނީ ބުނާނެ ބަހެއް ދުލަށް ނައިސްފައެވެ.\n“ޖަވާބުދީ! ލަޔާގެ ބަނޑުގަ އަހަރެމެންގެ ދަރިއެއް އެބައޮތްތަ؟” މޫމިން ސުވާލު ތަކުރާރުކޮށްލީ ތަފްސީލުކޮށެވެ.\n“އާނ…” އަހަރެން ބުނީމެވެ. އިސްޖަހައިލެވުނީ ކޮންމެ ގޮތެއްވިޔަސް ހެޔޮކަމަށް މާތް ރަސްކަލާންގެއަށް ވަކީލުކޮށްފައެވެ. މޫމިން އަހަރެންގެ ކޮނޑުގައި ހިފައި ތަޅުވައިގަތެވެ. އަހަރެން ލޯ މަރައި ތަގުޅިކޮށްލީމެވެ. އޭނާގެ ދުލުން ނުކުންނާނެ ކޮންމެ ބަހެއް އަޑުއެހުމަށް ތައްޔާރަށެވެ.\n“ކީއްވެ ކުރިން ނުބުނީ؟” މޫމިން އަސަރުގަދަ ރާގަކަށް ސުވާލުކުރިއެވެ. “ކީއްވެ އަހަންނަށް ނާންގާ އެބޯޓްކުރަން އުޅުނީ؟ ކީއްވެ އަހަންނަށް އޮޅުވައިލީ؟” މޫމިން އެނާގެ ސުވާލުތައް އެއްފަހަރާ ބަންޑުންކޮށްލިއެވެ.\n“އަހަރެން ހަނދާންވެއްޖެ އެރޭ އަހަރުމެން ދޭތެރޭ ހިނގި ކަންތައް. އެކަމަކު އެވާހަކަ ނުދެއްކީ ލަޔާ އެކަން ހަނދާންނައްތާލަން ބޭނުންވާތީ. އެހެންވެ އެންނު އަހަރެން ކައިރީ ދޮގުހެދީ. ލަޔާ ބޭނުންވީ އެއީ ނުވާކަމަކަށް ހަދަންށެންނު. އެކަމަކު ތީ ނުވާކަމަކަށް ނެހެދޭނެ. އެއްވެސް ކުށެއް ނެތް ފުރާނައެއް ގަތުލުކުރަންށޭ ތި ދަނީ! އެންމެ ކުޑަމިނުން އަހަރެންގާތުން އެއްޗެއް އަހައިލިނަމަ. އަހަރެންގެ އިހުސާސްތަކަށް ވިސްނައިލިނަމަ.” ހިތް އަވަސްވެފައި މޫމިން ކިޔައިލިއެވެ.\n“ހަނދާން ނައްތައިލަން ބޭނުންވީކީ ނޫން. ބިރުގަތީ. މޫމިން މިކަން ނުވާ ކަމަކަށް ހަދަން ބޭނުންވެދާނެތީ. އަހަރުމެން ދެމެދުގަ އޮތް އެކުވެރިކަން ހަލާކުވެދާނެތީ. އެކަކު އަނެކަކާ ދުރުވެދާނެތީ. އެގޮތް އަހަރެން ބޭނުމެއް ނޫން. ކޮންމެ ގޮތެއް ވިޔަސް މޫމިންއަށް ދެރަގޮތެއް ވާކަށް އަހަރެން ބޭނުމެއް ނޫން. އަދި މޫމިންއާ ދުރަށް ދާކަށްވެސް ބޭނުމެއް ނޫން. އަހަރެން މޫމިންދެކެ ވަރަށް ލޯބިވޭ. އެކުވެރިއެއްހެނެއް ނޫން. ފިރިހެނެއްހެން. މިއީ ކުށެއްތަ؟” ހިތުގައިވީހާ އެއްޗެއް އެއްފަހަރާ މޫމިންގެ ކުރިމަތި ހާމަކޮށްލިއިރު ލޮލުން ނީރާލި ކަރުނަތައް ހިފަހައްޓައެއް ނުލެވުނެވެ.\nމޫމިން އަހަރެންގެ އަނގަަމަތީ އަތް އެޅިއެވެ. ކީއްވެކަމެއް އޭރު އަހަންނަކަށް ނުވިސްނުނެވެ. ހީކުރީ އިތުރަށް އަހަރެންގެ އަޑުވެސް އަހަން ބޭނުންނުވަނީ ކަަމަށެވެ. ނަމަވެސް ކަންތައް ހިނގީ އެހެނަކުން ނޫނެވެ. އިރުކޮޅަކު އަހަރެންގެ ބަސް ގަބޫލު ކުރަންވެސް ދަތިވި ކަހަލަ ގޮތަކަށް ހުރުމަށްފަހު މޫމިން ހިނިތުންވެލިއެވެ.\n“ސުހާގެ ކަންތައްގަނޑަށްފަހު އަހަރެން އެތައް އަންހެނުންނަކާ ރައްޓެހިވިކަން ލަޔާއަށް އިނގޭނެ. އެކަމަކު އެކަކާ އެއްކޮށްވެސް ނޫޅެވުނު. އަހަންނަށް ވިސްނުނީ މި ދުނިޔެއިން އަހަންނަށް އެންމެ މުހިންމު މީހަކީ ހަމަ ލަޔާކަން. އަހަންނަށް އެންމެ ހެޔޮ އެދޭ މީހަކީވެސް ތީކަން. ލަޔާ… އަހަންނަށް އިހުސާސުކުރެވުނީ އަހަންނަށް ލަޔާދެކެ ވެވެނީ ލޯބިކަން.” މޫމިންގެ އެ ޖުމުލައިން އަހަރެން އާޝޯހުވިއެވެ. އުފާވާންވެސް ހުރީ ހަނދާންނެތިފައެވެ. އެއީ ދުަވަހަކުވެސް މޫމިންގެ ދުލުން އިވޭނެކަމަކަށް އަހަރެން ހީކޮށްފައި ނުވާ ޖުމުލައެކެވެ.\nމޫމިން އަހަރެންގެ އަނގަމަތިން އަތް ނެގިއެވެ. އަދި އަހަރެންގެ ކޯތާފަތުން ކަރުނަތައް ފޮހެލުމަށްފަހު އޭނާގެ ނިތްކުރި ގެނެސް އަހަރެންގެ ނިތްކުރީގައި ޖައްސައިލިއެވެ. “އައި ލަވް ޔޫ.” މޫމިން ކިޔައިލިއެވެ. އަހަރެންގެ ތުންފަތަށް އަރަން ނޭންގިގެން އުޅުނު ހިނިތުންވުން އަރައިފިއެވެ. މުޅި ހަޔާތުގައިވެސް ނުލިބޭ ވަރަށް އަހަންނަށް އުފާވެރިކަމާއި ހިތްހަމަޖެހުން ލިބިގެންދިޔައެވެ.\n“އައި ލަވް ޔޫ ޓޫ… މޫމިން…” އަހަރެން ބުނެލީމެވެ.\nthanx baby girl\nWow vvv nice\n???✌✌✌And cover pic is awesome\nCover pic GA iny Bts jimmin\nthanx maya and yes he is imafan of bts\nYeah yeah cover page ga eii bts jimin. ????Aii. He is damn cute. Anyway story varah reethi.❤\nYes maya… mihaaru korea myhun v mashhoorey…\nMasha allah… stry vvvvvv rythi… keep it up dear…❤❤❤??????\nAlhey . And I also an army meansabig fan of BTS and varah happy vejji ….. ????\nim also happy to meet an army maya\nStory is very nice and cover pic is awesome. I am alsoafan of BTS.\no my. im alsoabig fan of BTS. love them so much. 😀 story varah reeethi igey. :-))\nthank you cuty\nalheyy…adhi vx story continue vaane nama. vvv salhi story. bt y ehaa avahah ninmaali. baivaru episords genesdhin nama. bt luv it\nim sorry. furathama visnee series eh gothah liyan ekamu ehaa gina idea eh nei ehenve kuru vaahaka akah hedhee. thanx for the comment\nAlheyyyyyy haaaadha reeechey sissssy luv it\nthnx im happy that u enjoyed\nThis story is just awesome sis… maasha allah..Hope to see more stories like this from u\nthnk u i wont dissapoint u\nCame here for jiminie\nthnx4coming but hope u enjoyed my story as well, not only the cover pic?\nimafan of BTS..and jimin is OF THE HOOK!! any way story hama habeys..love ya..<3\nThnk u4reading\nލޯބި June 24, 2017\nހިތާމަ އެހެނިހެން April 13, 2018\nއެ ކީއްވެހޭ ހިތަށް މަގޭ މިހެންވަނީ 17\nނޭދެމޭ ވަކިވުމެއް…ހާދަހާ ލޯބިވޭ 25\nމަޢާފް – ފަނަރަވަނަ ބައި\nހިތާމަ އެހެނިހެން March 20, 2020


ކޮވިޑް-19 ޖެހުނު ޒުވާނެއްގެ ފުއްޕާމޭގައި ލޯވަޅުތަކެއް އުފެދި ފުއްޕާމޭ ބަދަލުކުރަން ޖެހިއްޖެ – Dhen.mv\nކޮވިޑް-19 ޖެހުނު ޒުވާނެއްގެ ފުއްޕާމޭގައި ލޯވަޅުތަކެއް އުފެދި ފުއްޕާމޭ ބަދަލުކުރަން ޖެހިއްޖެ\nޗިކާގޯއިން ކޮވިޑް-19 ޖެހުނު ވިހި އަހަރުގެ ކުއްޖެއްގެ ފުއްޕާމޭގައި، ވައިރަހުގެ ސަބަބުން ބޮޑެތި ލޯވަޅުތަކެއް އުފެދި މުޅި ފުއްޕާމޭ ބަދަލު ކުރަންޖެހިއްޖެއެވެ.\nފުއްޕާމޭ ފޭލްވުމުގެ ސަބަބުން މި ޒުވާނާވަނީ6ހަފްތާވަންދެން އައި.ސީ.ޔޫގައި ބާއްވައިގެން ފަރުވާދީފައެވެ. މި އަންހެން ކުއްޖާއަށް ކޮރޯނާވައިރަސް ޖެހުނީ، ކުރިން ހުރި ބައްޔެއްގެ ސަބަބުން ބޭނުން ކުރަމުން ދިޔަ ބޭހުގެ ސަބަބުން ދިފާޢީ ނިޒާމް ވަރަށް ބޮޑަށް ބަލިކަށިވެފައި ވަނިކޮށެވެ. މި އަންހެން ކުއްޖާގެ ފުރާނަ ސަލާމަތްވީ ވެންޓިލޭޓަރުގެ އިތުރުން ނޭވާލެއްވުމަށް ބޭނުންކުރާ ޚާއްސަ އެހެން މެޝިނެއްގެ އެހީގައެވެ.\nކޮވިޑް-19 އަށް ދިން ފަރުވާއިން އެ ބަލި ރަނގަޅުވި ނަމަވެސް އިޔާދަނުކުރެވޭވަރަށް ގެއްލުން ވެފައި ވުމުން، މި ކުއްޖާގެ ފުއްޕާމޭ ބަދަލުކުރަން ޖެހޭކަން އާއިލާއަށް އެންގިތާ 48 ގަޑިއިރުގެ ތެރޭގައި، ނަސީބު ރަނގަޅުކަމުން އޭނާއަށް ވަނީ ގުޅޭ ފުއްޕާމެއެއް ލިބިފައެވެ. މިދިޔަ ބުދަ ދުވަހު ކުރެވުނު މި ބޮޑު އޮޕަރޭޝަން، ދުނިޔޭގެ ނިސްބަތުން ކޮވިޑް-19 ގެ ބަލިމީހުނަށް ކުރެވިފައިވަނީ އަތުގެ އިނގިލިން ގުނާލެވޭހާ މަދު ބަޔަކަށެވެ. ﷲގެ ރަޙްމަތްފުޅުން މި އޮޕަރޭޝަން ކާމިޔާބުވެ މި ކުއްޖާގެ ޙާލު އަންނަނީ ރަގަޅު ވަމުންނެވެ\n20 އަހަރުގެ ޒުވާނާގެ ފުއްޕާމޭ ކޮރޯނާވައިރަސްގެ ސަބަބުން ހަލާކުވެފައި\n10 ގަޑިއިރަށް ދެމިގެން ދިޔަ މި ބޮޑު އޮޕަރޭޝަންގައި އިސްކޮށް މަސައްކަތްކުރި ޑޮކްޓަރ އަންކިތު ބާރަތު ހާމަކުރި ގޮތުގައި، މި ޒުވާނާގެ ފުއްޕާމޭގައި ބޮޑެތި ލޯވަޅުތަކެއްއުފެދި، ފުއްޕާމޭވަނީ މޭގައި ތަތްވެފައެވެ. އެހެންކަމުން މިއީ ވަރަށް ނުރައްކާތެރި އޮޕަރޭޝަނެއްކަން އެންމެ ފުރަތަމަވެސް ގަބޫލުކުރެވުނު ކަމަށާ، ނަމަވެސް އޮޕަރޭޝަން ކާމިޔާބުވެ، ބަލިމީހާގެ ހާލު އަވަސް ސްޕީޑެއްގައި ރަނގަޅު ވަމުން އަންނަކަން ވަނީ ފާހަގަ ކޮށްފައެވެ. ބަލިމީހާ ހޭ އަރާ، ހިނިތުންވެ އޭނާގެ އާއިލާއާ ވީޑިއޯ ކޯލް މެދުވެރިކޮށް ވާހަކަ ދައްކާފައިވާ ކަމަށްވެސް ހޮސްޕިޓަލުން ހާމަކުރިއެވެ. މި ކުއްޖާގެ މައުލޫމާތު ހާމަކޮށްފައި ނުވި ނަމަވެސް މިއީ ވަރަށް ފަހުން ނޯތު ކެރޮލީނާއިން ޗިކާގޯއަށް ދިރިއުޅުން ބަދަލުކޮށްފައިވާ ކުއްޖެއްކަން ޑރ. ބާރަތު ޔަގީންކޮށްދިނެވެ. މި ކުއްޖާގެ އޮޕަރޭޝަނާއެކު، ކޮރޯނާވައިރަސް ޖެހިގެން ފުއްޕާމޭ ހަލާކުވާ މީހުންގެ ފުއްޕާމޭ ކާމިޔާބު ކަމާއެކު ބަދަލު ކުރެވޭކަމުގެ އުއްމީދު މިވަނީ އާވެފައެވެ.\nދުނިޔޭގެ ތަރިކައިގެ ދުވަސް، މިއަހަރުގެ ޝިއާރަކީ "މުއްސަނދި މާޒީތަކަކުން: ތަފާތު ކުރިމަގުތަކަކަށް"


އިމްތިޙާން (4ވަނަ ބައި) – Esfiya – Dhivehi Vaahaka Site\n- by Faathii - 13- November 9, 2018\nދީނާ ބެހޭ ގޮތުން އެނގުން މިންވަރަކުން އޭނާގެ ހިތުގައި އެތައް ގުނަޔަކަށް ﷲ ސުބުޙާނަހޫ ވަތަޢާލާ ދެކެ ވާ ލޯބި އިތުރުވިއެވެ. އަދި އެހެންމެ އިސްލާމްދީނަށް އިތުރަށް ޝައުގުވެރިވެ، ދީނުން ބޭރުގައި ފާއިތު ކުރެވުނު އެތައް ބޭކާރު ދުވަސްތަކެއްގެ މައްޗައް ކަރުނައެޅިއެވެ. އަދި އޭނާގެ މައިންބަފައިންނަށްވެސް ތެދުމަގު ދައްކަވާތޯ މިއަދާ ޖެހެންދެންވެސް އެތައް ދުޢާއެއް ކުރުމުގައި ދެމިހުއްޓެވެ. އިރުދީނާގެ ވަގުތު ފާއިތުވި ފަހުން އޭނާގެ މައިންބަފައިންނަށް ވިސްނުނު ހަނދާން އަބަދުވެސްކޮށް، ހިބާގެ މައިންބަފައިންނާއި، ކޮއްކޮއާއި މެދު އެގޮތައް ކަންތައް ވެދާނެތީ ބިރުގަނެއެވެ.\nނާސިރު މަސައްކަތް ނިންމާފައ، ވެފައި ހުރި ވަރުބަލިކަމުން ފެންވަރާލުމަށްފަހު އެނދުގައި ޖައްސާލީ ނިދާލަން ކަމަށެވެ. އޭރު ރަހްމާވީ އޭނާގެ ކަސްރަތު ކިލާހައް ގޮހެވެ. ހަށިގަނޑު އެއް ބަށްޓަމެއްގައި ބެހެއްޓުމަށް އަބަދުވެސް ހުއްޓާލުމެއްނެތި ރަހްމާ ކަސްރަތު ކިލާހައް ދެއެވެ. އެކި ދުވަސްދުވަހު އެކި ގަޑީގައި ކިލާސް އޮންނަނީ ހާއްސަ މެހެމާނުންނަށް ފަސޭހަވާނޭހެން އާންމުން މަދު ގަޑިތަކުގައެވެ. ނިދާލަންވެގެން ކަނާތްފަރާތައް އެނބުރި ހަމަޖެހިލާ ލޯމަރާލަން ދިޔަ އުޅުނު ވަގުތުކޮޅުގައި، ލޮލުގައި އަޅައިގަތީ ކުރިމަތީހުރި މޭޒްމަތީގައި ބާއްވާފައިއޮތް ހަދިޔާއަށެވެ. ހެނދުނު ހުމާދިން ހަދިޔާކަން ހަނދާންވީ އެވަގުތުއެވެ. ހުމާގެ ކަންކަމާއި މެދު ވިސްނުމުގައި ނިދި ނަގާލަން ބޭނުންނުވާތީ، ވީ ފޫއްސަކުން އަނެއް ފަރާތައް އެނބުރުނެވެ. ނަމަވެސް އެކަމަށް އޭނާގެ ސިކުނޑި ހުޅުވުނު ކަހަލައެވެ. އެ ބަސްނާހާ ދަރިފުޅުގެ ފިކުރުތަކުން ސިކުނޑިއަށް އުނދަގޫ ކުރަމުން ދިޔައެވެ. އޭގައިވަނީ ކޯއްޗެއްތޯ ބަލާލަން ހިތްއެދެމުން ދިޔައެވެ. އެންމެ ފަހުން ނޯވެވިގެން ތެދުވެ އެކަނޑާލާ ބަލާލިއެވެ. އޭގައި ވަނީ ރީތި ބޭރުގަނޑެއް ލާފައިވާ ނޯޓް ފޮތެކެވެ. އެފޮތުގެ ބޭރުގައި އެއްފަރާތުގައި ވިޔަފާރިވެރިން ބޭނުންކުރާ ކަހަލަ ރީތިކޮށް ސޮއިކުރެވޭ މޮޅު ގަލަމެއް ހަރުކޮށްލާފައި އޮތެވެ. އެތެރެ ހުޅުވާފައި ބަލާލީ ޞަފްހާތައް ތަރުތީބު ކޮށްފައިވާގޮތް ބަލާލުމަށެވެ. ނަމަވެސް ހައިރާންކަން ލިބުނީ ފުރަތަމަ ގަނޑުގައި ލިޔެފައިވި ލިޔުން ކޮޅަކުންނެވެ.\nހުމާގެ އިންތިޒާރުގައި ހިބާ އިންދައި މަޣްރިބު ވަގުތު ޖެހުމުން ދިޔައީ ނަމާދު ކުރާށެވެ. ނަމާދުކޮށްގެން އިޝާ ވަގުތު ޖެހެންދެން ޤުރުޢާން ކިޔަވަން އިނެވެ. އެއަށްފަހު އިޝާ ނަމާދާއި ސުންނަތް ނަމާދުތައް ކޮށްލައިގެން ހުމާ ކޮބައިތޯ ބަލާލަން ދިޔައިރު ހުމާއޮތީ ނިދާފައެވެ. ދެން އެވާހަކަ ދައްކާނީ މާދަމާއޭ ހިތާ ހިބާވެސް ކައިގެން އަރާ ނިދަން އޮށޯތީއެވެ.\nއަނެއްދުވަހުގެ ފަތިސް ނަމާދު ކޮށްލައިގެން ކިޔަވަން އިނދެފައި އިރުއެރުމުން ހިބާ ބޭރަށް ނިކުމެލީ ހެނދުނުގެ އެވަގުތުގެ ތާޒާކަން އިހްސާސް ކޮށްލުމަށެވެ. އާރޓިފިޝިއަލް ބީޗާއި ގެ އެހާ ދުރުނޫން ކަމުން ދިޔައީ އެތަނަށެވެ. ކަސްރަތު ކުރާ މީހުންތައް އެއްކޮޅުން އަނެއްކޮޅައް ދުވެ، ހިނގާ ހަދައެވެ. އަނެއް ބަޔަކު ފިނިފިނި އެ މޫދުގެ ލޮނުގަނޑުގައި ފަތަމުންދަނީއެވެ. ހިބާވެސް ގޮނޑުދޮށާއި ވާގޮތައް ކައިރިން އެއްކޮޅުން އަނެއްކޮޅައް ދެބުރުޖަހާލީ ތަންކޮޅެއް އަވަސް ހިނގުމެއްގައެވެ. ކުޑަކުޑަ ކަސްރަތުކޮޅެއްވެސް އެ ހަށިގަނޑައް ލިބޭނެތާއޭ ހިތާއެވެ. އެއަށްފަހު އެތަނުން ގޮނޑިއެއްގައި އިށީނދެ ވަރުބަލި ފިލުވާލިއެވެ. ވައިގެ ތާޒާކަން އިހްސާސް ކޮށްލަން ބޭނުންވަނީނަމަ ހެނދުނުގެ އެ ހިތްގައިމު ވަގުތައްވުރެ ރަނގަޅު ވަގުތެއް ނޯންނާނެއެވެ. ހަށިގަނޑުގައި އެ ބީހެމުންދާ ނަލަ ވައިރޯޅިތަކުން ހިތައް އުފާވެރިކަން ގެނެސްދެއެވެ. ޤުދުރަތުގެ ސާފު އޮކްސީޖަން ހަށިގަނޑައް ލިއްބުވައިދޭތީ ކަންނޭނގެއެވެ. ބިންގަނޑުގައިވެސް ވަނީ މަޑު ފިނި ތެތްކަމެކެވެ. އިރުކޮޅަކު އެތާ އިނދެލާފައި އެނބުރި ގެއަށްދާން ހިނގައިގަތް ހިބާއަށް ސިހުންވީ ފިރިހެނެއްގެ އަޑުން ހިބާއަށް ގޮވާލިހެން ހީވުމުންނެވެ. ފަސްއެނބުރި ބަލައިލީ ކާކުބާއޭ ހިތައްއެރުމުންނެވެ.\nނޭދެން ވަކިވާކަށް (ހަވަނަބައި)\nvarah shauguveri vaahaka eh….ehaame reethi ….. keep it up ….\nVv reethi.. thanks .. ibrathunfurigen v mi vaahaka kiyaalumun v hiyyhama jehijje…\nMi part vx vv reethi ❤❤\nvarah kiyaa hihvaa kahala vaahaka eh mee nice\nJazaakumullah. (May Allah reward u all)\nމަންޒިލް ތިއޭ މިހިތް އެދޭ (9)\nFeatured / ހިތާމަ / ބިރުވެރި / ކުރުވާހަކަ


South Africa gai Raajje'in kuriyahgendhaa Roadshow\nވިޔަފާރި - އެމްއެމްޕީއާރުސީ ރޯޑްޝޯވް\nސައުތު އެފްރިކާގައި ރާއްޖެ ޕުރޮމޯޓު ކުރުމަށްޓަކައި އެމް.އެމް.ޕީ.އާރް.ސީއިން ހަރަކާތްތަކެއް ފަށައިފި\nމިރޯޑްޝޯވްއަށް ދަނީ ބޮޑު ތަރުހީބެއް ލިބެމުން\nކ. މާލެ9އޭޕުރިލް 2019 | އަންގާރަ 16:00 3,551\nއެމްއެމްޕީއާރްސީން އެފްރިކާގައި ކުރިއަށްގެންދާ ރޯޑްޝޯވ - ރައީސް އޮފީސް\nދިވެހިރާއްޖެ ސައުތު އެފްރިކާގައި އިތުރަށް ޕުރޮމޯޓު ކުރުމައްޓަކައި އެމް.އެމް.ޕީ.އާރް.ސީގެ ފަރާތުން މިއަހަރު ކުރިއަށްގެންދިއުމަށް ހަމަޖެހިފައިވާ ޚަރަކާތްތައް ފަށައިފިއެވެ.\nމިގޮތުން ފުރަތަމަ ކުރިއަށް ދަނީ "ޖާރނީ ޓު ދަ ސަނީ ސައިޑް" ގެ ނަމުގައި ހިންގާ ރޯޑްޝޯއެއް ކަމަށް އެމްއެމްޕީއާރްސީން ބުންޏެވެ.. މިސިލްސިލާގެ ފުރަތަމަ ރޯޑްޝޯ ފެށިގެންކުރިއަށް ދަނީ ސައުތު އެފްރިކާގެ ޖޮހަނަސްބާރގް އަދި ކޭޕްޓައުން ގައި 8 އޭޕްރިލުން ފެށިގެން9އޭޕްރީލްގެ ނިޔަލަށެވެ.\nސައުތު އެފްރިކާ ރޯޑްޝޯއަށް ފަހު އެމް.އެމް.ޕީ.އާރް.ސީ އާއި އެކު ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުން ރާއްޖެ ތަމްސީލްކުރުމަށްޓަކައި ޑަބްލިއުޓީއެމް އެފްރިކާގައި ބައިވެރިވުމަށް ވަނީ ހަމަޖެހިފައެވެ.\nދެދުވަހުގެ މުއްދަތަށް ކުރިއަށްދާ މި ރޯޑްޝޯގައި ރާއްޖެ އިސްތިހާރުކުރުމަށް ޓަކައި ސޯޝަލްމީޑިއާ ކެންޕެއިންގެ އިތުރުން ދިވެހި ކާނާ ރަހަބެލުމުގެ ފުރުސަތާއި، ދިވެހި ރާއްޖޭގެ ރީތިކަން ވަރޗުއަލް ރިއަލިޓީ މެދުވެރިކޮށް ބަލާލުމުގެ އިންތިޒާމު ވަނީ ހަމަޖެހިފައެވެ. އަދި ގުރުއަތުން ހޮވޭ ފަސް ފަރާތަކަށް ރާއްޖޭގައި ޗުއްޓީ ހޭދަކުރުމުގެ ފުރުސަތު ދޭނެ ކަމަށް އެމްއެމްޕީއާރްސީން ބުންޏެވެ. މި ޗުއްޓީ ދަތުރުތައް ސްޕޮންސާ ކޮށްފައިވަނީ ރޮބިންސަން ކްލަބް މޯލްޑިވްސް، ވިލާހޮޓެލްސް އަދި ކުރައުން އެންޑް ޗަންޕާ ހޮޓެލްސްއިންނެވެ.\nއެމްއެމްޕީއާރްސީން އެފްރިކާގައި ކުރިއަށްގެންދާ ރޯޑްޝޯވ\nމި ދެ ޙަރަކާތުގައި ސައުތު އެފްރިކާގެ ޓޮޕް އޮޕަރޭޓަރުންނާއި ބައްދަލުކޮށް ފުޅާ ދާއިރާއެއްގައި ރާއްޖެ އިސްތިހާރު ކުރާނެއެވެ. އެހެންކަމުން "ޖާރނީ ޓު ދަ ސަނީ ސައިޑް" އަދި ޑަބްލިއުޓީއެމް އެފްރިކާ މެދުވެރިކޮށް ރާއްޖޭގެ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކަށް ސައުތު އެފްރިކާ މާކެޓައް އިތުރަށް ވަނުމަށް އެހީތެރިވެދޭނެ އެވެ.\nމިއީ ސައުތު އެފްރިކާގައި ރާއްޖެ ތަމްސީލް ކުރުމަށް ލިބޭ ވަރަށް މުހިންމު ފުރުސަތެއް ކަމަށްވެސް އެމްއެމްޕީއާރްސީން ވަނީ ބުނެފައެވެ.\n2018 ވަނަ އަހަރު ސައުތު އެފްރިކާއިން ރާއްޖެއައި ފަތުރުވެރިންގެ ނިސްބަތް ހުރީ 9.9 ޕަސެންޓުގައެވެ. ސައުތު އެފްރިކާއިން ގަން އިންޓަނޭޝަނަލް އެއާޕޯޓަށް ގަވައިދުން ދަތުރުތައް ފެށިފައިވުމާއެކު، ފަތުރުވެރި ކަމަށް އިތުރު ކުރިއެރުމެއް ލިބިގެން ދާނެ ކަމަށް ފަތުރުވެރިކަމުގައި ހަރަކާތް ތެރިވާ ފަރާތް ތަކުންނާއި އެމް.އެމް.ޕީ.އާރް.ސީން ދަނީ ދެކެމުންނެވެ.


Iyye Eh thanakun positive vi hurihaa bidheyseenge kibaigai ves baleege alaamaiy thakeh neiy!\nއިއްޔެ އެއްތަނަކުން ޕޮޒިޓިވްވި ހުރިހާ ބިދޭސީންގެ ކިބައިގައިވެސް ބަލީގެ އަލާމާތްތަކެއް ނެތް!\nއިއްޔެގެ ވަގުތެއްގައި އެއްފަހަރާ 95 ބިދޭސީން އެއްފަހަރާ ޕޮޒިޓިވްވީ ކޮކާކޯލާ ކުންފުނީގެ ލޭބަރ ކުއާޓަރުންކަމަށާއި، އޭގެން އެއްވެސް ފަރާތެއްގެ ކިބައިގައި ބަލީގެ އަލާމާތްތަކެއް ނެތްކަމަށް ހާމަވެއްޖެއެވެ.\nރޭ ދަރުބާރުގޭގައި ނޭޝަނަލް އިމަރޖެންސީ އޮޕަރޭޝަންސް ސެންޓަރުގެ ފަރާތުން ބޭއްވި ނޫސްވެރިންގެ ބައްދަލުވުމުގައި ވޮއިސްއިން ކުރި ސުވާލަކަށް ޖަވާބުދެއްވަމުން ޑރ.އިބްރާހިމް އަފްޒަލް ވިދާޅުވީ ބިދޭސީން ދިރިއުޅޭ ތަންތަނަކީ ބައިބޯ ތަންތަންކަމަށް އެންމެންނަށްވެސް އެނގޭނެކަމަށެވެ. އެގޮތުން ކޮކާކޯލާ ކުންފުނީގެ މުވައްޒަފުންތައް އެއްފަހަރާ ޕޮޒިޓިވްވީވެސް ހަމަ އެފަދަ ތަނަކުންކަމަށް އެބޭފުޅާ ވިދާޅުވިއެވެ.\nއެބޭފުޅާ ފާހަގަކުރެއްވި ގޮތުގައި މިތަނުން ފެނުނު ހުރިހާ ފަރާތްތަކަކީވެސް އެފަރާތްތަކުގެ ކިބައިން ބަލީގެ އަލާމާތެއް ނެތި ޕޮޒިޓިވްވެފައިވާ ފަރާތްތަކެކެވެ. މި މީހުންނަކީ އާންމު ގޮތެއްގައި ފިހާރަތަކުގައި އިސްތިހާރު ސްޓިކަރ ފަދަ ތަކެތި ހިއްޕުމުގައި ހަރަކާތްތެރިވާ ފަރާތްތައްކަމަށްވެސް ޑރ.އަފްޒަލް ހާމަކުރެއްވިއެވެ.\nޑރ.އަފްޒަލް ފާހަގަކުރެއްވި ގޮތުގައި އެސިމްޕްޓޮމެޓިކް ނުވަތަ ބަލީގެ އަލާމާތެއް ނެތް ފަރާތެއްގެ ކިބައިން އެހެން ފަރާތަކަށް ބަލި ޖެހުމަކީ ވަރަށް މަދުން ނޫނީ ނުވާ ކަމެކެވެ. އެގޮތުން އެސިމްޕްޓޮމެޓިކް މީހެއްގެ ހާލަތުގައި ޕޮޒިޓިވްވާތާ ދެ ދުވަސް ކުރިއަށް ބަލަންޖެހޭނެކަމަށް އެބޭފުޅާ ވިދާޅުވިއެވެ.\nމިފަދައިން އެންމެން އެސިމްޕްޓޮމެޓިކްކޮށް ތިއްބާ ފެނުމުން އެއީ އެފަރާތްތައް މަސްހުނިވެ އުޅެމުންދާކަން ހާމަވާ ކަމެއް ކަމަށްވެސް ޑޮކްޓަރ ވިދާޅުވިއެވެ. ނަމަވެސް އެ ފަރާތްތަކުގެ ނަތީޖާ ނެގުނު އިރު އެތަން އޮތީ މޮނީޓަރިންގގެ ހާލަތުގައި ކަމުން އެފަރާތްތަކުގެ ކޮންޓެކްޓްތައް މަދުވާނެކަމަށްވެސް ވިދާޅުވިއެވެ.


އާންމުތަނެއްގައި ބުނެދޭން ދަތި ގޯނާގެ އަމަލަކީ "ކުޑަކަމެއް" ނޫން » Uthema\nމިިކަމުގެ ޒިންމާއަކީ ވަކި ދާއިރާއެއް އަދި މުއައްސަސާއެއްވެސް އިސްތިސްނާ ކުރެވެން ނެތް ފިސާރިބޮޑު ކަމެކެވެ.\nރާއްޖޭގައި އަންހެނުންނަށް ގޯނާކުރުމަކީ “ކުޑަކަމެއް” ކަމަށް ސިފަކުރެވޭނެ ޖާގަނެތް ސަބަބުތަކަކީ ވަރަށް ދިގުކޮށް މިކަމުގެވާހަކަ ދެކެވިދާނެ އަދި އޭގައި ގިނަ ޙަޤީގަތްތަކެއް އޮތް ބޮޑު އިޖްތިމާއީ މައްސަލައެކެވެ. މި ޙަޤީގަތްތައް ފެނިފައިވަނީ އަދަކުނޫނެވެ. ރާއްޖޭގައި މިހާތަނަށް ހެދިފައިވާ މުހިންމު ފަންނީ އިޖްތިމާއީ ދިރާސާތަކުގެ ތަފާސްހިސާބުތަކާއި، އެހެނިހެން ހޯދުންތަކުން މި ޙަޤީގަތް އޮތީ ހާމަކަން ބޮޑުކޮށް ފެންނާށެވެ. ނަމަވެސް މިފަދަ ޙަޤީގަތްތަކަށް ރިއާޔަތްކޮށް ޤާނޫނުތަކެއް ހެދިފައިވާއިރުވެސް، ސިޔާސަތު ފަރުމާކޮށް ޚިދުމަތްތައް ޤާއިމުކޮށް ތަންފީޒުކުރުމަށް ކަމާބެހޭ މުއައްސަސާތަކަށް އަބަދުވެސް ވަނީ ނުކުޅެދިފައެވެ. މިކަމުގެ ޒިންމާއަކީ ވަކި ދާއިރާއެއް އަދި މުއައްސަސާއެއްވެސް އިސްތިސްނާ ކުރެވެން ނެތް ފިސާރިބޮޑު ކަމެކެވެ. ސަރުކާރާއި، ކޯޓުތަކާއި، ރައްޔިތުންގެ މަޖިލިހެވެ. ދައުލަތުގެ މިނިސްޓްރީ ތަކެވެ. ތައުލީމީ ދާއިރާއެވެ. ސިވިލް ސާވިސް ކޮމިޝަނާއި އެ އަގުބޮޑު އާންމު ޚިދުމަތުގެ ބައިބޮޑު މުއައްސަސާއެވެ. ތަހުޤީގީ އިދާރާ ތަކާއި އާންމު އިޖްތިމާއީ އަދި ސިއްޙީ ޚިދުމަތްތަކެވެ. ފުޅާވެ އޮބިނޯވެ ހައްދުން ނެއްޓި ގޮސްފައިވާ މީޑިއާގެ ދާއިރާއެވެ. އަދު ރާއްޖޭގައި އުފެދިފައިވާ އާންމު އިޖްތިމާއީ ބަލި ހާލަތަކީ މި ނުކުޅެދުންތެރިކަމުގެ ހިތި ނަތީޖާއެވެ.\nމިއީ ކުޑަކަމެއްނޫނެވެ. މިއީ ފިސާރި ބޮޑުކަމެކެވެ.\nފިރިހެނުންނަކީ އެމީހުންގެ އަތުންފައިން ކުރާ ކަންކަމަށް އަމިއްލަ އިޙުތިޔާރު ނޯންނަ، ފިކުރީގޮތުންނާއި، ވިސްނުމުގެ ގޮތުންނާއި، ޖިސްމުގެ ގޮތުން ބަލިކަށިބައެއްގެ ގޮތަށް އަދު ސިފަކުރެވިގެންދާ ކަމީ ލަދުވެތިކަމެކެވެ.\nދިވެހިރާއްޖޭގައި ފިރިހެނުން އަންހެނުންނަށް ފޮށި ފުރައްސާރަކޮށް ގޯނާކުރުމުގެ މައްސަލަތަކުގައި ފިރިހެނުންނަކީ އެމީހުންގެ އަތުންފައިން ކުރާ ކަންކަމަށް އަމިއްލަ އިޙުތިޔާރު ނޯންނަ، ފިކުރީގޮތުންނާއި، ވިސްނުމުގެ ގޮތުންނާއި، ޖިސްމުގެ ގޮތުން ބަލިކަށިބައެއްގެ ގޮތަށް އަދު ސިފަކުރެވިގެންދާ ކަމީ ލަދުވެތިކަމެކެވެ. ސަބަބަކީ އެންމެހާ އެހެން ކަންކަމުގައި ސިފަކުރެވެމުންދަނީ ފިރިހެނުންގެ އިސްކަމާއި ގަދަފަދަ ކަމާއި ޖިންސީ އަދި އަބަވީ އިމްތިޔާޒުގެ ހައިބަތުގެ ބޮޑުކަމާ ފުޅާކަމާ ފުރިހަމަކަމާ ފިރިހެނަކަށްވީތީވާ ކެރިފޯރުންތެރިކަމުގެ ގަދަފަދަ ކަމެވެ. އަދި ސަޤާފީ މުނިފޫހިފިލުވުމަކަށް ހަދައިގެން “ކުޑަކަމެއް” ގެ ގޮތުގައި ފިރިހެނުން އަންހެނުންނަށް އާންމުހަމައެއްގެ ބީދައިން ކުރަމުންދާ ފޮށުމާ، ފުރައްސާރައާ އެކިބާވަތުގެ ގޯނާ އަދި އަނިޔާއަކީ ބޭއިޚުތިޔާރުގައި “ކޮށްލެވޭ” އަދި އާންމު އިޖްތިމާއީ މިންގަނޑެއްގެ ގޮތުގައި ދެކި، ކަންބޮޑުވާން ނުޖެހޭ ކަމެއްގެ ގޮތުގައި ބަލައިގަތުމަކީ މުޅި މުޖުތަމައަށްޖެހޭ ގޮމެކެވެ. މިކަމުން ސިފަވެގެންދަނީ ދިވެހިންނަކީ ސާދާ އިޖްތިމާއީ ދިރިއުޅުމެއް އުޅެން ނުދަންނަ ނާތަހުޒީބު ސަޤާފަތެއްގެ ވެރިބައެއްކަމެވެ. މިފަދަ ދަށް ދަރަޖައެއް ހަމައެއްގެ ގޮތުގައި ބަލައިގަތުމަކީ މުޖުތަމައީ ނުކުޅެދުންތެރިކަމެކެވެ.\nއަހަރެމެންނަށް ލިބިފައި އޮތް ފުރުސަތަކީ ސާދާ ހަމަ ފަރުދީފެންވަރުގައި ޚިޔާރުކުރުމެވެ.\nރާއްޖެއަކީ މުއްސަނދި ދިގު ތާރީޙަކާއި، ސަޤާފީގޮތުން ހުނަރުވެރި މަސައްކަތްތެރި ބައެއް އުޅޭ، ޙާއްސަ ޤައުމީ ސިފަތަކެއް ލިބިފައިއޮތް މިނިވަން ދިވެހިރައްޔިތެއްގެ ޤައުމެކެވެ. ނަމަވެސް އިޖުތިމާއީ ގޮތުން ބަލިކަށި ހަމަތަކެއްގެ ވެރިބަޔަކަށް ދިވެހީންހެދުމުގެ އަމަލީސިފަ ގެންނަނީ ހަމަ ދިވެހީންނެވެ. އެކަން އެބީދައިން ދިޔަނުދިނުމަށް އަޑުއުފުލާ ބަހާއި އަމަލުން އިޖްތިމާއީ މިންގަނޑު ސާދާ ހަމަތަކެއްގެ ތެރޭގައި ހިފަހައްޓަން މަސައްކަތްކުރާނީވެސް ހަމަ ދިވެހީންނެވެ. އަހަރެމެންނަށް ލިބިފައި އޮތް ފުރުސަތަކީ ސާދާ ހަމަ ފަރުދީފެންވަރުގައި ޚިޔާރުކުރުމެވެ. މީ ކޮންމެ ޖިންސެއްގެ މީހަކަށްވެސް ލިބިފައިވާ އިޚުތިޔާރެކެވެ. ފިރިހެނުންނަކީ، އަދި ދުޅަހެއު އިންސާނީ ހާލަތެއްގައި ހުންނަ ކޮންމެ މީހަކީވެސް، އެއްވެސް ހާލެއްގައި އެމީހެއްގެ ޒާތީބާރާއި އިޙުތިޔާރު ދޫވެގޮސް އަތުންފައިންކުރާ އަމަލުތަކަށް ޒިންމާ ނުނެގި ހަމަހުރެފަ އަންހެނަކާދެކޮޅަށް ގޯނާ “ކޮށްލެވޭ” ބަލިކަށި ހާލުދެރަ މީހުނެއް ނޫނެވެ. އިންސާނީ ޙަޤީގަތަކީ މިއީއެވެ.\nމިކަން ކުރެވޭނީ ފިރިހެނުންނަކީ އަތުން ފައިން ކުރެވޭ ކަންކަމަށް ޒިންމާއުފުލޭ ވަރުގެ ބައެއްގެ ގޮތުގައި މުޖުތަމައު ބަލައިގަނެގެންނެވެ.\nމިކަން ކުރުމުގެ ބިންގާއެޅުމަށް ތައުލީމީ މަންހަޖުން ފެށިގެން މިންތީގެ ތަފާތުކުރުން ނައްތާލުމަށް މަސައްކަތްކުރަން ޖެހެއެވެ. އަދި ދިވެހި މުޖުތަމައުގެ އަސާސީ މިންގަނޑަކީ ފިރިހެނުންގެ ޖިންސީ އިމްތިޔާޒުން އެއްކިބާވެފައިވާ އެއްޗަކަށް ވާން ޖެހެއެވެ. މިކަން ކުރެވޭނީ ފިރިހެނުންނަކީ އަތުން ފައިން ކުރެވޭ ކަންކަމަށް ޒިންމާއުފުލޭ ވަރުގެ ބައެއްގެ ގޮތުގައި މުޖުތަމައު ބަލައިގަނެގެންނެވެ. އަދި ދެ ޖިންސުގެ މީހުންނަކީވެސް އިންސާނީ ކަރާމާތާއި ޤަދަރާއި އިހުތިރާމް ޙައްޤުވާ ބައެއްގެގޮތުގައި ފިކުރީގޮތުންނާއި، ވިސްނުމުގެ ގޮތުންނާއި، ލިޔުމުންނާއި، ބަހުންނާއި، އަމަލުން، ދެކި ފެނި ފަހުމްވެ ކޮންމެފަރުދަކުވެސް އެ މިންގަނޑު ހިފެހެއްޓުމުންނެވެ. އަންހެނަކަށް ވީތީ ފިރިހެނުންނަށް ގޯނާ ކުރެވިދާނެކަމާ، އެއީ “ކުޑަކަމެއް” ކަމަށް ބެލެވޭ ނޭއްގާނީ ސިފަތައް މުޖުތަމައުއިން މުޅިން ނެތިގޮސްގެންނެވެ. އަދި މިކަމުގައި ސުންބަރުދާސްތު (ޒީރޯ ޓޮލަރަންސް) ޚިޔާރުކުމަކީ ކޮންމެ ގިންތިއެއް އަދި ފަންތިއެއްގެ މީހަކަށްވެސް ކުރުން ލާޒިމު ކަމެކެވެ. މިކަން ނުކޮށް ދިވެހި މުޖުތަމައު ތަހުޒީބުގެ މަގަށް އެޅުވޭކަށް ނެތެވެ.


އެސް.ޓީ.އޯ ގއ.ވިލިނގިލި ފިހާރައިގެ ވިޔަފާރިއަށް ގެންދާ މުދާ ބޭލުމާއި ފިހާރައިގެ ފަރާތުން އަންގާ ތަނެއްގައި ގުދަންކުރުމުގެ މަސައްކަތް 02 އަހަރު ދުވަހުގެ މުއްދަތަށް ކޮށްދޭނެ ފަރާތެއް ހޯދުމަށް ބޭނުންވެއްޖެ.\nއެސް.ޓީ.އޯ ގއ.ވިލިނގިލި ފިހާރައިގެ ވިޔަފާރިއަށް ގެންދާ މުދާ ބޯޓުތަކުން ބޭލުމާއި އެސް.ޓީ.އޯ ގއ.ވިލިނގިލި ފިހާރައިގެ ގުދަނުގައި ނުވަތަ ފިހާރައިން އަންގާތަނެއްގައި ގުދަން ކުރުމުގެ މަސައްކަތް02 އަހަރު ދުވަހުގެ މުއްދަތަކަށް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ. ވީމާ މިކަމަށް ޝައުޤުވެރިވެލައްވާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވައިލަމެވެ.\nރަޖިސްޓަރީކުރުން: ރަޖިސްޓަރީ ކުރައްވަން ބޭނުންފުޅުވެލައްވާ ބޭފުޅުން 2017 މާރިޗު 06 ވަނަ ދުވަހު 1000 ގެ ކުރިން އެސް.ޓީ.އޯ ގއ.ވިލިނގިލި ފިހާރައަށް ދުރުވެ ރަޖިސްޓަރީ ކުރައްވަންވާނެއެވެ.\nބީލަންކަރުދާސްދޫކުރުން: ރަޖިސްޓަރީ ކުރަައްވާފައިވާ ފަރާތްތަކަށް ބީލަންކަރުދާސް ދޫކުރާނީ 2017 މާރިޗު 06 ވަނަ ދުވަސް ނިމުމުގެ ކުރިން އީމެއިލުންނެވެ.\nމަޢުލޫމާތުދިނުން: ރަޖިސްޓަރީ ކުރައްވާފައިވާ ފަރާތްތަކަށް 2017 މާރިޗު 07 ވަނަ ދުވަހުގެ 1500 ގައި މަޢުލޫމާތު ދިނުމުގެ ބައްދަލުވުމެއް އެސް.ޓީ.އޯ ގއ.ވިލިނގިލި ފިހާރަގައި އޮންނާނެއެވެ.\nސުވާލާއިޖަވާބު: ރަޖިސްޓަރީ ކުރެއްވުމަށްފަހު ހުށަހަޅުއްވަން ބޭނުންފުޅުވެލައްވާ ސުވާލުތައް 2017 މާރޗު 11 ވަނަ ދުވަހުގެ 1000 ގެ ކުރިން އީމެއިލް މެދުވެރިކޮށް ފޮނުވަންވާނެއެވެ. އަދި 2017 މާރިޗު 13 ވަނަ ދުވަހުގެ ކުރިން ޖަވާބުދާރީ ވެވޭނެއެވެ.\nބީލަންކަރުދާސް: ބީލަންކަރުދާސް ހުޅުވުން އޮންނާނީ 2017 މާރިޗު 19 ވަނަ ދުވަހުގެ 1100 ގައި އެސް.ޓީ.އޯ ގއ.ވިލިނގިލި ފިހާރަައިގައެވެ.\nފޯނު: 3344180، 3344196\nޕަބްލިޝްކުރި ތާރީޚް: 28 ފެބުރުވަރީ 2017\nސުންގަޑި: 06 މާރިޗު 2017 1000


Nizaamee Vote Aa Medhu EC In Nuvisnaa: Fuad – adduLIVE\nނިޒާމީ ވޯޓާ މެދު އީސީން ނުވިސްނާ: ފުއާދު\nNov 26, 2021, 10:40 ހަސަން ރަޝީދު\nއަންނަ އަހަރު ރާއްޖޭގެ ވެރިކަމުގެ ނިޒާމު ކަނޑައަޅަން ފެންނަ ނުފެންނަ ވޯޓެއް ނަގަން ޖެހިދާނެ ކަމަށް އިލެކްޝަންސް ކޮމިޝަނުން ނުވިސްނާ ކަމަށް އެ ކޮމިޝަނުގެ ރައީސް ފުއާދު ތައުފީގު ވިދާޅުވެއްޖެ އެވެ.\nފުއާދު މިހެން ވިދާޅުވިއިރު ނިޒާމީ ވޯޓު ނަގަން ޖެހިދާނެ ކަމަށް ބަލައި މީހުން ހޭލުންތެރިކުރަން ޖެހޭ ކަމަށާއި އެ ކަމަށް ބަޖެޓެއް ބޭނުންވާ ކަމަށް ރައްޔިތުންގެ މަޖިލީހުގެ ބަޖެޓް ކޮމިޓީގައި އީސީގެ ނައިބު ރައީސް އިސްމާއީލް ހަބީބު ވަނީ ވިދާޅުވެފަ އެވެ.\nއެކަމާ ގުޅިގެން ރޭ ރާއްޖެޓީވީގައި ވާހަކަދައްކަމުން ފުއާދު ވިދާޅުވީ ކޮމިޓީގައި ހާމަކުރެއްވީ އެ ބައްދަލުވުމަށް ވަޑައިގެންނެވި ބޭފުޅުންގެ ވިސްނުމުގައި ހުރި ކަންތައްތަކެއް ކަމަށާއި އެއީ ކޮމިޝަނުން ވިސްނާ ކަމެއް ނޫން ކަމަށެވެ.\n"އެއްގޮތަކަށް ވެސް އަދި އިލެކްޝަންސް ކޮމިޝަނުން ރަސްމީ ގޮތެއްގައި ނުވިސްނާ މި އަންނަ އަހަރު ނިޒާމީ ވޯޓެއް ނަގަން ޖެހިދާނެ ކަމަކަށް" ފުއާދު ވިދާޅުވި އެވެ.\nނިޒާމީ ވޯޓެއް ނަގަން ޖެހިއްޖެނަމަ އެކަމަށް ބޭނުންވާ ބަޖެޓް ފިނޭންސް މިނިސްޓްރީން ދޭނެ ކަމުގެ ޔަގީންކަން އެބައޮތް ކަމަށް ވެސް ފުއާދު ވިދާޅުވި އެވެ.\nރާއްޖޭގެ ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލުކުރަން އެންމެ ބޮޑަށް ވަކާލާތު ކުރައްވަނީ ރައްޔިތުންގެ މަޖިލީހުގެ ރައީސް، މުހައްމަދު ނަޝީދެވެ. އެގޮތުން ނިޒާމު ބަދަލުކުރުމާ ގުޅޭގޮތުން ދާދިފަހުން ނަޝީދު ވަނީ ސިޔާސީ އެކި ޕާޓީތަކާ އެކު މަޝްވަރާ ކުރައްވާފަ އެވެ. ނަމަވެސް ޕާޓީތަކުން އެކަމަށް ދެކޮޅު ހަދަމުންދާތީ ނަޝީދުގެ މަސައްކަތްޕުޅަށް މާބޮޑު ކުރިއެރުމެއް ލިބިފައެއް ނުވެ އެވެ.


STO ge ufehdhun thah package koh, Guesthouse thakah haahsa ageh!\nއެސްޓީއޯ އިން ގެސްޓްހައުސްތަކަށް ހާއްސަ އަގެއް!\nއެސްޓީއޯ އިން ކޮންފަރެންސްގައި ހަދާފައިވާ ސްޓޯލް. -- އަވަސް ފޮޓޯ: އަފްޝީން ނަސީރު\nއެސްޓީއޯ ހޯމްއިމްޕްރޫމަންޓުން ވިއްކާ ދުނިޔޭގެ މަޝްހޫރު ބްރޭންޑުތަކުގެ އުފެއްދުންތައް ޕެކޭޖުކޮށް، ގެސްޓްހައުސްތަކަށް ހާއްސަ އަގުތަކެއް މިއަދު ތައާރަފުކޮށްފި އެވެ.\nދަރުބާރުގޭގައި ކުރިއަށްދިޔަ "ގެސްޓްހައުސް މޯލްޑިވްސް ކޮންފަރެންސުގައި" އެސްޓީއޯއިން "ސިމްޕްލިފައި ޔުއޯ ގެސްޓްހައުސް" ގެ ނަމުގައި ތައާރަފުކޮށްފައިވަނީ ހަތަރު ޕެކޭޖެކެވެ. މި ޕެކޭޖުތަކުގެ ތެރެއިން ތަކެތި ގަތުމުން، އާއްމުކޮށް މި ޕްރޮޑަކްޓް ގަންނަ އަގަށް ވުރެ ހެޔޮވާނެ ކަމަށް އެ ކުންފުނިން ބުނެ އެވެ.\nއެސްޓީއޯ އިން ގެސްޓް ހައުސްތަކަށް ހާއްސަ ޕެކޭޖް ތައާރަފް ކުރަނީ. -- އަވަސް ފޮޓޯ: އަހުމަދު ޝުރާއު\nއެސްޓީއޯ އިން ނެރުނު ޕެކޭޖުތަކުގެ ތެރޭގައި ހިމެނެނީ، ރޫމް ޕެކޭޖަކާއި ކިޗަން ޕެކޭޖެއްގެ އިތުރުން މިސެލޭނިއސް ޕެކޭޖެކެވެ. ރޫމް ޕެކޭޖުގައި ގެސްޓްހައުސްތަކުގެ ކޮޓަރިތަކުގައި ހުންނަ އޭޝީ އާއި ފެންކައްކާ ކުރާ ފަދަ ސާމާނު ހިމެނެ އެވެ. އަދި ކިޗަން ޕެކޭޖުގައި ބަދިދޭގައި ބޭނުންކުރާ ފްރިޖާއި ޓޯސްޓަރުގެ ފަދަ ސާމާނު ހިމެނެ އެވެ. މީގެ އިތުރުން މިސެލޭނިއަސް ޕެކޭޖުގައި އެއާޕިއުރިފަޔާ ފަދަ ބާވަތްތައް ހިމެނެ އެވެ. އަގުތައް ގެސްޓްހައުސްތަކާ ހިއްސާ ކުރަމުން ދާނެ ކަމަށް އެ ކުންފުނިން ބުންޏެވެ.\nއެސްޓީއޯއިން ވިއްކާ ފިލިޕްސް އާއި ހިޓާޗީގެ އެކި ސާމާނު ހިމެނޭ މި ޕެކޭޖުތައް ފަރުމާކޮށްފައިވަނީ ގެސްޓްހައުސް ތަކުގެ ކޮޓަރިތަކަށް ބަލައިގެންނެވެ. މިގޮތުން އަގުތައްވެސް ހާއްސަކޮށްފައިވަނީ ގެސްޓްހައުސްތަކަށް ބަލާފަ އެވެ.\nގެސްޓްހައުސް ކޮންފަރެންސްގެ ތެރެއިން: މިއީ ރާއްޖޭގައި މިގޮތަށް ބޭއްވޭ ފުރަތަމަ ކޮންފަރެންސް. -- އަވަސް ފޮޓޯ: އަހުމަދު ޝުރާއު\nގެސްޓް ހައުސް ވިޔަފާރި އެސްޓީއޯ\nއެސްޓީއޯއަށް އާ ސީއެފްއޯއެއް


Dhiraagu aai HDC gulhigen Hiyaa flat sarahahdhugai bodu screen alhuvany - vNews.mv\nހިޔާ ފްލެޓް ސަރަހައްދުގައި ބަހައްޓާފައިވާ ބޮޑު ސްކްރީން- ފޮޓޯ:- އެޗްޑީސީ\nދިރާގާއި އެޗްޑީސީ ގުޅިގެން ހިޔާ ފްލެޓް ސަރަހައްދުގައި ބޮޑު ސްކްރީން އަޅުވަނީ\nއައްފާން މުހައްމަދު 13 October 2021, 13:00\nސާފް ޗެމްޕިއަންޝިޕުގައި މިރޭ ރާއްޖެ އާއި އިންޑިއާ ބައްދަލުކުރާ މެޗު ގިނަ ބަޔަކަށް އެއްތަނެއްގައި ތިބެގެން ބެލޭނެ ފުރުސަތު ފަހިކޮށްދިނުމަށް، ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ) އާއި ދިރާގުން ގުޅިގެން ހުޅުމާލެ ދެވަނަ ފިޔަވަހީގައި ބޮޑު ސްކްރީން އެޅުވުމަށް ނިންމައިފިއެވެ.\nއެޗްޑީސީން ހާމަކޮށްފައިވާ ގޮތުގައި ހިޔާ ފްލެޓް ސަރަހައްދުގައި ގައުމީ ޓީމުގެ މެޗު ބެލޭނެ އިންތިޒާމް ދިރާގާއި ގުޅިގެން ބޮޑު ސްކްރީނުގައި ދިރާގު ޓީވީ މެދުވެރިކޮށް އެޅުވުމުގެ އިންިތިޒާމް ހަމަޖެހިފައިވާ ކަމަށެވެ.\nދިވެހިންގެ ލެޔާ ގުޅިފައިވާ ފުޓުބޯޅައިގައި، ދިވެހިން އެންމެ ފޯރިނަގާ އެއް މުބާރާތް ކަމުގައިވާ ސާފް ޗެމްޕިއަންޝިޕުގައި ވާދަވެރި އިންޑިއާ އާއި ދެކޮޅަށް ކުޅޭ މެޗު ބޮޑު ސްކްރީންތަކުގައި އަޅުވަން ނިންމާފައިވަނީ ސަޕޯޓަރުން ބޭނުންވާވަރަށް ދަނޑަށް ނުވަދެވޭތީ، އެއްތަނެއްގައި ތިބެގެން ގިނަބަޔަކަށް މެޗު ބެލޭނެ މަގުފަހި ކޮށްދިނުމުގެ ގޮތުންނެވެ.\nދިރާގާއި އެޗްޑީސީ ގުޅިގެން ހުޅުމާލެ ދެވަނަ ފިޔަވަހީގައި ބޮޑު ސްކްރީން އަޅުވަން ނިންމާފައިވާއިރު މާލޭގައިވެސް ކާނިވަލް ސަރަހައްދުގައި ބޮޑު ސްކްރީން އެޅުވުމަށް މާލޭ ސިޓީ ކައުންސިލާއި ޔޫތް މިނިސްޓްރީގެ އިތުރުން އެފްއޭއެމް އިން ގުޅިގެން ވަނީ ނިންމާފައެވެ.\nސިޓީ ކައުންސިލުން އިސްނަގައިގެން ކާނިވަލް ސަރަހައްދުގައި ބޮޑުސްކްރީން އަޅުވަން ފަށާފައިވަނީ މުބާރާތުގައި ރާއްޖެ އާއި ސްރީ ލަންކާ ބައްދަލުކުރި މެޗުން ފެށިގެންނެވެ. އެއީ މެޗުބަލަން ދަނޑަށް ވަނުމަށް ޓިކެޓު ނުލިބުމުގެ ސަބަބުން ގިނަ ސަޕޯޓަރުންތަކެއްގެ އެދުމުގެ މަތިންނެވެ.\nރައުންޑް ރޮބިން އުސޫލުން މުބާރާތް ކުރިއަށްދާއިރު ސެމީ ފައިނަލް ކުޅެން ނުޖެހުނުނަމަވެސް މިރޭ އަދި މިއަދު ހަވީރުވެސް މުބާރާތުގައި ކުޅޭ މެޗަކީ ގާތްގަނޑަކަށް ސެމީ ފައިނަލް މެޗުތަކެކެވެ. ސަބަބަކީ މި މެޗުތަކުން މޮޅުވާ ކޮންމެ ޓީމަކަށްވެސް ފައިނަލްގެ ޖާގައެއް ކަށަވަރުވާތީއެވެ.\nއެހެންނަމަވެސް ތާވަލުގެ އެއްވަނަައިގައި އޮތް ނޭޕާލާއި ދެވަނައިގައި އޮތް ދިވެހިރާއްޖެއަށް މެޗު އެއްވަރުކޮށްލައިގެންވެސް ފައިނަލުން ޖާގަ ކަށަވަރުވާނެއެވެ. މިވަގުތު ޕޮއިންޓް ތާވަލުގެ އެއްވަނައިގައި3މެޗުން6ޕޮއިންޓާއެކު ނޭޕާލް އޮތްއިރު ދެވަނައިގައި ރާއްޖެވެސް އޮތީ މިއަދަދަށް ޕޮއިންޓު ހޯދައިގެންނެވެ. ރާއްޖެއަށް ފައިދާ ގޯލުގެ ތަފާތުން ނޭޕާލްގެ މައްޗަށް ކުރި ލިބުނު ކަމުގައިވީނަމަވެސް ނޭޕާލަަށް އެއްވަނަ ލިބެނީ މުބާރާތުގެ ގަވައިދުގާ ވާގޮތުން ހެޑް-ޓު-ހެޑް ނަތީޖާއަށް އިސްކަން ދޭތީއެވެ. ޕޮއިންޓް ތާވަލުގެ ތިންވަނައިގައި އިންޑިއާ އޮތީ ތިން މެޗުން5ޕޮއިންޓާއެކުއެވެ. ހަތަރުވަނައިގައި ބަންގްލަދޭޝް އޮތީ4ޕޮއިންޓާއެކުއެވެ.\nވިޔަފާރި ދިރާގު އެޗްޑީސީ ސާފް ޗެމްޕިއަންޝިޕް ކުޅިވަރު


Moosumee kulli nurahkaluge haalatheh iulaankuran jehey: UN Secretary General | Jazeera\tމޫސުމީ ކުއްލި ނުރައްކަލުގެ ހާލަތެއް އިއުލާންކުރަން ޖެހޭ: އެންޓޯނިއޯ ގުޓެރޭސް - Jazeera\nމޫސުމީ ކުއްލި ނުރައްކަލުގެ ހާލަތެއް އިއުލާންކުރަން ޖެހޭ: އެންޓޯނިއޯ ގުޓެރޭސް\nމުޙައްމަދު އަފްޒަލް December 13, 2020 77 views0\nމޫސުމީ ކުއްލި ނުރައްކަލުގެ ހާލަތެއް ކޮންމެ ގައުމަކުންވެސް އިއުލާންކުރުމަށް އ.ދގެ ސެކްރެޓަރީ ޖެނެރަލް އެންޓޯނިއޯ ގުޓެރޭސް ގޮވާލައްވައިފިއެވެ. އެމަނިކުފާނު މިގޮތަށް ގޮވާލެއްވީ ޕެރިސް އެއްބަސްވުމަށް ފަސް އަހަރުފުރުން ފާހަގަކުރުމަށް އ.ދ އިން އޮންލައިންކޮށް އިއްޔެ ބޭއްވެވި ކްލައިމެޓް އެމްބިޝަން ސަމިޓުގައި ވާހަކަ ދައްކަވަމުންނެވެ.\nމީގެ ފަސް އަހަރު ކުރިން ޕެރިސް އެއްބަސްވުމުގައި، ދުނިޔެ ހޫނުވާ މިންވަރު 1.5 ޑިގްރީސް ސެލްސިއަސްއަށްވުރެ މަތިވިޔަ ނުދީ ހިފެހެއްޓުމަށް ދުނިޔޭގެ ގިނަ ގައުމްތަކަކުން އެއްބަސްވިއެވެ. މިކަމަށް އަލި އަޅުއްވައިލައްވަމުން އ.ދގެ ސެކްރެޓަރީ ޖެނެރަލް ވިދާޅުވީ، އެކަން ހާސިލްކުރުމަށް ކުރަންޖެހޭ މަސައްކަތް ގިނަ ގައުމްތަކަކަށް ނުކުރެވޭކަމަށެވެ. އެގޮތުން، ގައުމްތަކުން އެޅުމަށް ނިންމާފައިވާ ފިޔަވަޅުތައް ނާޅާ ދޫކޮށްލައިފިނަަމަ މި ގަރުނުގައި ދުނިޔެ3ޑިގްރީސް ސެލްސިއަސް ހޫނުވާނެކަން އެންޓޯނިއޯ ގުޓެރޭސް ހާމަކުރެއްވިއެވެ.\nމިކަން ހައްލުކުރުމަށް ކާރބަން ނިއުޓްރާލިޓީ ހާސިލްވަންދެން މޫސުމީ ކުއްލި ނުރައްކަލުގެ ހާލަތެއް ކޮންމެ ގައުމެއްގައިވެސް އިއުލާންކުރުމަށް ގުޓެރޭސް އެދިވަޑައިގެންނެވިއެވެ. އަދި ދުނިޔެއަށް ވިހަ ގޭސްތައް އެންމެ ގިނައިން ދޫކުރާ އޭވިއޭޝަން އަދި ޝިޕިންގ ސިނާއަތުގައި މަސައްކަތްކުރާ ކުންފުނިތަކުން ގުޅިގެން ކާރބަން ނިއުޓްރާލިޓީ ހާސިލްކުރުމަށް މަގު ޗާޓެއް އެކުލަވާލަން ޖެހޭކަމަށްވެސް އެމަނިކުފާނު ވިދާޅުވިއެވެ.\nކްލައިމެޓް އެމްބިޝަން ސަމިޓަކީ އިނގިރޭސިވާލާތާއި، ފްރާންސް އަދި އ.ދ. އިން އިސްނަގައިގެން ޗިލީ އަދި އިޓަލީގެ ބައިވެރިވުމާއެކު ކުރިއަށް ގެންދާ ސަމިޓެކެވެ. މި ސަމިޓުގައި ކޮންމެ ގައުމަކުންވެސް ޖައްވަށް ބޭރުކުރާ ވިހަ ގޭސްތައް މަދުކުރުމަށް ކަނޑައަޅާފައިވާ ފްރޭމްވޯރކް އެހެން ގައުމްތަކާއެކު ހިއްސާކުރުމަށް ފުރުސަތު ފަހިވެގެންދާނެއެވެ. މި ސަމިޓުގައި 70 ގައުމުގެ ލީޑަރުން ވާހަކަދެއްކެވިއެވެ.


މަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމުގެ އިތުރުން، ހަޔަރ ސެކަންޑަރީ ސްކޫލް ސެޓުފިކެޓު އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމުގެ އިތުރުން، ސެކަންޑަރީ ސްކޫލް ސެޓުފިކެޓު އިމްތިޙާނުގައި ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން.\n1- ސްކޫލުގައި ހިންގާ ކުޅިވަރުގެ ހުރިހާ ހަރަކާތްތަކެއް ރާވައި ހިންގުން.\n2- ހަވާލުކުރެވޭ ފިޒިކަލް އެޑިޔުކޭޝަންގެ ގަޑިތައް ޓައިމްޓޭބަލާ އެއްގޮތަށް ނެގުން.\n3- ކުޅިވަރުގެ ކަންތައްތަކަށް ތައްޔާރުވުމަށް ކުރަންޖެހޭ އެންމެހައި ކަންތައްތައް ކުރުމާއި، ކުދިން ކުޅިވަރުގެ ހަރަކާތްތަކަށް ތައްޔާރުކުރުން.\n4- ކުޅިވަރުގެ ހަރަކާތްކަށް އަންނަ ކުދިންގެ ހާޒިރީ ބެލުމާއި، ކުޅިވަރު ހަރަކާތްތަކާ ގުޅިގެން ކުދިންނާބެހޭ އެންމެހައި ރެކޯޑުތައް ތައްޔާރުކޮށް ބެލެހެއްޓުން.\n5- ސްޕޯޓްސް އިންސްޓްރޫމެންޓުގެ އިންވެންޓްރީ ގަވާއިދުން ލިޔެ ބެލެހެއްޓުން.\n6- އެކިއެކި މުބާރާތްތަކަށް ކުދިން ތައްޔާރުކުރުމާއި، ކުދިންނަށް ފޯރުކޮށްދޭންޖެހޭ އެންމެހައި ފެސިލިޓީޒްތައް ކުދިންނަށް ދަތިނުވާގޮތަށް ފޯރުކޮށްދިނުން.\n7- ކުޅިވަރުގެ ހަރަކާތްތަކަށް ބޭނުންކުރާ ތަކެތި އަޕްޑޭޓްކޮށް ބެލެހެއްޓުމާއި، އެފަދަ ތަކެތި ހަލާކުވުންފަދަ ކަމެއް ވެއްޖެނަމަ، އެޑްމިންއަށް އެކަން އަންގައިގެން އެތަކެތި ހޯދުން.\n8- ޕީއީއަށް ބޭނުންކުރެވޭ ތަކެތި ރަނގަޅަށް އެނގިފައިވުމާއި، ތަކެތި ގެންގުޅޭނެގޮތާމެދު ޓީޗަރުންނަށް މަޢުލޫމާތާއި ލަފާދިނުން.\n9- ޕީއީ ގަޑިތަކުގައި ބޭނުންކުރާ ތަކެތި ފަސޭހަކަމާއެކު ބޭނުންކުރަން ލިބޭނެގޮތަށް ތަކެތި އިންތިޒާމުކޮށްފައި ބެހެއްޓުން.\n10- އެކިއެކި މުބާރާތްތަކަށް ތައްޔާރުވުމަށްޓަކައި ކަމާގުޅޭ ފަރާތްތަކާ ވާހަކަދައްކައިގެން، މުބާރާތްތަކަށް ދަތިނުވާނެހެން، މުބާރާތްތަކަށް ކުދިން ތައްޔާރުކުރުވުމާއި، ބައިވެރިކުރާ ޓީމު ނެގުމުގައި އެހީތެރިވެދިނުން.\n11- ދަރިވަރުންގެ ކިބައިގައިވާ ކުޅިވަރާ ގުޅޭ ތަފާތު ހުނަރުތައް ދެނެގަނެ، އެ ހުނަރުތައް ތަރައްޤީކުރުމަށް ތަފާތު ޕުރޮގުރާމު ހިންގުން.\n12- ދިރާސީ އަހަރު ނިމޭއިރު ސްކޫލުގެ ސްޕޯޓްސް ޑިޕާޓްމަންޓުގެ ރިޕޯޓެއް ތައްޔާރުކޮށްފައި ޕްރިންސިޕަލަށް ހުށަހެޅުން.\nމަސައްކަތުގެ ހުނަރާއި، ފެންވަރާއި، ޤާބިލުކަމާއި، ސިފަތައް.\nމި މަޤާމަށް އެދޭ ޝަރުޠު ފުރިހަމަވާ ފަރާތްތަކުން، 16 މާރިޗު 2016 ވާ ބުދަ ދުވަހުގެ 14:00 ގެ ކުރިން، ބަޔާންކޮށްފައިވާ ލިއުންތަކާއެކު، ވަޒީފާއަށް އެދޭ ފޯމު، މި ސްކޫލުގެ އޮފީހަށް ހުށަހެޅުން އެދެމެވެ.\nމި މަޤާމަށް މީހުން ހޮވުމަށް ބާއްވާ އިންޓަރވިއު އޮންނާނީ 20 މާރިޗު 2016 އާއި 27 މާރިޗު 2016 އާ ދެމެދުގައި ބަނޑިދޫ ސްކޫލުގައެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކާ އިންޓަރވިއު ކުރުމަށްފަހު، އޭގެތެރެއިން އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ.\nމި އިޢުލާނާ ގުޅިގެން އިތުރު މައުލޫމާތު ސާފުކުރެއްވުމަށް މި ސްކޫލުގެ ނަންބަރު 7952916 އަށް ގުޅުއްވުން އެދެމެވެ.


UEFA champions league mubaaraathuge group stage ge guruvathu nagaifi – Iru\nމަރުގެ އަދަބު އުވައިލެވޭނީ އާންމުންގެ ހިޔާލު ހޯދައިގެން: ސަރުކާރު\nރަސޫލާ صلي الله عليه وسلم ފުރައްސާރަކުރުން ކުއްވެރިކޮށް ޢިލްމުވެރިންގެ ގުޅުމުން ބަޔާން ނެރެފި\nއަންހެނުންނަށް ގޮނޑި ހާއްސަ ކުރި މައްސަލައިގެ އަޑުއެހުންތައް ނިންމާލައިފި\nސަމާ·2އޮކްޓޫބަރު 2020\nޔޫއެފްއާ ޗެމްޕިއަންސް ލީގުގެ މިސީޒަންގެ މުބާރާތުގެ ގްރޫޕް ސްޓޭޖްގެ ގުރުވަތު ނަގައިފިއެވެ. ކޯވިޑްގެ ނުރައްކަލުގެ ސަބަބުން އެހެން އަހަރުތަކާ ޚިލާފު ކްލަބްތަކުގެ އޮފިޝަލުންނާ ނުލާ ޔޫއެފްއާއިން ބޭއްވި ރަސްމިއްޔާތުގައި ނެގި ގުރުވަތުގައި މުބާރާތުގައި ވާދަކުރާ 32 ޓީމު ވަނީ އަށް ގްރޫޕަށް ބަހާލާފައެވެ. ކޮންމެ ގްރޫޕެއްގައިި ހަތަރު ޓީމު ހިމެނޭ އިރު މި ސީޒަންގެ ގްރޫޕް ސްޓޭޖުން ވެސް ވާދަވެރި މެޗުތަކެއް ފެނިގެންދާނެއެވެ.\nމި ގްރޫޕްގައި ހިމެނެނީ އެންމެ ފަހުގެ ޗެމްޕިއަން ބަޔާން މިއުނިކްއާ ސްޕެއިންގެ އެތްލެޓިކޯ މެޑްރިޑް، މިދިޔަ ސީޒަންގެ މުބާރާތުގައި ހުނަރުވެރި ކުޅުމެއް ދެއްކި ޓީމެއް ކަމަށްވާ އޮސްޓްރިއާގެ ސަލްސްބާގް އަދި ރަޝިޔާގެ ލޮކޮމޯޓިވް މޮސްކޯއެވެ.\nގްރޫޕް ބީގައި ހިމެނެނީ ސްޕެއިންގެ ޗެމްޕިއަންސް ރިއަލް މެޑްރިޑާ، ޔޫކްރެއިންގެ ޝަކްތާރް ޑޮނެޓްސްކް، އިޓަލީގެ އިންޓާ މިލާން އަދި ޖަރުމަނުގެ ބޮރޯޝިޔާ މޮންޗެންގްލެޑްބެކް އެވެ\nއިނގިރޭސި ޓީމު ސިޓީއަށް މިފަހަރު ވެސް ލިބިފައިވަނީ ފަސޭހަ ގްރޫޕެކެވެ. މި ގްރޫޕްގައި ދެން ހިމެނެނީ ޕޯޗުގަލްގެ ޕޯޓޯއާ ގްރީސްގެ އޮލިމްޕިއާކޯސް އަދި ފަރަންސޭސި ޓީމު މާސޭއެވެ.\nއިންގްލިޝް ޗެމްޕިއަންސް ލިވަޕޫލްގެ ގްރޫޕް ސްޓޭޖްގެ ބައިވެރިންނަށް ބަލާ އިރު މި ގްރޫޕްގައި ދެން ހިމެނެނީ ނެދަލޭންޑްސްގެ އަޔެކްސް، އިޓަލީގެ އެޓްލާންޓާ އަދި ޗެމްޕިއަންސްގައި މުޅިން އަލަށް ކުޅޭ މިޓިލޭންޑް (ޑެންމާކް)އެވެ.\nގްރޫޕް އީމި ގްރޫޕްގައި ފެނިގެން ދާނީ މިދިޔަ ސީޒަންގެ ޔޫރަޕާ ލީގު ޗެމްޕިއަންސް ސެވިއްޔާއާ އިނގިރޭސި ޓީމު ޗެލްސީގެ އިތުރުން ރަޝިޔާގެ ކްރަސަނަޑޯއާ އަދި ފަރަންސޭސި ޓީމު ރެނޭއެވެ.\nރަޝިޔާގެ ޒެނިތް ސެއިންޓް ޕީޓަސް ބާގް، ޖަރުމަނުގެ ބޮރޫޝިޔާ ޑޯޓްމަންޑް، އިޓަލީގެ ލާޓްޒިއޯ އަދި ބެލްޖިއަމްގެ ބްރޫޖުސް މި ގްރޫޕްގައި ވާދަކުރާނެއެވެ.\nމިސީޒަންގެ ޗެމްޕިއަންސް ލީގުގެ ގްރޫޕް ސްޓޭޖް މެޗުތައް ފަށާ އިރު އެންމެ ގިނަ ބައެއްގެ ނަޒަރު ހުއްޓޭނީ މި ގްރޫޕްގެ މެޗުތަކަށް ކަން ޔަޤީނެވެ. ސަބަބަކީ އެމެޗުތަކުން އަދި ވެސް ދުނިޔޭގެ ފުޓްބޯޅައިގައި އެންމެ ހުނަރުވެރި ދެކުޅުންތެރިން ކަމަށްވާ ޔުވެންޓަސްގެ ކްރިސްޓިއާނޯ މިރޮނާލްޑޯއާ ބާސަލޯނާގެ ލައިނަލް މެސީ އެކަކު އަނެކަކާ ވާދަ ކުރާތަން ފެނިގެން ދިއުމުގެ ފުރުސަތު އޮތުމެވެ. އެގްރޫޕްގައި ދެން އޮތީ ޔޫކްރެއިންގެ ޑައިނަމޯ ކިއެވް އަދި ހަންގެރީގެ ފްރެންކަވޯސީ އެވެ.\nގްރޫޕް އެޗްމިސީޒަންގެ އެންމެ އުނދަގޫވާނެ ކަމަށް ބެލެވޭ މި ގްރޫޕްގައި ވާދަ ކުރާނީ މިދިޔަ ސީޒަންގައި ފައިނަލުން ބަލިވި ޕީއެސްޖީއާ، ސެމީއިން ކެޓި ޖަރުމަނުގެ އާރްބީ ލެއިޕްޒިގް އަދި ތުރުކީގެ އިސްތަންބުލް ބަސަކްސޭހިރެވެ. ޗެމްޕިއަންސް ލީގުގެ ގްރޫޕް ސްޓޭޗުގެ މެޗުތައް ފަށާނީ މިމަހުގެ 20 ވަނަ ދުވަހުއެވެ. ދެވަނަ ބުރަށް ދާނީ ކޮންމެ ގްރޫޕަކުން ވެސް އެންމެ ގިނަ ޕޮއިންޓް ހޯދާ ދެޓީމެވެ.


Jian ge maraa gulhigen6meehakah dhauvaa koffi | Mihaaru\nސިމެންތި ބަސްތާ ވެއްޓުނު އިމާރާތް.--\nޖިއާންގެ މަރާ ގުޅިގެން ދެ ދިވެއްސަކާއި ހަތަރު ބިދޭސީއަކަށް ދައުވާކޮށްފި\n27 ފެބުރުއަރީ 2019 - 16:51 24 comments\nދައުވާ އުފުލި ދެ ދިވެހިންނަކީ ކުންފުނީގެ މެނޭޖިން ޑިރެކްޓަރު އާދަމް ޝަފީގާއި ސީނިއާ ސައިޓް ސުޕަވައިޒަރު މޫސާ ހަސަނެވެ. އެ ދެ މީހުންގެ މައްޗަށް އުފުލާފައިވަނީ މީހަކު މަރުވުމުގައި އިހުމާލުގެ އަމަލެއް ކުރުމުގެ ކުށުގެ ދައުވާ އެވެ. ގާނޫނުލް އުގޫބާތުގައި މި އަދަބުގެ އަސާސީ މިންގަނޑަކީ އެއް އަހަރާއި ހަތް މަހާއި ހަ ދުވަހަށް ޖަލަށް ލުމެވެ.\nމި ދެ މީހުންގެ މައްޗަށް މި ދައުވާކޮށްފައި ސަވާޖީއެއް ބޭނުންކޮށްގެން ސިމެންތި ބަސްތާތައް މައްޗަށް ނެގުމުގެ މަސައްކަތްކުރި އިރު އަޅަންޖެހޭ ފިޔަވަޅުތަކަށް އިހުމާލު ވެފައި ވާތީ އެވެ.\nޕީޖީ އޮފީހުން ނެރުނު ބަޔާނުގައިވާ ގޮތުން ސިމެންތި ބަސްތާ ވެއްޓުނީ މ. ނަލަހިޔާ މަންޒިލްގެ ނުވަ ވަނަ ބުރިއަށް ސިމެންތި ބަސްތާތައް އެރުވި އިރު، ވިންޗު ލައިނަށް މާބޮޑަށް ދޫވެގެންނެވެ.\nސިމެންތި ބަސްތާ ވެއްޓުނު ވަގުތު ސިމެންތިތައް ބުރައިގެންދާ މަންޒަރު ފެންނަ ސީސީޓީވީ ފުޓޭޖެއްގެ މަންޒަރެއް\nދައުވާ ލިބޭ ބިދޭސީންގެ ތެރެއިން އެކަކަށް، މީހަކު މަރުވުމުގައި ފަރުވާ ކުޑަކުރުމުގެ އަމަލެއް ހިންގުމުގެ ކުށުގެ ދައުވާ ވެސް ކޮށްފައިވެ އެވެ. އެއީ އަދަބުގެ އަސާސީ މިންގަނޑަކީ ހަ އަހަރަށް ޖަލަށް ލުމެވެ. އެއީ ސިމެންތި ބަސްތާ ނަގަން ބޭނުންކުރި ވިންޗު އޮޕަރޭޓްކުރަން ހުރި މީހާގެ މައްޗަށް ކުރި ދައުވާ އެވެ. ޕީޖީން ބުނީ މި ދައުވާ ކުރަނީ އޭނާ އަކީ ވިންޗު އޮޕަރޭޓްކުރަން ހަވާލުކޮށްފައިވާ މީހާ ނޫންކަން އެނގި ހުރެ އެ މަސައްކަތް ކޮށްފައި ވާތީ ކަމަށެވެ. އަދި ބައެއް މީހުންގެ މައްޗަށް، މީހަކު މަރުވެދިއުމުގައި ފަރުވާ ކުޑަ އަމަލެއް ހިންގުމުގައި ބައިވެރިވި ކަމުގެ ދައުވާ ވެސް ވަނީ ކޮށްފަ އެވެ. އެއީ ތިން އަހަރާއި ދެ މަހާއި 12 ދުވަހަށް ޖަލަށް ލުމުގެ އަދަބު އޮތް ކުށެކެވެ.\nރާއްޖޭގައި މަސައްކަތްކުރަމުން އަންނަ ބަންގްލަދޭޝްގެ ދެ ޑޮކްޓަރެއްގެ ތިބި ދެ ކުދިންގެ ތެރެއިން ދޮށީ ކުއްޖާ، ޖިއާން، މިދިޔަ އަހަރުގެ ޑިސެމްބަރު 16 ގައި މަރުވީ ނަލަހިޔާ މަންޒިލްގެ ފަސް ވަނަ ބުރިން ވެއްޓުނު ސިމެންތި ބަސްތާ އިން ޖެހި ލިބުނު ޒަހަމްތަކަށް، އައިޖީއެމްއެޗުގެ އައިސީޔޫގައި ފަރުވާދެމުން ދަނިކޮށެވެ.\nއިތުރު ލިޔުންތައް މަރު އެކްސިޑެންޓް ޕީޖީ އޮފީސް އިމާރާތްކުރުމުގެ ރައްކާތެރިކަން ކޮންސްޓަރަކްޝަން ކުންފުނިތައް ސަލާމަތީ ފިޔަވަޅުތައް މާލެ ބަންގްލަދޭޝް


SunOnline: Kuli control kurumuge massala hoonuve, Sweden ge boduvazeeruge ithubaaru nei kamah faaskoffi\nކުލި ކޮންޓްރޯލް ކުރުމުގެ މައްސަލަ ހޫނުވެ، ސްވިޑެންގެ ބޮޑުވަޒީރުގެ އިތުބާރު ނެތް ކަމަށް ފާސްކޮށްފި\nރުގިއްޔާ މުހައްމަދު މޫސާ 22 Jun 2021, 15:34\nސްވިޑެންގެ ބޮޑުވަޒީރު ސްޓެފާން ލާވެންއަށް އިތުބާރު ނެތް ކަމަށް ޕާލިމެންޓުން ވަނީ ފާސްކޮށްފަ -- ފޮޓޯ: އީޕީއޭ\nސްޓޮކްހޯމް (ޖޫން 22): ސްވިޑެންގައި ކުލި ކޮންޓްރޯލް ކުރުމަށް ދޫދިނުމާ ބެހޭ ގޮތުން އުފެދުނު ދެބަސްވުމެއް ހޫނުވެ، ބޮޑުވަޒީރު ސްޓެފާން ލާވެންއަށް އިތުބާރު ނެތް ކަމަށް އެގައުމުގެ ޕާލިމެންޓުން ފާސްކޮށްފި އެވެ.\nސްވިޑެންގެ ޕާލިމެންޓުގައި އިއްޔެ ނެގި ވޯޓުގައި ލާވެންއަށް އިތުބާރު ނެތް ކަމަށް 181 މެމްބަރުން ވޯޓު ދެއްވި އެވެ. އެހެންކަމުން އޭނާ ވަނީ އެގައުމުގެ ތާރީހުގައި ވެސް އިތުބާރު ނެތް ކަމުގެ ވޯޓަކުން މަގާމު ގެއްލުނު ފުރަތަމަ ބޮޑުވަޒީރަށްވެ ވަޑައިގެންފަ އެވެ.\nއެ ވޯޓަށް ފަހު ލާވެންއަށް މަގާމުން އިސްތިއުފާ ދެއްވަން ނުވަތަ އާއްމު އިންތިހާބެއް ބާއްވަން ނިންމެވޭނެ އެވެ. ނަމަވެސް ސަރުކާރު ކޯލިޝަނަށް އަނެއްކާވެސް އެއްބަސްވުމަކަށް އާދެވިއްޖެ ނަމަ އާ ސަރުކާރެއް އެކުލަވާލެވިދާނެ އެވެ.\n"ކޮންމެ ގޮތަކަށް ވިޔަސް، އަޅުގަނޑާއި އަޅުގަނޑުގެ [ސޯޝަލް ޑިމޮކްރެޓިކް] ޕާޓީ އޮންނާނީ ގައުމު ހިންގުމުގެ ޒިންމާ ނަގަން ތައްޔާރަށް. އަޅުގަނޑު އަބަދު ވެސް އިސްކަން ދެނީ އަދި ކުރިއަށް އޮތް ތަނުގައި ވެސް އިސްކަން ދޭނީ ސްވިޑެންއަށް އެންމެ ރަނގަޅު ގޮތަކަށް މަސައްކަތް ކުރުމަށް،" ލާވެން ވިދާޅުވި އެވެ.\nސްވިޑެންގައި 2018 ވަނަ އަހަރު ބޭއްވި އާއްމު އިންތިހާބަށް ފަހު ލާވެންގެ ސޯޝަލް ޑިމޮކްރެޓިކް ޕާޓީން އެގައުމުގެ ގްރީން ޕާޓީއާ އެކު ކޯލިޝަން ސަރުކާރެއް އުފެއްދީ ސްވިޑެން ލެފްޓް ޕާޓީގެ ތާއިދާ އެކު އެވެ. ނަމަވެސް އެގައުމުގައި އަލަށް އަޅާ އިމާރާތްތަކުގައި ކުލި ކޮންޓްރޯލް ކުރުން ހުއްޓުވުމާ ބެހޭ ހުށަހެޅުމެއް ޕާލިމެންޓަށް ފޮނުވަން ނިންމާފައިވާކަން ސަރުކާރުން އިއުލާން ކުރުމުން ލެފްޓް ޕާޓީން ވަނީ އެ ކޯލިޝަނަށް އޮތް ތާއިދު އަނބުރާ ގެންގޮސްފަ އެވެ. އެހެންކަމުން ބޮޑުވަޒީރަށް އިތުބާރު އޮތްތޯ ބެލުމަށް ވޯޓެއް ނަގަން އިދިކޮޅު ޕާޓީއަކުން ހުށަހެޅީ އެވެ.\nސްވިޑެންގެ ބޮޑެތި ސިޓީތަކުގައި ކުލި މާ ބޮޑަށް އިތުރު ކުރުން ހުއްޓުވުމަށް ޓަކައި އެގައުމުގައި ކުލި ކޮންޓްރޯލް ކުރުމަށް ހަރުކަށި ފިޔަވަޅުތައް އަޅާފައިވެ އެވެ. ނަމަވެސް އޭގެ ސަބަބުން ކުއްޔަށް ދޭން އަޅާ އިމާރާތްތައް މަދުވެ، ކުއްޔަށް ދޫކުރާ ތަންތަނުގައި ދިރިއުޅެން ބޭނުންވާ މީހުންގެ ކިޔޫތައް ވަނީ ދިގުވެފަ އެވެ. އަދި މިހާރު އެގައުމުގައި ގެތަކާއި ބިން ވިއްކާ އަގުވެސް ވަނީ އުފުލިފަ އެވެ.\nއެ މައްސަލައަށް ހައްލެއް ހޯދުމުގެ ގޮތުން، ސްވިޑެންގެ ސަރުކާރުން ޕާލިމެންޓަށް ހުށަހަޅަން ނިންމާފައި ވަނީ އަލަށް އަޅާ އިމާރާތްތަކުގެ ކުލި ޑިމާންޑާ އެއްވަރަށް ބަދަލު ކުރެވޭ ގޮތަށް ގާނޫނު އިސްލާހު ކުރުމަށެވެ. އޭގެ ސަބަބުން ކުއްޔަށް ދޫކުރަން އަޅާ އިމާރާތްތައް އިތުރުވެގެން ދާނެ ކަަމަށް ސަރުކާރުން ބުނެ އެވެ.\nނަމަވެސް އެ އިސްލާހާ ދެކޮޅު ފަރާތްތަކުން ވަނީ އޭގެ ސަބަބުން ކުލި އަގުބޮޑުވެ، ކުއްޔަށް ދިރިއުޅޭ މީހުންނަށް ލިބިދީފައިވާ ރައްކާތެރިކަން ގެއްލި، ގެދޮރުވެރިކަމުގައި ފަގީރުންނާއި މުއްސަނދިންނާއި ދެމެދު އޮތް ފަރަގު އިތުރުވެގެން ދާނެ ކަމަށް ބުނެފަ އެވެ.


ދާންދޫ ކައުންސިލްގެ އިދާރާ :: ގޭގޭ ފުރާޅުން މަގުމައްޗަށް އަންނަ ފެން ހިންދުމާބެހޭ ޤަވާޢިދު\nTue, 20 Aug 2019 11:12:43 +0500\nމައުލޫމާތު > ކައުންސިލުން ފާސްކުރާ އާންމު އުސޫލުތަކާއި ޤަވާއިދުތައް > ގޭގޭ ފުރާޅުން މަގުމައްޗަށް އަންނަ ފެން ހިންދުމާބެހޭ ޤަވާޢިދު\nތަޢާރުފާއި ނަން 1. (ހ) މިއީ، ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާގެ (ޔ) ގެ ދަށުން ބާރުލިބިގެން، އެކުލަވާލެވިފައިވާ ގޭގޭ ފުރާޅުން މަގުމައްޗަށް އަންނަ ފެން ހިންދުމާބެހޭ ޤަވާޢިދުވެ.\n(ށ) މިޤަވާއިދަށް ކިޔާނީ "ގޭގޭ ފުރާޅުން މަގުމައްޗަށް އަންނަ ފެން ހިންދުމާބެހޭ ޤަވާޢިދު" އެވެ.\nކުރީގައި ހިނގާފައިވާ ކަންކަމަށް މިޤަވާޢިދު ހިންގުން 3. މި ޤަވާޢިދަށް ޢަމަލުކުރަން ފެށުމުގެ ކުރިން ހިނގައިފައިވާ ނުވަތަ ކޮށްފައިވާ ކަމެއްގެ މައްޗަކަށް މި ޤަވާޢިދެއް ނުހިނގާނެއެވެ. ނަމަވެސް މިޤަވާޢިދަށް ޢަމަލު ކުރަން ފެށެމަށްފަހު މިޤަވާޢިދުގައި ވަކިކަމެއް ލާޒިމްކޮށްފައިވާނަމަ، އެކަމެއް މިޤަވާޢިދުގެ ދަށުން ހިނގާނެއެވެ.\nގޯތީގައި ޢިމާރާތް ކުރުމާއި ފުރާޅުލުން 4. ގޯތީގައި ޢިމާރާތް ކުރަންވާނީ ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާގެ (ޓ) ގައިވާ "ގޯތި ގެދޮރުގައި އިމާރާތްކުރަން ހުއްދަ ދިނުމާބެހޭ ގަވާއިދު"ގައި ވާ ގޮތުގެ މަތިންނެވެ. އަދި ގޭގޭ ފުރާޅު މަގުގެ އިމުން ބޭރަށް ބަހައްޓަންވާނީ އެޤަވާޢިދާ ފުށުނާރާ ގޮތަކަށެވެ.\nމަގުމަތީ އިމާ ގުޅިގެން ކޮށްފައި ހުންނަ ޢިމާރާތްތައް ހިޔާ ކުރުން 5. (ހ) މަގުމަތީ އިމާ ގުޅިގެން ޢިމާރާތްކޮށްފައި ހުންނަ ބިނާތައް މަގުމައްޗަށް ފެންފަހިވާގޮތަށް ހިޔާ ކުރާނަމަ، ފުރާޅުގައި ދިޔަދޮވިލައި ހޮޅި ގުޅައި މަގުމައްޗަށް ފުރާޅުން ފެން ނުފައިބާ ގޮތަށް ހަދަންވާނެއެވެ.\n(ށ) މިނަންބަރުގެ (ހ)ގައި ބުނެފައިވާ ދިޔަދޮވީން މަގުމައްޗަށް ފައިބާ ފެން ބަހައްޓަންވާނީ އެމަގަށް ހޮޅިގުޅުމުގެ ސަބަބުން މަގުގައި ފެން ބޮޑު ނުވެ މަގަށް ފެން ހިނދޭނަމައެވެ.\nޢިމާރާތުގެ ޓެރަހުން މަގަށް ފެންފައިބާ ގޮތަށް ބެހެއްޓުން 6. (ހ) ޢިމާރާތުގައި ހަދައިފައި ހުންނަ ޓެރަސް ބެލްކަނީފަދަ ތަންތަނަށް ޖަމާވާ ފެނާއި އެއާރކޯނުފަދަ ތަކެތިން މަގުމައްޗަށް ފައިބާ ގޮތަށް ނުވަތަ މަގުމައްޗަށް އޮހޭ ގޮތަށް ބެހެއްޓުމަކީ މަނާކަމެކެވެ.\n(ށ) މިނަންބަރުގެ (ހ) ގައި ބުނެފައިވާ ގޮތާ ޚިލާފަށް މިޤަވާޢިދަށް ޢަމަލުކުރުމުގެ ކުރިން ހެދިފައިވާ ތަންތަން މިޤަވާޢިދަށް ޢަމަލުކުރަން ފަށާ ތާރީޚުން ފެށިގެން6(ހައެއް) މަސް ދުވަހުގެ ތެރޭގައި ރަނގަޅުކުރަންވާނެއެވެ.\nޤަވާޢިދާ ޚިލާފުވުން 7. މިޤަވާޢިދުގައި ކަނޑައަޅާފައިވާ ގޮތާ ޚިލާފުވާ ފަރާތްތައް ކަމުގެ ކުޑަބޮޑުމިނަށް ބަލައި އެފަރާތެއް -/100 (ސަތޭކަ ރުފިޔާ)އާއި -/10000 (ދިހަހާސް ރުފިޔާ) އާ ދެމެދުގެ ޢަދަދަކުން ޖޫރިމަނާ ކުރުމުގެ އިޚްތިޔާރު ކަމާގުޅޭ ކައުންސިލްތަކަށް ލިބިގެންވެއެވެ. މިމާއްދާ އިޞްލާހާ ޖޫރިމަނާ ހިމެނުމަށް.\nމިޤަވާޢިދުގެ ދަށުން ކަނޑައަޅާ އުޞޫލުތައް 8. މިޤަވާޢިދު ނަގަހައްޓައި ހިންގުމަށްޓަކައި އެކައުންސިލެއްގެ އިޚްތިޞާސްތެރޭގައި ހިމެނޭ ސަރަޙައްދުތަކާ ގުޅޭ ގޮތުން އުޞޫލުތައް ކަނޑައެޅުމުގެ އިޚްތިޔާރު ކައުންސިލްތަކަށް ލިބިގެންވެއެވެ.\nމާނަ ކުރުން 9. (ހ) ކައުންސިލް: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ކައުންސިލްގެ މާނައިގެ ތެރޭގައި ހިމެނޭނީ ސިޓީ ކައުންސިލާއި ރަށުކައުންސިލެވެ.


Nausha ge Health çolumn: Keevvetha bolun hanfolhenee?\nނައުޝާގެ ހެލްތު ކޮލަމް: ކީއްވެތަ ބޮލުން ހަން ފޮޅެނީ؟\nބޮލުން ހަންފޮޅުން: މިއީ ފަރުވާތެރިވެއްޖެ ނަމަ މާ ބޮޑު މައްސަލައެއް ނޫން\nބޮލުގައި ހަންފޮޅުމަކީ ވަރަށް ގިނަ މީހުނަށް ދިމާވަ މައްސަލައެކެވެ. މިއީ ސީރިއަސް ސިއްހީ މައްސަލައެއް ނޫން ކަމުގައި ވީނަމަވެސް މިއީ އެކަން މެދުވެރިވާ މީހުންނަށް ގިނަ އުނދަގޫތަކެއް ކުރުވާ ކަމެކެވެ.\nއާންމުކޮށް ބޮލުން ހަންފޮޅޭ މީހުން ނުވަތަ ބޮލުގައި ޑޭންޑްރަފް ހުންނަ މީހުންގެ ފަރާތުން ފެންނަ އަލާމާތްތަކަށް ބަލައިލާއިރު ބޮލުގެ އިތުރުން ބުމަ އާއި ތުނބުޅި އަދި މަތިމަސް ހުންނަ ސަރަހައްދުތަކުން ވެސް ހަން ފޮޅޭކަން ފާހަގަ ކުރެވިދާނެ އެވެ. އަދި ހަންފޮޅުމާއެކު ހިރުވުން ވެސް އެކަށީގެން ވެއެވެ. ކަންކަމާމެދު ހާސްވެ ކަންބޮޑުވުން އިތުރުވާ ދުވަސް ދުވަހު މި އަލާމާތްތައް އިތުރަށް ގޯސް ވުމަކީ ވެސް ބައެއް މީހުންނަށް މެދުވެރިވާ ކަމެކެވެ.\nބޮލުން ހަންފޮޅެން މެދުވެރިވާ ސަބަބު\nބޮލުން ހަންފޮޅެން މެދުވެރިވާ އާންމު ސަބަބުތަކަށް ބަލައިލާއިރު، ހަންގަނޑު މާ ބޮޑަށް ހިކުމާއި ތެޔޮކަން އިތުރުވުން ވެސް ހިމެނެ އެވެ. އަދި ރަނގަޅަށް ޝޭމްޕޫ ލައިގެން ބޯ ނުދޮވެވުން ވެސް އެއީ ބޮލުން ހަންފޮޅެން މެދުވެރިވެދާނެ ކަމެކެވެ.\nބައެއް ފަހަރު ބޮލުގައި ލާން ބޭނުން ކުރާ ތެލާއި ޝޭމްޕޫ ފަދަ ހެއާ ޕްރޮޑަކްޓްސް އެ މީހެއްގެ ހަމާ ނުގުޅުމުގެ ސަބަބުން ވެސް ހަންފޮޅެން މެދުވެރިޗވެއެވެ. އެހެން ދިމާވުމަށް ކިޔަނީ ކޮންޓެކްޓް ޑާމަޓައިޓިސް އެވެ. މީގެ އިތުރުން ވެސް ބޮލުގެ ހަނގަޑުގައި ހުންނަ ތެޔޮ ކަމުގެ ސަބަބުން ވެސް ބޮލުގެ ހަމުގައި ފަންގަސް އިންފެކްޝަނެއް ހެދި އޭގެ ސަބަބުން ޑޭންޑްރަފް ހެދެން މެދުވެރި ވެދާނެ އެވެ.\nބޮލުން ހަންފޮޅުމަކީ އާންމު ގޮތެއްގައި ސީރިއަސް މައްސަލައެއް ނޫން ނަމަވެސް މިއީ އެހެން ބައްޔެއްގެ ސަބަބުން މެދުވެރިވާ ކަމެއް ކަމުގައި ވެސް ވެދާނެ އެވެ. އެގޮތުން އެކްޒީމާ އަދި ސޮރިއޮސިސް ފަދަ ހަމުގެ ބަލިތައް ހުންނަ ފަރާތްތަކުގެ ބޮލުން ހަންފޮޅުމަކީ އާންމު ކަމެކެވެ. މިފަދަ ހާލަތްތަކުގައި މި ބަލިތަކަށް އެދެވޭ ފަރުވާ ދިނުމަކީ ވަރަށް މުހިންމު ކަމެކެވެ.\nހަންފޮޅުމަށް ދޭނެ ފަރުވާ\nބޮލުން ހަންފޮޅުމާއި ހިރުވުމަކީ ހަގީގަތުގައި ރަނގަޅު ފަރުވާއާއެކު ކޮންޓްރޯލް ކުރެވިދާނެ ކަމެކެވެ. އެގޮތުން ހަންގަނޑާ ގުޅޭ، ބާރުގަދަ ކެމިކަލްތައް ނުހިމެނޭ ޝޭމްޕޫއެއް ބޭނުން ކޮށްގެން ބޮލުގެ ހަންގަނޑުގައި ހުންނަ ތެޔޮކަމާއި ފޮޅިފައި ހުންނަ ހަންތައް ސާފުވާނެހެން ރަނގަޅަށް ދޮންނަން ވާނެ އެވެ. މިގޮތަށް ގަވައިދުން ސާފު ކުރުމަށްފަހު ވެސް ބޮލުގައި ހަންފޮޅުން މަދު ނުވާނަމަ ޑޮކްޓަރެއްގެ ލަފަޔާއެކު މިކަމަށް ހާއްސަ ޝެމްޕޫއެއް ބޭނުން ކުރުން ބުއްދިވެރިވާނެ އެވެ.\nބޮލުން ހަންފޮޅޭ މީހެއް ނަމަ ފިހާރަތަކުން ނުވަތަ ފާމަސީއިން ޝޭމްޕޫ ގަންނައިރު މި މާއްދާތައް ހިމެނޭ ޝޭމްޕޫތައް ގަތުމައް ސަމާލުކަން ދެވިދާނެ އެވެ.\nމަހެއް ހާ ދުވަހުގެ މުއްދަތަށް ޝޭމްޕޫއެއް ބޭނުން ކުރުމަށް ފަހު ބަދަލެއް ނާންނަނަމަ އަނެއްކާވެސް އެހެން ވައްތަރެއްގެ ޝޭމްޕޫއަކަށް ބަދަލު ކުރެވިދާނެ އެވެ. ތިމާގެ ބޮލުގެ ހަމާ އެންމެ ގުޅޭ ޝޭމްޕޫއެއް ހޯދުމަށް ދެތިން ވައްތަރުގެ ޝޭމްޕޫ ބޭނުންކުރަން ވެސް ޖެހިދާނެ އެވެ. އަދި ޝޭމްޕޫގެ ބޭރުގައި ޖަހާފައި ހުންނަ ޝޭމްޕޫ ބޭނުން ކުރަން ޖެހޭ ގޮތް ކިޔާލުމަކީ ވެސް މުހިންމު ކަމެކެވެ.\nބޮލުން ހަންފޮޅުމަކީ ސްޓްރެސް ބޮޑުވުމުގެ ސަބަބުން ވެސް ވެދާނެ ކަމެކެވެ. ވީމާ އެހެން ގިނަ ސިއްހީ މައްސަލަތަކެކޭ އެއްގޮތައް ކަންކަމާ މެދު މާ ބޮޑަށް ފިކުރުކޮށް ހާސްވުމުގެ ބަދަލުގައި ސްޓްރެސް މެނޭޖް ކުރުމަކީ ވަރަށް މުހިންމު ކަމަކަށް ވާނެ އެވެ. ހަމައެއާއެކު، ސިއްހަތަށް ފައިދާހުރި ކެއުންތައް ކެއުމަކީ ވެސް ވަރަށް މުހިންމު ކަމެކެވެ. ހަމަ އެއާއެކު މާ ގިަނއިން ބޮލުގައި ކްރީމްތައް ފަދަ އެކި ހެއާ ޕްރޮޑަކްޓްތައް ބޭނުން ކުރުމަކީ ވެސް ބޮލުގެ ހަންގަނޑު ތެޔޮވެ ހަންފޮޅުމަށް މެދުވެރި ކުރުވާނެ ކަމެކެވެ.


އުތުރު ތިލަފަޅުގައި ހަދަން އުޅެނީ އިންޑިޔާ ސިފައިންގެ މަރުކަޒެއް...\nއުތުރު ތިލަފަޅުގައި ގާއިމުކުރާ "ސިފަވަރު"\nއުތުރު ތިލަފަޅުގައި ހަދަން އުޅެނީ އިންޑިޔާ ސިފައިންގެ މަރުކަޒެއް ނޫނެވެ. ދިވެހި ކޯސްޓްގާޑުގެ ބަނދަރަކާއި ޑޮކްޔާޑެކެވެ.\nއިންޑިޔާގެ އަސްކަރިއްޔާގެ މީހުން ގާއިމުވެގެން ނުތިބޭނެ\nއިންޑިޔާއިން ފޯރުކޮށްދޭނީ ފަންނީ އެހީތެރިކަން\nކޯސްޓްގާޑުގެ ޚިދުމަތް ތަރައްގީ ކުރުމަށްޓަކައި ބަނދަރަކާއި ޑޮކްޔާޑެއްގެ ބޭނުން ވަރަށް ބޮޑު\n21 ފެބްރުއަރީ 2021 | އާދީއްތަ 19:37\nކުރީގެ ޑިފެންސް ޗީފް މޭޖަރ ޖެނެރަލް ޝިޔާމް އިންޑިޔާގެ އޮފިޝަލަކަށް އުތުރު ތިލަފަޅުގެ މަޝްރޫއު ތަފްސީލުކޮށް ދެއްވަނީ: މި މަޝްރޫއާ ގުޅޭ މަޝްވަރާތައް ފެށުނުތާ ގިނަދުވަސްތަކެއް ވަނީ ވެފައި\nމާލެއަތޮޅު އުތުރު ތިލަފަޅުގައި އިންޑިޔާގެ އެހީގައި ސިފަވަރުގެ ނަމުގައި އަލަށް ގާއިމްކުރާ ކޯސްޓްގާޑް ބަނދަރާއި ސާރވިސް ޑޮކްޔާޑުގައި ބޭރުގެ އަސްކަރީ އެއްވެސް ބަޔަކު ނުތިބޭނެކަމުގެ ޔަގީންކަން މޯލްޑިވްސް ނެޝަނަލް ޑިފެންސް ފޯހުން މިއަދު ވަނީ ދީފައެވެ. މިޔަގީންކަން ދިވެހި ރައްޔިތުންނަށް ދިނީ ކޯސްޓްގާޑުގެ ބަނދަރާއި ސާރވިސް ޑޮކްޔާޑެއް ތަރައްގީކުރުމުގެ އެއްބަސްވުމުގައި ދިވެހިރާއްޖެއާއި އިންޑިޔާއާ ދެމެދު މިއަދު ބޭއްވި ސޮއިކުރުމުގެ ރަސްމިއްޔާތަށް ފަހުގައެވެ.\nދިވެހި ސިފައިން ބުނެފައިވަނީ މި ބަނދަރުގައި ތިބޭނީ ދިވެހި ސިފައިންނާއި ދިވެހި މުވައްޒަފުން ކަމުގައެވެ. ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުއްރަހީމް ވިދާޅުވީ މި ބަނދަރަކީ ރާއްޖޭގެ ކޯސްޓްގާޑުގެ އުޅަނދުތައް ބަނދަރުކޮށް މަރާމާތުކުރުމަށް ހަދާ ތަނެއްކަމަށާއި ބޭރުގެ އަސްކަރީ އެއްވެސް ބަޔަކު ގާއިމުވެގެން ނުތިބޭނެ ކަމުގައެވެ. މިއީ ބޭރުގެ ނޭވަލް ބޭހެއް ނޫންކަމުގައެވެ. އަސްކަރީ މަރުކަޒެއް ނޫންކަމުގައެވެ.\nމުޅިއެކު ދެ ފިޔަވައްސަކަށް ބަހާލައިގެން ތަރައްގީކުރާ ކޯސްޓްގާޑް ބަނދަރާއި ސަރވިސް ޑޮކްޔާޑުގެ ފުރަތަމަ ފިޔަވަހި ތިން އަހަރު ދުވަހުގެ ތެރޭ ނިންމުމަށް އިންޑިއާގެ ތަޖުރިބާކާރުން ހަރަކާތްތެރިވާނެއެވެ. މީގެ އިތުރަށް ދެވަނަ ފިޔަވަހީގައި ރާއްޖެއަށް ބޭނުންވެއްޖެ ކޮންމެ ދަނޑިވަޅެއްގައި ފަންނީ އެހީތެރިކަން ފޯރުކޮށްދިނުމަށް އިންޑިއާގެ ތަޖުރިބާކާރުން ހަރަކާތްތެރިވާނެކަމަށްވެސް ބްރިގޭޑިއާ ޖެނެރަލް އަބްދުއްރަހީމް ވިދާޅުވިއެވެ.\nރާއްޖޭގެ ދިފާއީ ވަޒީރު މާރިޔާ އަހުމަދު ދީދީ އާއި އިންޑިޔާގެ ޚާރިޖީ ވަޒީރު ޑރ ސުބްރަމަނިއަމް ޖައިޝަންކަރު މިއަދު ސޮއިކުރެއްވި އެއްބަސްވުމާމެދު މީޑިޔާއިންނާއި އިދިކޮޅު ސިޔާސީ ފަރާތްތަކުން ވަރަށް ތަފާތު ވާހަކަތަކެއް ފެންމަތިކޮށްގެން އުޅޭތީ ފެނެއެވެ. މި އެއްބަސްވުމަކީ މިސަރުކާރުގެ އިސްނެގުމަކަށް ވެވުނު އެއްބަސްވުމެއް ކަމަށާއި މިއީ އިންޑިޔާ ސިފައިން ދާއިމީ ގޮތެއްގައި ރާއްޖޭގައި ތިބުމަށް ހުޅުވައިދިން ދޮރެކޭ ބުނާތީވެސް އެބައިވެއެވެ. މުޅިންވެސް ހޮޅިވާހަކައެވެ. ކޯސްޓްގާޑް ބަނދަރާއި ޑޮކްޔާޑަކީ 2016 ވަނަ އަހަރުގެ އެޕްރީލް މަހު ކުރީގެ ރައީސް ޔާމީން އިންޑިއާއަށް ކުރެއްވި ދަތުރުފުޅުގައި ސޮއިކުރެވުނު ޑިފެންސް އެކްޝަން ޕްލޭން އޮން ޑިފެންސް ކޯޕަރޭޝަނުގެ ތެރެއިން އަންނަ އެކްޝަނެކެވެ. މިއަދު ސޮއިކުރީ މި އެކްޝަން ނަގާނޭ ގޮތާމެދު ވެވުނު އެއްބަސްވުމެކެވެ.\nއެއްބަސްވުމުގައި ބުނަނީ ކީކޭ؟\nމަޝްރޫއުގެ ހުރިހާ މަސައްކަތްތަކެއް ކުރިއަށްދާނީ މިކަމަށް ޚާއްސަކޮށްގެން ދިވެހި ސަރުކާރާއި އިންޑިޔާ ސަރުކާރު ގުޅިގެން އެކުލަވާލާފައިވާ ޖޮއިންޓް ޕްރޮޖެކްޓް މެނޭޖްމަންޓް ކޮމިޓީގެ ބެލުމުގެ ދަށުންނެވެ. ޑޮކްޔާޑް/ބަނދަރު ތަރައްގީކޮށް ނިމުމުން އެތަނާ ގުޅޭ ހުރިހާ ކަމެއް ބަލަހައްޓާނީ ދެ ސަރުކާރު ގުޅިގެން އެކުލަވާލާ ސަޕޯޓް އެންޑް މެއިންޓެނަންސް ވާރކިން ގްރޫޕަކުންނެވެ. މިތަނުގައި ގާއިމުކުރެވޭ އެންމެހައި ވަސީލަތްތަކަކީ ހަމައެކަނި ދިވެހި ސަރުކާރުގެ މިލްކެކެވެ.\nފަންނީ އެހީތެރިކަމަކީ ކޮބާ؟\nއިންޑިއާގެ ފަންނީ މާހިރުން ދިވެހި މުވައްޒަފުން ތަމްރީނު ކުރުމާއި ޑޮކްޔާޑް/ބަނދަރުގައި ގާއިމުކޮށްފައިވާ އެކިއެކި ވަސީލަތްތައް މަރާމާތުކޮށް ބެލެހެއްޓުމުގައި 15 އަހަރު ދުވަހުގެ މުއްދަތަށް އެހީތެރި ވެދޭނެއެވެ. މި މަސައްކަތުގައި ހަރަކާތްތެރިވާ އިންޑިއާ މީހުން ރާއްޖެއަށް އައިސްގޮސްވުމާއި ހަރަކާތްތެރި ވުމުގައި ކޮންމެފަހަރަކުވެސް ރާއްޖޭގެ ގާނޫނުތަކާއި ގަވާއިދުތަކުގެ ތެރެއިން ކަމާބެހޭ އިދާރާތަކުން ނަގަންޖެހޭ ހުއްދަތައް ލިބިގެން މެނުވީ ހަރަކާތްތެރިއެއް ނުވެވޭނެއެވެ. މިޒާތުގެ ސަރވިސް ކޮންޓްރެކްޓަކީ އެމްއެންޑީއެފާއި ސަރުކާރުގެ އެހެނިހެން ސިވިލް މަޝްރޫއުތަކުގައިވެސް އަމަލުކުރާ ފަދައިން ފަންނީ ގާބިލްކަން އުފެދެންދެން ކުރަމުން އަންނަ ކަމެކެވެ. މީގެ މިސާލަކީ ވޭސްޓް މެނޭޖްމަންޓް ފަދަ ޕްރޮޖެކްޓްތަކެވެ.\nކޯސްޓްގާޑަށް ޑޮކްޔާޑެއް ބޭނުންތަ؟\nދިވެހިރާއްޖޭގެ 99.7 އިންސައްތައަކީ ކަނޑުގެ ސަރަހައްދެވެ. އެހެންކަމުން ކަނޑުގެ ސަރަހައްދާއި ކަނޑުގެ ވަސީލަތްތައް ރައްކާތެރިކޮށް ހިމާޔަތްކުރުމުގައި ކޯސްޓްގާޑަކީ އިސްދައުރެއް އަދާކުރާ މުއައްސަސާއެކެވެ. ކޯސްޓްގާޑުގެ އުޅަނދުތަކަށް ޚާއްސަކޮށްފައިވާ ޑޮކްޔާޑެއް ނެތުމަކީ އެ މުއައްސަސާއަށް ދިމާވެފައިވާ ގޮންޖެހުމެކެވެ. ބޮޑެތި އުޅަނދުފަހަރު ތޮށްޓާ ކައިރިކުރެވޭނެ ގޮތެއް ނޯވެއެވެ. ކޯސްޓްގާޑުގެ ބޮޑެތި އުޅަނދުތައް ބަނދަރުޖެހުމަށް ޚާއްސަކޮށްފައިވާ ވަކި ސަރަހައްދެއް ނެތެވެ. މިވަގުތު އުޅަނދުތައް އަޅަނީ ހާބަރުން ބޭރުގައި ކަނޑުގައެވެ. މިގޮތަށް ކަނޑުމަތީގައި އެޅީމާ އިންޖީނު ޖައްސައިގެން އޮންނަންޖެހުމުން މަރާމާތު އިތުރުވެ ހިންގުމުގެ ޚަރަދުވެސް އެތައް ގުނައަކަށް އިތުރުވެ ފަޅުވެރިންނަށް ދަތިތަކާ ކުރިމަތިވެއެވެ. ޑޮކްޔާޑެއް ގާއިމުކުރެވުނީމާ ބޮޑެތި އުޅަނދުތައް ޖެޓީ ކައިރީގައި ބަނދަރުކޮށް އޮން-ޝޯ ސަޕްލައިޑް ޕަވަރގެ އެހީގައި ބެލެހެއްޓުމުގެ ފުރުސަތު ލިބިގެންދާނެއެވެ.\nއުޅަނދުތައް މަރާމާތު ކުރަން ޖެހޭތަ؟\nމިހާރު ކޯސްޓްގާޑުގެ އުޅަނދުފަހަރު މަރާމާތުކުރުމާއި ރީފިޓްކުރުމަށް ގެންދަންޖެހެނީ އިންޑިއާގެ ކޮންމެވެސް ޑޮކްޔާޑަކަށެވެ. މިއީ ބޮޑެތި ޚަރަދުތައް ހިނގާ ކަމެކެވެ. އުޅަނދުފަހަރު އޮޕަރޭޝަނުގައި ބޭނުންކުރާ މުއްދަތުވެސް ކުރުވާ ކަމެކެވެ. ކޯސްޓްގާޑަށް ވަކިން ޚާއްސަކޮށްފައިވާ ބަނދަރެއް ނެތުމުގެ ސަބަބުން އުޅަނދުފަހަރަށް ބޭނުންވާ ފެނާއި ކާތަކެތި ފޯރުކޮށްދިނުމާއި ފަޅުވެރިން ބަދަލުކުރުމުގައި ސަލާމަތީ ބޮޑެތި ރިސްކުތައްވެސް ކުރިމަތިވެއެވެ. ކޯސްޓްގާޑުގެ އުޅަނދުފަހަރު މަރާމާތުކުރުމަކީ އެކަމަށް ޚާއްސަ ތަމުރީނުތަކެއް ފުރިހަމަކޮށްފައި ތިބި ޚާއްސަ ފަންނީ ބަޔަކަށް ނޫނީ ކުރެވޭނެ މަސައްކަތެއް ނޫނެވެ. އެހެންކަމުން މިފަދަ ޑޮކްޔާޑެއް ގާއިމުވުމުން އުޅަނދުފަހަރު މަރާމާތުކުރުމަށް ހިނގާ ޚަރަދު ބޮޑުތަނުން ކުޑަ ކުރެވި މަސައްކަތްތައް އަވަސްކޮށް ހަރުދަނާ ކުރެވޭނެއެވެ.\nކޯސްޓްގާޑުން ކުރީ އަދި ކުރަނީ ކޮންކަމެއް؟\nފާއިތުވި ދެއަހަރުގެ ތެރެއިން 2019 ވަނަ އަހަރުގެ ތެރޭގައި ކޯސްޓްގާޑުން 363 އޮޕަރޭޝަން އަދި 2020 ވަނަ އަހަރު 304 އޮޕަރޭޝަން ހިންގާފައިވެއެވެ. މީގެ ތެރޭގައި މެރިޓައިމް ސަރޗް އެންޑް ރެސްކިއުއިން ފެށިގެން މެރިޓައިމް ޑިސްޓްރެސް އަދި ކަނޑުމަތީގައި ހިނގާ ގާނޫނާ ޚިލާފުވުމުގެ އަމަލުތަކަށް ރެސްޕޮންޑްކުރުމާއި މޫސުމީ ނުރައްކާތަކާއި އެހެނިހެން ހާދިސާތައްވެސް ހިމެނެއެވެ. މިދެންނެވި އަދަދުތަކުގެ ތެރޭގައި އާއްމުކޮށް ހިންގޭ މެރިޓައިމް ސަރވެއިލަންސާއި ޕެޓްރޯލް ކުރުމުގެ މަސައްކަތް ނުހިމެނެއެވެ. އަދި ކޮވިޑު-19 އާއި ގުޅިގެން އެއްތަނުން އަނެއްތަނަށް ސާމްޕަލް ގެންދިއުމާއި ޕޮޒިޓިވްވާ މީހުން ކަރަންޓީނު ކުރުމާއި އައިސޮލޭޓް ކުރުމަށް ކަނޑުމަގުންނާއި ވައިގެ މަގުން ހިންގުނު އޮޕަރޭޝަންތައްވެސް ނުހިމެނެއެވެ.\nދިވެހިރާއްޖޭގެ ކަނޑުގެ ސަރަހައްދުގެ ސަލާމަތާއި ރައްކާތެރިކަން ކަށަވަރުކޮށް، ދިވެހިރާއްޖޭގެ ކަނޑުގެ ވަސީލަތްތައް ހިމާޔަތްކުރުމުގެ އިތުރުން، ގާނޫނާއި ޚިލާފަށް ކުރާ މަސްވެރިކަން ހުއްޓުވައި އިންސާނީ ވަގުފާރިކުރުމުގައި ބައިވެރިވާ ބައިނަލްއަޤްވާމީ ކުށުގެ ނެޓްވޯކްތައް ހުއްޓުވުމާއި މަސްތުވާތަކެއްޗާއި، ހަތިޔާރު އެތެރެކުރުމާއި ވިޔަފާރިކުރުން ފަދަ ކުށްތައް ހުއްޓުވުމަށް 2009 ވަނަ އަހަރުން ފެށިގެން މިހާތަނަށް 54 ސަރވައިލަންސް އޮޕަރޭޝަން ހިންގިފައިވެއެވެ.\nބޭރު ސިފައިންނާ ގުޅުމެއް އޮވޭތަ؟\nދިވެހި ސިފައިންވެސް ބޭރުގެ އަސްކަރިއްޔާތަކާއެކު ސަރވެއިލަންސް އޮޕަރޭޝަންތަކާއި ބައިލެޓްރަލް އަދި މަލްޓިލެޓްރަލް ޓްރޭނިން ޕްރޮގްރާމްތައް ހިންގަމުންދެއެވެ. ޖަޕާން ސަރުކާރުގެ ހިލޭ އެހީގައި ތަރައްގީކުރާ މެރިޓައިމް ރެސްކިއު ކޯޑިނޭޝަން ސެންޓަރުގައި މަސައްކަތްކުރާ ސިފައިންގެ ގާބިލުކަން އިތުރު ކުރުމަށް އިނގިރޭސިވިލާތުގެ ރޯޔަލް ނޭވީއާ ގުޅިގެން ތަމްރީނުތަކެއް ކުރިއަށް ގެންގޮސްފައިވެއެވެ. އެހެން ގައުމުތަކުގައިވެސް ދިވެހި ޔުނިފޯމް އެޅި ސިފައިން ޑިފެންސް އެޑްވައިޒަރުންގެ ގޮތުގައި އަދި އެހެނިހެން ގޮތްގޮތަށްވެސް ހަރަކާތްތެރިވެއެވެ. އޭގެ ތެރޭގައި ސްރީ ލަންކާ، އިންޑިއާ އަދި މެލޭޝިޔާ ހިމެނެއެވެ.\nދިވެހި ސިފައިންގެ މެރިން ކޯރއާއި އިންޑިއާގެ އާރމީ ގުޅިގެން ކުރިއަށް ގެންދާ އެކްސަސައިޒް "އެކުވެރިން" އަދި ފްރޭމްވޯކް ފޮރ ޔޫއެސް މޯލްޑިވްސް ޑިފެންސް ސެކިއުރިޓީ ރިލޭޝަންޝިޕް، ފްރޭމްވޯކް ފޮރ ޔޫއެސް މޯލްޑިވްސް ޑިފެންސް ސެކިއުރިޓީ ރިލޭޝަންޝިޕް، އެމެރިކާގެ އަސްކަރިއްޔާއާ ގުޅިގެން ރާއްޖޭގައި ކުރިއަށް ގެންދާ ބޭކަރ މެޓަލް، ވެކްޓަރ ބެލެންސް މެޓަލް، ފްލޭސް މެޓަލް، ފްލޭސް ބެލެންސް މެޓަލް، އައިއެމްއެސް ޓްރޭނިން، ޕެސިފިކް ޑިފެންޑަރ އައުޓްރީޗް، ލޮޖިސްޓިކް ސަބްޖެކްޓް މެޓަރ އެކްސްޕާޓް އެކްސްޗޭންޖް، އިންޑިޔާގެ ނޭވީއާ ގުޅިގެން ހިންގާ "ދޯސްތީ" އެކްސަސައިޒަކީ ބޭރުގެ ސިފައިންނާ ގުޅިގެން ދިވެހި ސިފައިންގެ ކެރިކުޅަދާނަކަން އިތުރު ކުރުމަށް ކުރެވޭ މަސައްކަތުގައި ފާހަގަކޮށްލެވޭ ހަރަކާތްތަކެވެ.


insurance nukoh hri Airport thakeh!\nއިންޝުއަރެންސް ނެތް އެއާޕޯޓްތަކެއް!\nމޫސުން ގޯސްވެގެން ހޯރަފުށި އެއާޕޯޓް ސަރަހައްދުގައި ފެން ބޮޑުވެފައި: ރާއްޖޭގެ ޑޮމެސްޓިކް ގިނަ އެއާޕޯޓުތަކުގައި އިންޝުއަރެންސް ހުރީ ހަމަވެފައި -- ފޮޓޯ: ސޯޝަލް މީޑިއާ\nމިއީ ކޮންކަހަލަ ވާހަކައެއް ހެއްުޔެވެ؟ އެކަމަކު މިއީ ހަގީގަތް އޮތް ގޮތެވެ؛ ތަނާއި މީހުނަށް ލިބިދާނެ ގެއްލުމަށް ބަދަލު ނަގައިދޭން ކުރާ އިންޝުއަރެންސް ރާއްޖޭގެ ގިނަ ރީޖަނަލް އެއާޕޯޓްތަކުގައި ހުރީ ހަމަވެފަ އެވެ. މި ވާހަކަ ފެންމަތިވެގެން އައީ އުތުރުގެ ހޯރަފުށީ އެއާޕޯޓަށް ރާޅާއި އުދަ އަރައި އެއާޕޯޓް ދޮވި ބާނީގެ ތެރެއިން ނުކުތް އެތައް ވާހަކައެއްގެ ތެރެއިންނެވެ.\nއަވަސް އަށް އެނގިފައިވާ ގޮތުގައި ކުރިން ރީޖަނަލް އެއާޕޯޓްތައް ޓްރާންސްޕޯޓް މިނިސްޓްރީގެ ޑިޕާޓްމަންޓަކުން ބަލަހައްޓަމުން ދަނިކޮށް ސަރުކާރުން ކުންފުންޏެއް އުފައްދައި އެއާޕޯޓުތައް ހިންގަން ހަވާލު ކުރިއިރު ވެސް ގިނަ އެއާޕޯޓްތަކުގައި އިންޝުއަރެންސެއް ނެތެވެ. އަދި މިދިޔަ އަހަރުގެ ޖެނުއަރީ ހަވަނަ ދުވަހު މެނޭޖިން ޑިރެކްޓަރަކު އައްޔަންކޮށް ރީޖަނަލް އެއާޕޯޓްސް ކުންފުނި ހިންގަން ފެށި ފަހުން މިއަދާ ހަމަ އަށް ވެސް މި އިންޝުއަރެންސްއާ ކުރެވިފައެއް ނުވެ އެވެ. އެ ކުންފުންޏަށް އެސެޓުތައް ހަވާލުކޮށްފައިވަނީ މާޗް މަހު ތެރޭގަ އެވެ. އަދި ރީޖަނަލް އެއާޕޯޓްސް ކުންފުނިން މިހާރު ދަނީ އެއާޕޯޓުތައް އަގުމަގު ކުރުމުގެ މަސައްކަތް ކުރަން އިއުލާނު ކުރި އެވެ. އަދި ރީޖަނަލް އެއާޕޯޓްސް އިން މިދިއަ މުއްދަތުގައި ކުންފުނީގެ މަގާމުތަކަށް ބޮޑު މުސާރަ ޖަހައިގެން މީހުން ނަގައި އަގުބޮޑު އޮފީސް ސެޓަޕެއް ގާއިމް ކުރުމުގެ މަސައްކަތް ދަނީ ކުރަމުންނެވެ.\nހޯރަފުށީ އެއާޕޯޓަށް ރާޅު އަރައި އެ އެއާޕޯޓް ދޮވެވިގެން ދިޔައިރު އެތަނުގެ އިންޝުއަރެންސުގެ ހިދުމަތް ހަމަވެފައިވާ ކަމަށް ވިދާޅުވީ ރީޖަނަލް އެއާޕޯޓުގެ މެނޭޖިން ޑިރެކްޓަރު މުހައްމަދު ރިޒުވީ އަމިއްލަފުޅަށެވެ.\nރާއްޖޭގައި 14 އެއާޕޯޓެއް އޮވެ އެވެ. މީގެތެރެއިން އިންޓަނޭޝަނަލް އެއާޕޯޓުގެ ގޮތުގައި ހިންގަނީ ވެލާނާ އިންޓަނޭޝަނަލް އެއާޕޯޓާއި ގަން އަދި ހަނިމާދޫ އާއި މާފަރު އެއާޕޯޓެވެ. މި އެއާޕޯޓުތައް ހުރީ އިންޝުއަރެންސް ކޮށްފަ އެވެ. އަދި ދަރަވަންދޫ އެއާޕޯޓުތަކާއި އިފުރު އެއާޕޯޓް އަދި ސިންގަޕޫރުގެ ޕާޓްނަރުންތަކާއެކު ހ. ސީސައިޑް މުހައްމަދު އަލީ ޖަނާހު ގދ. ކޫއްޑޫގައި ހިންގާ އެއާޕޯޓުގެ އިތުރުން ދާލު އެއާޕޯޓު އަދި މާމިގިލި ނޫން އެހެން ހުރިހާ އެއާޕޯޓެއްގައި އިންޝުއަރެންސު ހުރީ ހަމަވެ، އާ ކުރަން ޖެހިފަ އެވެ. މިއީ ކަންބޮޑުވުން އޮތް މައްސަލަ އެކެވެ.\nއަގު ބޮޑު ޕްރޮޕަޓީތައް އިންޝުއަރެންސް ކުރުމަކީ މި ޒަމާނުގައި ލާޒިމް ކަމެކެވެ. އިންޝުއަރެންސް ނުކޮށް އެއާޕޯޓްތައް ހިންގުމަކީ ގެއްލުން ބޮޑު ވެދާނެ އެވެ. އިންޝުއަރެންސް ކުރުމުން ތަނަށް ލިބޭ ގެއްލުމުގެ އިތުރުން ހިދުމަތް ހޯދާ ފަސިންޖަރުންނަށް ވެސް ރައްކާތެރިކަން ލިބޭނެ އެވެ.\n"ރާއްޖެ އަންނަ ޓޫރިސްޓުން ޑޮމެސްޓިކް ގިނަ އެއާޕޯޓު ތަކެއް ބޭނުން ކުރޭ. މިގޮތަށް ހިދުމަތް ހޯދާއިރު ހާދިސާއެއް ދިމާވެއްޖެނަމަ ދެން އުފުލަން ޖެހޭ ބުރައަކީ މާލީ ގޮތުން ފޫބައްދަން ދަތި ކަމަށް ވާނެ. އެކަމަކު އިންޝުއަރެންސް އޮވެއްޖެނަމަ ތަނާއި މީހުންނަށް ލިބޭ ގެއްލުން ވެސް ކަވާ ކޮށްދޭނެ،" ރާއްޖޭގެ އިންޝުއަރެންސް ކުންފުންޏެއްގެ އިސް އޮފިޝަލަކު ވިދާޅުވި އެވެ.\nއޭނާ ވިދާޅުވި ގޮތުގައި "އެއާޕޯޓް ފަދަ ތަންތަން އިންޝުއަރެންސް ނުކޮށް މީހުން ގެންދަން ހެޔޮ" ނުވާނެ އެވެ.\nއަވަސް އެނގިފައިވާ ގޮތުގައި ޑޮމެސްޓިކް އެއާޕޯޓުތަކުގެ އިންޝުއަރެންސް އާ ކުރަން އިންޝުއަރެންސް ރާއްޖޭގެ ބައެއް ކުންފުނި ތަކުން ކުރިން މަސައްކަތް ކުރި އެވެ. ނަމަވެސް ބަޖެޓު ނެތް ކަމަށް ބުނެ އެކަން އޮތީ ނުކޮށެވެ. އެކަމަކު މިއީ ދުނިޔޭގެ ވައިގެ ދަތުރު ފަތުރުގެ ބަލަހައްޓާ ޖަމިއްޔާ އިކާއޯ އިން ވެސް ލާޒިމް ކުރާ ކަމެކެވެ.\nރާއްޖޭގައި އެއާޕޯޓެއް އަޅަން އާއްމު ގޮތެއްގައި 10 މިލިއަން ޑޮލަރާއި 20 މިލިއަން ޑޮލަރުވަރު ހޭދަ ކުރެ އެވެ. އެހެންވެ ބެލެވޭ ގޮތުގައި ޑޮމެސްޓިކް އެއާޕޯޓެއް އިންޝުއަރެންސް ކުރަން ނަގާ ޕެކޭޖަށް ޕްރިމިއަލްގެ ގޮތުގައި އަހަރަކު ދައްކަން ޖެހޭނީ ގާތްގަނޑަކަށް 60،000 ޑޮލަރާއި 100،000 ޑޮލަރު، ގާތްގަނޑަކަށް 925،000ރ. އާއި 1.5 މިލިއަން ރުފިޔާ އެވެ.\nރާއްޖޭގައި މިހާރު ހަތަރު ކުންފުންޏަކުން އިންޝުއަރެންސުގެ ހިދުމަތްދެ އެވެ. އެހެންވެ ވާދަވެރި ބިޑަކަށް ހުޅުވާލައިގެން އަގު ހެޔޮ އަދި ކަވަރޭޖު ބޮޑު ޕެކޭޖެއް ލިބުމުގެ ފުރުސަތު އެބައޮތެވެ. މައްސަލައަކީ އެކަން ނުކޮށް އޮތް އޮތުމެވެ.\nޑޮމެސްޓިކް އެއާޕޯޓް ރަޖިސްޓްރާ އޮފް ކޮމްޕެނީސް އެލައިޑް އިންޝުއަރެންސް + ދިވެހި އިންޝުއަރެންސް\nއިންޝުއަރެންސް ބަދަލަށް 140 މިލިއަން\nއިންޝުއަރެންސް ސިނާއަތް ދެ ބިލިއަން ރުފިޔާއަށް


Lafaa kurevenee Wuhan lab in kamah - Hali News\nރޮބަރޓް ރެޑްފީލްޑް؛ މިއީ ޗައިނާއިން ގަސްތުގައި ފަތުރާފައިވާ އެއްޗެއް ނޫން\nލަފާ ކުރެވެނީ ވޫހާން ލެބުން ކަމަށް\n27 March 2021, 16:42\nއެމެރިކާގެ ސެންޓަރ ފޯރ ޑިޒީސް ކޮންޓްރޯލް ސީޑީސީ ގެ ކުރީގެ ވެރިޔާ ވިދާޅުވަނީ އޭނާގެ ލަފައަކީ ކޮރޯނާ ވައިރަސް އުފެދިގެން އައީ ވޫހާންގެ ލެބޯޓްރީން ކަމަށެވެ. އަދި މި ބަލި ފެތުރެން ފެށީ ސެޕްޓެމްބަރު 2019 ގައި ކަމަށެވެ.\nޗައިނާއިން ބުނާ ގޮތުން މިއީ ވާލުން އެހެން ޖަނަވާރެއްގެ ޒަރިއާއިން އިންސާނުންނަށް ޖެހުނު ބައްޔެކެވެ. ނަމަވެސް މި ކަމަށް އެހެން އެތައް ނަޒަރިއްޔާއެއް ގޮން ޖަހައި އެވާހަކަ ދޮގު ކުރުމަށް މަޢްލޫމާތު ހާމަ ކުރެއެވެ.\nރޮބަރޓް ރެޑްފީލްޑް ވިދާޅުވިގޮތުގައި މިއީ ޗައިނާއިން ގަސްތުގައި ފަތުރާފައިވާ އެއްޗެއް ކަމަކަށް އޭނާ ލަފައެއް ނުކުރައްވައެވެ. އަދި ލިބެން ހުރި މައްލޫމާތަށް ބިނާ ކޮށް އޭނާ ގެ ލެބީޓްރީ ތިއަރީ ލަފާ ކުރައްވަނީ ކަމަށެވެ.\nމިނޫނަސް އެހެން އެތައް ފަރަތާކުން މި ކަމާ ބެހޭ ވާހަކަތައް ލަފާ ކުރުމުން މިހާރު ޖުމުލަ ހަތަރު ތިއަރީއެއް އާންމުކޮށް މިމައްސަލާގައި ބަހުސްކުރުމަށް ބޭނުން ކުރެވެއެވެ.\nއޭނާ ވިދާޅުވިގޮތުގައި އާންމު ގޮތެއްގައި ލެބޯޓްރީގައި މަސައްކަތް ކުރާނީ ލިބިފައިވާ ވައިރަސްތައް ބާރުގަދަކޮށް އަދި އިތުރަށްވެސް ބާރުގަދަ ކުރުމަށެވެ.\nއެމެރިކާގެ ކޮވިޑް19 ތަޖުރިބާކާރު ޑރ. ފައުޗީ ވިދާޅުވަނީ މިއީ ރެޑްފީލްޑްގެ އަމިއްލަ ޚިޔާލުފުޅެއް ކަމަށެވެ.


2023 ގައި ބުރިޖު އަޅަން ބާރު އަޅާނަން: ނިޒާރު\nއައްޑޫގެ މޭޔަރު އަލީ ނިޒާރު ރައީސް އިބްރާހީމް މުހައްމަދު ސޯލިހާ އެކު ބޭއްވި ބައްދަލުވުމެއްގެ ތެރެއިން\nހުޅުދޫއާއި މީދޫ، އައްޑޫގެ ގުޅިފައިވާ އެހެން ރަށްތަކާ ގުޅާލުމުގެ ގޮތުން ބުރިޖެއް އަޅަން 2023 ވަނަ އަހަރުގެ ބަޖެޓުގައި ފައިސާ ހިމަނަން ބާރުއަޅުއްވާނެ ކަމަށް އައްޑޫ ސިޓީގެ މޭޔަރު އަލީ ނިޒާރު ވިދާޅުވެއްޖެ އެވެ.\nއައްޑޫގައި ބްރިޖެއް އަޅައިދިނުމަށް ގޮވާލާ އެތައް ބަޔަކު ސޯޝަލް މީޑިއާގައި މީގެ ދެމަހެއްހާ ދުވަސްކުރިން ހިންގި ވަރުގަދަ ކެމްޕޭނާ ގުޅިގެން އޭރު ނިޒާރު ވިދާޅުވީ އެ ބުރިޖު އަޅައިދިނުމަށް ރައީސް އިބްރާހީމް މުހައްމަދު ސޯލިހަށް ހުށަހަޅުއްވާނެ ކަމަށެވެ. އަދި ކުރިއަށް އޮތް 2022 ވަނަ އަހަރުގެ ބަޖެޓުގައި އެ މަޝްރޫއު ހިމަނައިދިނުމަށް ސަރުކާރުގައި އެދޭނެ ކަމަށެވެ.\nނަމަވެސް އަަންނަ އަހަރަށް ލަފާކުރާ ދައުލަތުގެ ބަޖެޓު މަޖިލީހަށް ހުށަހެޅިއިރު އައްޑޫގައި ބުރިޖުއަޅަން އެއްވެސް ފައިސާއެއް ހިމަނާފައެއް ނުވެ އެވެ. އެކަމަކު ގއ. ވިލިނގިއްޔާއި ގއ. ކޫއްޑޫ ބްރިޖު އެޅުމަށް ދިރާސާކުރުމަށް އަންނަ އަހަރުގެ ބަޖެޓުގައި 450،000 ރުފިޔާ ހިމަނާފައިވެ އެވެ. އަދި ބ. ފެހެންދޫއާއި ބ. ގޮއިދޫއާއި، މ. މުއްޔާއި މ. ނާލާފުށްޓާއި، ތ. ވޭމަންޑޫއާއި ތ. ކިނބިދޫއާއި، ލ. ކަލައިދޫ އާއި ލ. ދަނބިދޫއާއި، ލ. ކުނަހަންދޫ އާއި ލ. މެންދޫގެ އިތުރުން ލ. ހިތަދޫ އާއި ލ. މެންދޫ ކޯޒްވޭއަކުން ގުޅާލަން ވެސް އަންނަ އަހަރުގެ ބަޖެޓުގައި ފައިސާ ހިމަނާފައިވެ އެވެ.\nނިޒާރު އަވަސްއަށް މިއަދު ވިދާޅުވީ އައްޑޫގައި ބުރިޖު އެޅުމުގެ މަޝްރޫއަށް ބޭނުންވާ ފައިސާ އަންނަ އަހަރުގެ ބެޖެޓުގައި ނުހިމެނުނީ ބަޖެޓުގެ ތާށިކަން އުޅޭތީ ކަަމަށް ގަބޫލުކުރައްވާ ކަމަށެެވެ.\n“އެހެން ނަމަވެސް 2023 ގައި ބުރިޖުއަޅަން ބަޖެޓުކުރަން ބާރުއަޅާނަން. ދެން ކޫއްޑު ބުރިޖު އަޅަން ނިންމީ އެއީ އައްޑޫގެ ބުރިޖުގެ ވާހަކަތައް ދެކެވުމުގެ ކުރިން އެކަން ކުރަން ނިންމާފައި އޮތީމަ ކަަމަށް ބެލެވެނީ،” ނިޒާރު ވިދާޅުވި އެވެ.\nއޭނާ އިތުރަށް ވިދާޅުވި ގޮތުގައި އައްޑޫގައި އަޅަން ބޭނުންވާ ބްރިޖުގެ ދިގުމިނަކީ ގާތްގަނޑަކަށް 14.5 ކިލޯމީޓަރެވެ. އަދި ބްރިޖު އަޅަންޖެހޭ ސަރަހައްދުގައި އެންމެ ފުން ހިސާބުތަކުގައި ވެސް ހުންނާނީ 40 މީޓަރުގެ ފުންމިން ކަމުގައިވެސް ވިދާޅުވި އެވެ. އަދި އައްޑޫގައި އަޅަން ބޭނުންވާ ބްރިޖަށް އެންމެ ބޮޑު ވެގެން ވެސް ހަރަދުވާނީ 400 މިލިއަން ޑޮލަރު ކަމަށް ވިދާޅުވި އެވެ.\nއައްޑޫގައި ބްރިޖެއް އެޅުމަށްޓަކައި ކޮންސެޕްޓެއް ތައްޔާރުކޮށްދިނުމަކީ ލޯކަލް ކައުންސިލް އިންތިހާބުގައި ނިޒާރު ވެވަޑައިގެންނެވި ވައުދެކެވެ.\nނިޒާރު ވިދާޅުވީ ބްރިޖެއް އެޅުމުގެ އެންމެ ބޮޑު ބޭނުމަކީ އައްޑޫގެ އިގްތިސޯދީ ހާލަތު ރަނގަޅުކޮށް ތަރައްގީގެ އެހެން ހަރުފަތަކަށް ދިއުން ކަމަށެވެ. ބްރިޖާ އެކު އަމާޒަކީ އައްޑޫގެ އާބާދީ 70،000 އިން މައްޗަށް ޖެއްސުން ކަމަށްވެސް ވިދާޅުވި އެވެ.\nއައްޑޫގެ ބްރިޖަށް އަންނަ އަހަރުގެ ބަޖެޓުގައި ފައިސާ ހިމަނާފައި ނުވާތީ ސޯޝަލް މީޑިއާގައި އައްޑޫގެ ރައްޔިތުން ގެންދަނީ އެކަން ކަންބޮޑުވުމެއްގެ ގޮތުގައި ފާހަގަކުރަމުންނެވެ.


Rashu Raeesun Ge Musaara Kudakoh Memberun Musaara Bodukoh Onigandu Faaskohfi - Vaguthu\nރަށު ރައީސުންގެ މުސާރަ ކުޑަކޮށް، މެންބަރުންގެ މުސާރަ ބޮޑުކޮށް އޮނިގަނޑު ފާސްކޮށްފި\nލޯކަލް ކައުންސިލްތަކުގެ މެންބަރުންގެ މުސާރަ ޖުމުލަ ބޮޑުކޮށް އަދި ކައުންސިލްތަކުގެ ރައީސުންގެ މުސާރަ ކުރިއަށް ވުރެ ކުޑަ ކުރުމަށް ފަހު ކައުންސިލަރުންގެ މުސާރައިގެ އާ އޮނިގަނޑު ރައްޔިތުންގެ މަޖިލީހުން ފާސްކޮށްފިއެވެ.\nފުރަތަމަ ފަހަރަށް ފަސް އަހަރުގެ ދިގު މުއްދަތަކަށް އިންތިޚާބުކޮށްފައިވާ ކައުންސިލަރުންގެ ބޮޑު މުސާރައެއް ދެވޭ ގޮތަށް މަޖިލީހުގެ މާލިއްޔަތު ކޮމިޓީއިން އެކުލާވާފައިވާ އޮނިގަނޑު ހިމެނޭ ރިޕޯޓަށް ހަނިމާދޫ ދާއިރާގެ މެންބަރު އަބްދުލް ޣަފޫރު މޫސާ އިސްލާހެއް ހުށަހެޅުއްވިއެވެ.\nޣަފޫރު އިސްލާހު ހުށަހެޅުއްވީ ރަށު ކައުންސިލްގެ ރައީސުންގެ މުސާރަ 20،000 ރުފިޔާއަށް ކުޑަ ކުރުމަށެވެ. ކޮމިޓީގެ ރިޕޯޓްގައި ވަނީ 23،000 ރުފިޔާގެ މުސާރައެކެވެ. އަދި ކައުންސިލް މެންބަރުންގެ މުސާރަ 13،000 ރުފިޔާއަށް ބޮޑު ކުރުމަށް ހުށަހެޅުއްވިއެވެ. ހުށަހެޅުއްވުމަށް ތާއީދު ކުރެއްވީ ދާންދޫ ދާއިރާގެ މެންބަރު ޔައުޤޫބް އަބްދުﷲއެވެ.\nމި ހުށަހެޅުއްވުން ފާސްކުރީ މެންބަރުންގެ 60 ވޯޓުންނެވެ. ފާސްކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nއާ އޮނިގަނޑުގައިވާ ގޮތުން ސިޓީ ކައުންސިލްތަކުގެ މޭޔަރުންގެ މުސާރައަކީ 40،000 ރުފިޔާއެވެ. ސިޓީ ކައުންސިލްތަކުގެ ޑެޕިއުޓީ މޭޔަރުންގެ މުސާރައަކީ 35،000 ރުފިޔާއެވެ. ސިޓީ ކައުންސިލްގެ މެންބަރުންގެ މުސާރައަކީ 30،000 ރުފިޔާއެވެ. މި މުސާރަތައް ބަދަލު ކުރަން ހުށަހަޅާފައެއް ނުވެއެވެ.\nއަތޮޅު ކައުންސިލްތަކުގެ ރައީސުންގެ މުސާރައަކީ 28،000 ރުފިޔާ ލިބެއެވެ. ޖުމުލަ 18 އަތޮޅު ކައުންސިލްގެ ރައީސުން ތިބޭނެއެވެ. ރަށު ކައުންސިލްތަކުގެ ރައީސުންގެ މުސާރަ ކުޑައިރު ރަށު ކައުންސިލްގެ ރައީސުން ރަށު ކައުންސިލްގެ އިތުރުން އަތޮޅު ކައުންސިލްގައި ވެސް މަސައްކަތް ކުރާނެއެއެވެ. މި ކައުންސިލަރުންގެ މުސާރަ ކުޑަ ކުރިއިރު ދެ ކައުންސިލެއްގައި މަސައްކަތް ކުރުމުގެ ޒިންމާ އޮތީ ވެސް މި ކައުންސިލަރުންނަށެވެ.\nލޯކަލް ކައުންސިލްތަކުގެ އެކި މަޤާމުތަކަށް ޖުމްލަ 982 މެންބަރުން އިންތިޚާބުކޮށްފައިވާއިރު މި ހުރިހާ މެންބަރުންގެ މުސާރައަށް އަހަރަކަށް ޖުމްލަ 185.24 މިލިއަން ރުފިޔާ ޚަރަދުވާނެއެވެ.\nއޭޕްރީލް 29, 2021 16:26\nކީއްކުރާނީ މީ ކީއްކުރާ ބައެއް ޑރ ނާއި ރަހުން ޓީޗަރުން ނަށްވުރެންވެސް މިހޫން ހަމަ ގާބިލީތީ ކީކުރާ ބައެއްތަ ތީ ތަނެއްދޮރެއް ނުދަންނަ މަގުތީ އެބުރު އެކްޓިސިސްޓުން ގިނަވާނީ ަތިޗަރާކށް 7000 ރ ނުޖެހޭ އެކަމު ގައުމުގެމުސްތގުބަލް


Gaumah hamajehun gennan vahaka dhekkumah Dunya govalavvaifi\nހަމަޖެހުން ގެންނަން ވާހަކަ ދެއްކުމަށް ދުންޔާ ގޮވާލައްވައިފި\nދުންޔާ މައުމޫން، ރައީސް މައުމޫނާއި ރައީސް ޔާމީނާއެކު: ހަމަޖެހުން ގެންނަން ވާހަކަ ދެއްކުމަށް ގޮވާލެއްވި - ފޮޓޯ: ވީނިއުސް\nރާއްޖޭގައި މިވަގުތު އޮތް ސިޔާސީ ހަލަބޮލިކަން ނައްތާލައި، ގައުމަށް ހަމަޖެހުން ގެނައުމަށް މަޝްވަރާ ކުރުމަށް ހެލްތް މިނިސްޓްރީގެ ސްޓޭޓް މިނިސްޓްރު ދުންޔާ މައުމޫން ގޮވާލައްވައިފި އެވެ.\nއެއްވެސް ޝަރުތަކާ ނުލައި ސަރުކާރުން އިދިކޮޅު ފަރާތްތަކާ މަޝްވަރާކުރުމަށް ދައުވަތު ދެއްވުމާ ގުޅިގެން ދުންޔާ ވިދާޅުވީ، ރުޅިވެރި ވާހަކަތައް ދޫކޮށް، ގައުމަށް ހަމަޖެހުމާއި ދިވެހިންނަށް ކުރިއެރުން ލިބޭ ވާހަކަތަކެއް ދެއްކުމަށް އެދޭ ކަމަށެވެ.\nއީދުގެ ތަހުނިޔާއާއެކު ދުންޔާ ވިދާޅުވީ، ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ހާލުކޮޅު ބައްލަވާލެއްވުމަށް ރައީސް އަބްދުﷲ ޔާމީންގެ މަންދޫބުންގެ ގޮތުގައި ހޯމް މިނިސްޓަރު އަޒްލީން އަހުމަދާއި ލަންކާއަށް އައްޔަންކުރަން ނިންމާފައިވާ ސަފީރު މުހައްމަދު ހުސެއިން ޝަރީފް (މުންދު) އެމަނިކުފާނުގެ އަރިހަށް ޒިޔާރަތް ކުރެއްވުމަށް މަރުހަބާ ދަންނަވާ ކަމަށެވެ. ދުންޔާ ވަނީ ގާސިމަށް އަވަސް ޝިފާއަކަށް ވެސް އެދިވަޑައިގެންފަ އެވެ.\nދުންޔާ ވަނީ މީގެ ކުރިން ހައްޔަރުގައި ހުންނެވި، ކޮއްކޯފުޅު އަހުމަދު ފާރިސް މައުމޫންގެ ހާލާމެދު ވެސް ކަންބޮޑުވުން ފާޅުކުރައްވާފަ އެވެ. އަދި ސިޔާސީ ހަލަބޮލިކަމުގެ ތެރޭގައި އެ އާއިލާއަށް މެދުވެރިވެފައިވާ ހާލަތާމެދު ވެސް ކަންބޮޑުވުން ފާޅުކޮށްފަ އެވެ. ދުންޔާ ވިދާޅުވެފައިވަނީ އެ އާއިލާއަށް ކުރިމަތިވެފައިވަނީ ދަތި، އަދި ހިތާމަވެރި ދުވަސްތަކެއް ކަމަށެވެ.\nދުންޔާ ވަނީ ރައީސް މައުމޫން އަބްދުލް ގައްޔޫމްއާއެކު މާފުއްޓަށް ވަޑައިގެން ފާރިސްއާ ބައްދަލު ވެސް ކުރައްވާފަ އެވެ. އަދި، ފާރިސްގެ ޝަރީއަތަށް ވެސް ވަޑައިގެންފައިވެ އެވެ. އެކަންކަމާ ގުޅިގެން ދުންޔާ އާއި ސަރުކާރާ ދެމެދު ހިޔާލު ތަފާތުވެފައިވާ ކަމަށް އަޑުތައް ފެތުރުމުން ދުންޔާ ވިދާޅުވެފައިވަނީ އެކަމަނާ އަދިވެސް ހުންނެވީ ސަރުކާރުގަ ކަމަށެވެ. ނަމަވެސް ފާރިސްގެ ހާލާމެދު ކަންބޮޑުވާ ކަމަށެވެ.\nދުންޔާ މިފަހުން ދެއްވި ސްޕީޗެއްގަިއ ވިދާޅުވެފައިވަނީ ހަމަނުޖެހުމަށް އުފެދޭ ކޮންމެ ދަނޑިވަޅެއްގައި ގޮށްމުށް ބޭނުން ކުުރުމުގެ ބަދަލުގައި ވާހަކަ ދައްކައިގެން ހައްލު ކުރަން މަސައްކަތް ކުރަން ޖެހޭނެ ކަމަށެވެ. ކަންކަން ހައްލުވާނީ ވެސް އޭރުން ކަމަށެވެ.\nދުންޔާ މައުމޫން ސިޔާސީ ޕާޓީތަކުގެ މަޝްވަރާތައް


Hadhanee molhu slogan , molhu kameh nukurevey\nކޮންމެ ބޮޑު މަސައްކަތެއް ފަށަނީ، މޮޅު ސްލޯގަން ނުވަތަ ޝިއާރެއް، އިބާރާތް ކުރުމަށް ފަހު މޮޅު ޓެގްލައިން އަޅުވައިގެންނެވެ. އެހެން ގެންނަ ސްލޯގަންގައި އަތުރާލެވިފައިވާ ބަހުގައި ހިމެނޭ ކަންކަން ސާބިތު ކޮށްދެވެނީ ކިހާވަރަކަށް ހެއްޔެވެ؟ ރާއްޖޭގެ ފުޓްބޯޅައިގެ އެންމެ ތަޖުރިބާކާރު ކޯޗް އަލީ ސުޒޭން ގަބޫލު ކުރާ ގޮތުގައި މޮޅު ސްލޯގަންއަކަށްވުރެ މުހިންމީވެސް އަދި މޮޅުވާނީ ވެސް އެކަމުން ނެރެވޭ ނަތީޖާ އެވެ.\nއޭނާ މި ވާހަކަ ދެއްކީ ރާއްޖޭގެ ފުޓްބޯޅައިގެ ތެރޭގައި ހުރި ކަންކަމަށް އިޝާރާތް ކޮށެވެ. އޭނާ ބުނި ގޮތުގައި މޭޒު ކައިރީގައި ބޮޑު ގޮނޑީގައި ތިބެގެން ސަޅި ސްްލޯގަން ހަދަ އެވެ. އެކަމަކު ކަމެއް ސާބިތުކޮށް ނުދެވެ އެވެ.\n"ކަންތައްތަކެއް ކުރަން އޫޅޭ ކަމަށްވަންޏާ އެކަން ސާބިތު ކުރޭ! ހަމައެކަނި މޮޅަށް ބޮޑުކޮށް ސްލޯގަންއެއް ހަދައިގެން އުޅުމުގެ ބަދަލުގައި ކަންކަން ސާބިތު ކުރުން ކަންނޭނގެ އޮތީ," ސުޒޭން ބުންޏެވެ. "ފުޓްބޯޅައިގައި ބާރާއި ނުފޫޒާ ހޯދަން މިއުޅެނީ ފުޓްބޯޅައިގައި ކާމިޔާބު ހޯދަން ކަމަށްވަންޏާ އެކަމަށް ފޯކަސް ކުރަންވީ،"\nސުޒޭން، --- ފައިލް ފޮޓޯ: އަހުމަދު ޝުރާއު | އަވަސް\nއެފްއޭއެމުން ވަނީ މިދިޔަ އަހަރު އައްޑޫގައި "ޓްވޯޑްސް ފިއުޗާ" ގެނަމުގައި ޒުވާން ކުޅުންތެރިން ރެކްރޫޓް ކުރުމަށް ޕްރޮގްރާމެއް ފަށާފަ އެވެ.\nފުޓްބޯޅައިން އަދި ކުޅިވަރުން ބޭރަށް ނިކުތް ކަމުގައިވިޔަސް، އެކި ދާއިރަތަކުން މޮޅު ޝިއާރުތައް އިބާރާތްކޮށް ތަރުތީބު ކޮށްލައިގެން ހަރަކާތްތައް ހިންގަ އެވެ. އަހަރުތަކެއް ކުރިންނަމަ "މިނިވަން ދިވެހިރާއްޖެ، ސާފު ދިވެހިރާއްޖެ" ގެ ނަމުގައި ސްލޯގަން އަޅުވައިގެން ހަރަކާތްތައް ފެށި އެވެ. އޭގެ ފަހުން އެތަކެއް ޒަމާންވީ އެވެ. އެ ސްލޯގަންއިން ހާސިލުވި މަގްސަދެއް ނެތެވެ. ސާފުކަން ގެއްލި، ނުތާހިރުކަންވީ އިތުރެވެ.\nދިވެހިންގެ މައްސަލައަކީ ކޮބައި ހެއްޔެވެ؟ ކޮންމެ ކަމެއް ކުރަނީ ފޮޓޯ އެއް ނަގާލުމުގެ ބޭނުމުގަ އެވެ. ސްލޯގަންގެ ދަށުން ކަމެއް ލޯންޗު ކުރާއިރު އެ ރަސްމިއްޔާތު ވަރަށް ކުލަގަދަ ކޮށްލަ އެވެ. އެއަށްފަހު އެކަން އެ ނިމުނީ އެވެ. އެކަމާ ބެހޭގޮތުން ހޭލުންތެރިންކަން އުފެއްދުމަށް ހިންގޭ ޕްރޮގްރާމްތައް އެންމެ އެދެވޭ ގޮތުގައި ކުރިއަކަށް ނުދެއެވެ. ހޭލުންތެރި ކަމެއްނެތި ހާސިލު ކުރަން ބޭނުންވާ ކަމެއް ހާސިލު ކުރެވިފައި އެބައޮތް ހެއްޔެވެ؟\nޓްވޯޑްސް ފިއުޗާގެ ހަގީގީ މަގުސަދު ހާސިލު ކުރެވޭނެތަ؟\nޓްވޯޑްސް ފިއުޗާ އައްޑޫގައި ފެށިފަހުން، އެހެން ސަރަހައްދެއްގައި އެކަން ކުރިއަށް ގެންގޮސްފައެއް ނުވެ އެވެ. "ޓްވޯޑްސް ފިއުޗާ" އަކީ ހަަމައެކަނި އައްޑޫގައި ނުވަތަ މާލޭގައި ހިންގާ ޕްރޮގްރާމަކަށް ވެގެން ރާއްޖޭގެ ފުޓްބޯޅައިން ހާސިލު ކުރަން ބޭނުންވާ މަގްސަދެއް ހާސިލެއް ނުކުރެވޭނެ އެވެ. މުޅި ރާއްޖެއަށް ޓްވޯޑްސް ފިއުޗާގެ ހަރަތާކްތް ފުޅާ ކުރަން ޖެހެ އެވެ. ނަމަވެސް ހަމައެކަނި ޓެކްނިކަލް ޑިވެލޮޕްމެންޓަށް އެކަނި ވިސްނައިގެން ޓްވޯޑްސް ފިއުޗާގެ މަގުސަދު ހާސިލެއް ނުކުރެވޭނެ އެވެ.\nޓްވަޑޯސް ފިއުޗާ ޕްރޮގްރާމްގެ ދަށުން، ކުޑަކުދިންނާއި ސްކޫލަތަކުގެ ދަރިވަރުންނާއި ޓީޗަރުން އަދި ބެލެނިވެރިން އަދި ހިންގުމުގެ ދާއިރާގެ މީހުންވެސް ހޭލުންތެރިކަން ކުރަން ޖެހެ އެވެ. ބައެއް ބެލެނިވެރިންނާއި އަދި ބައެއް ޓީޗަރުންގެ ވިސްނުން ހުންނަ ގޮތުން ފުޓްބޯޅައަކި އޭގެ މައްޗަށް ދިރިއުޅުން ބިނާ ކުރެވޭނެ ކަމެއް ކަމުގައި އެ ފަރާތްތަކުން ނުދެކެއެވެ. ރައްޖޭގައި އެފަދަ އެތައް މިސާލުތަކެއް މިހާރުވެސް އެބަހުއްޓެވެ.\nފުޓްބޯޅަކެރިއާއެއް ގޮތަށް ނަގަން ބޭނުންވާ ބައެއް ކުދިންވެސް ވިސްނުން ބަދަލުވެފައި އެބަހުއްޓެވެ. ބެލެނިވެރިންނާއި މުދައްރިސަުންގެ ހޭލުންތެރިންކަން ފުޓްބޯޅައަށް ނެތުމުން ބެލެނިވެރިންނާއި މުދައްރިސުން ދޭ ފީޑްބެކްގެ ސަބަބުންނެވެ.\nއިންޑިއާއިންވެސް ވަނީ "މިޝަން XI މިލިއަން" ގެ ސްލޯގަންގެ ދަށުން ޕްރޮގްރާމެއް ފަށާފަ އެވެ. ނަމަވެސް މިއީ ހަމައެކަނި ފުޓްބޯޅައިގެ ޓެކްނިކަލް ޑިވެލޮޕްމެންޓާ ގުޅުން ހުރި ޕްރޮގްރާމެއް ނޫނެވެ. "މިޝަން XI މިލިއަން" އަކީ އިންޑިއާގެ 36 ސިޓީގެ 14000 ސޫކޫލަށް އަމާޒު ކޮށްގެން ފުޓްބޯޅައަށް އެންމެގެ ޝާމިލުވުން އިތުރު ކުރުމަށް އިފްތިތާހް ކުރި މަޝްރޫއެކެވެ. އަދި ފުޓްބޯޅައަށް ކުޑަކުދިންނާއި ޓީޗަރުން އަދި ބެލެނިވެރިން ހޭލުންތެރި ކުރުންވެސް ހިމެނެ އެވެ.\nކުދިންތަކެއް ގޮވައިގެން ހަމައެކަނި ދަނޑަށް އަރައި ޕްރެކްޓިސް ކުރުމުގެ ބަދަލުގައި "މިޝަން XI މިލިއަން" އަމާޒުކޮށްފައި ވަނީ، ސްކޫލުތަކަށާއި ސަރުކާރު އޮފީސްތަކާއި އަމިއްލަ ކުންފުނި، ޖަމާއަތްތަކަށެވެ.\n"އެންމެ މުހިންމު ކަމަކީ އިންޑިއާއަށް ފުޓްބޯޅައިގެ އިންގްލާބެއް ގެނައުން، 'މިޝަން XI މިލިއަން' އަކީ ފުޓްބޯޅައަށް ކުޑަކުދިންނާއި ދަރިވަރުން އަދި ޓީޗަރުން އަދި ބެލެނިވެރިން އަދި ހިންގުމުގެ ދާއިރާގެ ހުރިހާ އެންމެނަށްވެސް ފުޓްބޮޅައިގައި ބައިވެރި ވެވޭނެކަން ހާމަ ކޮށްދޭނެ ހަރަކާތެއް،" އިންޑިއާގެ ފުޓްބޮޅައިގެ ތަޖުރިބާކާރަކު ވިދާޅުވި އެވެ.


Midhiya aharuge jumla exportah 21 million dollar ithuruvi | Mihaaru\nމިފްކޯއަށް މަސް ކިރުވަނީ-- ފޮޓޯ: ހުސައިން ވަހީދު/މިހާރު\nމިދިޔަ އަހަރުގެ ޖުމްލަ އެކްސްޕޯޓަށް 21 މިލިއަން ޑޮލަރު އިތުރުވި\n03 މެއި 2020 - 13:135comments\nމިދިޔަ އަހަރު ނިމުނު އިރު އެކްސްޕޯޓަށް 21.4 މިލިއަން ޑޮލަރު އިތުރުވެފައިވާ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ އަހަރީ ރިޕޯޓުން ދައްކައިފި އެވެ.\nމިދިޔަ އަހަރުގެ ތަފާސް ހިސާބުތަކުގެ ރިޕޯޓުގައިވާ ގޮތުން ރާއްޖެ އިން އެކްސްޕޯޓު ކުރި މިންވަރު ވަނީ ޖުމްލަ ހަ ޕަސެންޓުގެ ކުރިއެރުމެއް ހޯދައިފަ އެވެ. މިއާ އެކު ރާއްޖެ އިން މިދިޔަ އަހަރު އެކްސްޕޯޓު ކުރި ވަރު އުޅެނީ 361 މިލިއަން ޑޮލަރުގަ އެވެ. މިއީ 44 ޕަސެންޓް ޑޮމެސްޓިކް އެކްސްޕޯޓާއި 56 ޕަސެންޓުގެ ރީ-އެކްސްޕޯޓެވެ.\nމިދިޔަ އަހަރުގެ ޑޮމެސްޓިކް އެކްސްޕޯޓު ދަށްވި ނަމަވެސް ޖުމްލަ އެކްސްޕޯޓް އެހާ ބޮޑަށް ކުރިއެރީ ރާއްޖޭގައި ރީ-އެކްސްޕޯޓު ކުރުން އިތުރުވުމުގެ ސަބަބުންނެވެ. އެގޮތުން ރީ-އެކްސްޕޯޓުން 29 ޕަސެންޓުގެ ކުރިއެރުމެއް ހޯދާފައިވެ އެވެ. އެއީ ޖުމްލަ 202 މިލިއަން ޑޮލަރުގެ ރީ-އެކްސްޕޯޓެވެ. ރީ-އެކްސްޕޯޓު އެންމެ ގިނައިން ކޮށްފައިވަނީ އެއާލައިންތަކަށް ބޭނުންވާ ޖެޓް ފިއުލެވެ. މީގެ އެންމެ ބޮޑު ސަބަބަކީ ރާއްޖެ އަށް އަންނަ ފްލައިޓްތައް އިތުރުވެ، އިންޓަނޭޝަނަލް ދަތުރުތައް ގިނަ ވުމެވެ.\nރާއްޖޭގެ ޖުމްލަ އެކްސްޕޯޓުގެ 95 ޕަސެންޓަކީ މަހުގެ ބާވަތްތައް ކަމަށްވާ އިރު މިދިޔަ އަހަރު މަހުގެ އެކްސްޕޯޓުން ވަނީ 158 މިލިއަން ޑޮލަރު ދަށްވެފަ އެވެ. މީގެ އެންމެ ބޮޑު ސަބަބަކީ ދުނިޔޭގެ ބާޒާރުގައި މަހުގެ ބާވަތްތަކުގެ އަގު ދަށްވުން ކަމަށް އެމްއެމްއޭ އިން ބުނެ އެވެ.\nރާއްޖެ އިން އަބަދުވެސް އެންމެ ގިނައިން އެކްސްޕޯޓު ކުރަނީ ގަނޑުކުރި ކަޅުބިލަ މަހެވެ. މިދިޔަ އަހަރު ޖުމްލަ އެކްސްޕޯޓުގެ 29 ޕަސެންޓް މި ބާވަތް ހިއްސާ ކުރެ އެވެ. މީގެ އިތުރުން އެކްސްޕޯޓުގެ 23 ޕަސެންޓަކީ ދަޅުމަހެވެ. އަދި 27 ޕަސެންޓަކީ ފިނި ކުރި ކަންޏެއްޔެވެ.\nޖުމްލަ އެކްސްޕޯޓުން ކުރިއެރުމެއް ލިބުނު ނަމަވެސް މިދިޔަ އަހަރު ރާއްޖެ އަށް އިމްޕޯޓުކުރި ވަރު ވަނީ ދެ ޕަސެންޓަށް ދަށަށް ޖެހިފަ އެވެ. މިދިޔަ އަހަރު ނިމުނު އިރު ރާއްޖެ އަށް 2.9 ބިލިއަން ޑޮލަރުގެ މުދާ އެތެރެ ކުރި އިރު މެޝިނަރީ ފަދަ ސާމާނު އިމްޕޯޓު ކުރި ވަރު ވަނީ 29 ޕަސެންޓް ދަށްވެފަ އެވެ. މީގެ އިތުރުން ކޮންސްޓްރަކްޝަން ސާމާނު އިމްޕޯޓުކޮށްފައިވާ ވަރު ވެސް މަދެވެ. ރާއްޖެ އަށް އެންމެ ގިނައިން އެތެރެ ކުރަނީ ކާބޯތަކެއްޗާއި ކޮންސްޓްރަކްޝަން ސާމާނާއި ތެލެވެ.\nއިތުރު ލިޔުންތައް އެމްއެމްއޭ މަސްވެރިކަން އިމްޕޯޓް/އެކްސްޕޯޓް


ފިލްމުކުޅުން ހުއްޓައިލިކަން އިޢުލާންކޮށް ސްޓެޕް އައްޔަ ތައުބާވެއްޖެ – DhiDaily\nފިލްމީ ދާއިރާގައި ގިނަ ދުވަސްތަކެއްވަންދެން ހަރަކާތްތެރިވި ޢަލީ ޝާހިދު(ސްޓެޕް އައްޔަ) ތައުބާވެ ފިލްމުކުޅުން ހުއްޓައިލިކަން އިޢުލާނުކޮށްފިއެވެ.\nދުނިޔޭގެ ފުޓްބޯޅައިގެ ލެޖެންޑް މެރަޑޯނާ މަރުވުމުން ސްޓެޕް އައްޔަ ފޭސްބުކްގައި ކުރި ޕޯސްޓެއްގައި ވަނީ ފުޓްބޯޅައިގައި ހޯދި ރަންވަނައެއް ފައިދާއެއް މިހާރަކު ނުފެންނާނެކަމަށް ބުނެފައެވެ.\n“މެރެޑޯނާވެސް 60 އަހަރުގައި މަރުވެއްޖެއެވެ. ފުޓުބޯޅާގައި ހޯދި އެއްވެސް ރަން ވަނައެއްގެ ފައިދާއެއް މިހާރަކު ނުފެންނާނެއެވެ. ސުވާލު ކުރައްވަން ވަޑައިގަންނަވާ މަލާއިކަތުން ކުރައްވާނީ3ސުވާލެކެވެ. ރައްބަކީ ކޮބާ؟ ދީނަކީ ކޮބާ؟ ރަސޫލަކީ ކޮބާ؟ ޖަވާބު ނުދެވިއްޖެނަމަ، ހަލާކުވީއެވެ.“(ސްޓެޕް އައްޔަ)\nސްޓެޕް އައްޔަގެ އެ ޕޯސްޓަށް ކޮމެންޓްކުރި މީހަކު ވަނީ އައްޔަ މަރުވުމުން އައްޔަ ގާތުގައި ވެސް އޭނާ ކުޅުނީ ކޮން ފިލްމެއްތޯއާއި ޕީޕީއެމްގެ މުޒާހަރާތަކުގައި ހަރަކާތްތެރިވެގެން ލިބެނީ ކޮން ފައިދާއެއްތޯ ނާހާނެކަމަށެވެ. މިއަށް ރިޕްލައިކުރަމުން ސްޓެޕް އައްޔަ ބުނީ ”އަހަރެން މިހާރު ތައުބާ ވެއްޖައިން“ މިހެންނެވެ.\nއޭގެ ފަހުން ސްޓެޕް އައްޔަ މިރޭ ކުރި ޕޯސްޓެއްގައި ބުނީ ފިލްމީ މަސައްކަތްތަކާއި ނެށުމާއި ލަވަކިޔުން ހެއްދެވި ފަރާތަށްޓަކައި ހުއްޓާލަން ނިންމާފައިވާ ކަމަށެވެ. އަދި މި ކަމުގައި ހޭދަވި 23 އަހަރަކީ ކުރެވުނު ވަރަށް ހިތްދަތި ތަޖުރިބާއެއްކަމަށާއި މިކަމުން ލިބުނު ޙަޤީޤީ އުފަލެއް, ޙަޤީޤީ ހިތްހަމަޖެހުމެއް ނެތްކަމަށްވެސް ބުނެފައިވެއެވެ.\nމީގެ އިތުރުން ސްޓެޕް އައްޔަ ވަނީ މިހާރު ބޭނުންވަނީ ހެއްދެވި ފަރާތް ރުއްސަވާ އަޅެއްގެ ގޮތުގައި ޢުމުރުގެ ބާކީ ބައި ހޭދަކުރަންކަމަށް ބުނެފައެވެ. އަދި ހުރިހައި ބޭފުޅުން ވެސް މި ނިންމުމަށް އިޙްތިރާމުކުރުމަށް ވެސް ސްޓެޕް އައްޔަ ވަނީ އެދިފައެވެ.


Science bunaa gothun mihaaru emme reethi anhenakee Bella Hadid | Mihaaru\nސައިންސް ބުނާގޮތުން މިހާރު އެންމެ ރީތި އަންހެނަކީ ސުޕަ މޮޑެލް ބެލާ ހަޑީޑް\n18 އޮކްޓޯބަރ 2019 - 07:58\nމިއީ އެއްގޮތަކަށް ވެސް ދުނިޔޭގެ ރީތީގެ މުބާރާތަކުން ވަނަ ހޮވާ ގޮތަށް ހޮވައި އެންމެ ރީތި އަންހެނަކަށް ލަގަބެއްދޭ ގޮތުގެ ވާހަކައެއް ނޫނެވެ. މިއީ ސައިންސާއި ގަދީމީ ހިސާބުގެ އިލްމުން މިނަކިރައި އަންހެނުންގެ ރީތިކަން ވަޒަންކުރާ ގޮތުގެ ވާހަކަ އެވެ.\nމިއަށް ކިޔަނީ "ގޯލްޑެން ރޭޝިއޯ އޮފް ބިއުޓި ފައި" އެވެ. މި މިންގަނޑުން ކިރާ އިރު، ދުނިޔޭގައި މި ވަގުތު ހުރި އެންމެ ރީތި އަންހެނަކީ މަޝްހޫރު ސުޕަމޮޑެލް ބެލާ ހަޑީޑް ކަމަށް ސައިންސްވެރިން ބުނެ އެވެ. އިނގިރޭސވިލާތަށް އުފަން 23 އަހަރުގެ ބެލާ އަކީ މަޝްހޫރު މޮޑެލް ޖިޖީ ހަޑިޑްގެ ކޮއްކޮ އެވެ.\n"ގޯލްޑެން ރޭޝިއޯ އޮފް ބިއުޓި ފައި" އިން މިންކުރާ އިރު ދުނިޔޭގެ އެންމެ ރީތި އަންހެނާގެ މަގާމު ބެލާ އަށް ލިބެނީ އޭނާގެ މޫނުގެ ބައްޓަމުގެ ހިސާބުން ރީތިކަން ވަޒަންކުރާ އިރު ނަތީޖާ 94.35 ޕަސަންޓަށް އަރާތީ އެވެ.\nއެންމެ ރީތި އަންހެނުން މިންކުރުމުގެ މަސައްކަތް ކުރި ލަންޑަނުގެ މަޝްހޫރު ފޭޝަލް ކޮސްމެޓިކް ސާޖަން ޑރ. ޖޫލިއަން ޑި ސިލްވާ ވިދާޅުވި ގޮތުގައި ބެލާގެ މޫނަކީ އަންހެނެއްގެ މޫނު ރިތިވުމާއި ފުރިހަމަވުމުގެ ހުރިހާ ޝަރުތަކާ އެންމެ ގާތްކުރާ މޫނެވެ. އެހެންވެ އޭނާ އަކީ އެންމެ ރީތި އަންހެނާ ކަމަށް ވިދާޅުވި އެވެ.\n"ޕާކެޓް މޫނެއްގެ މަގާމު މީހަކަށް ދޭ ނަމަ އެ ހައްގުވާ މީހަކީ ބެލާ. މީހާގެ ރީތިކަން އެންމެ ބޮޑަށް ދައްކުވައި ދެނީ މީހާގެ މޫނުގެ ވަނާތަކުން،" ޖޫލިއަން ވިދާޅުވި އެވެ. "އެބައި އެންމެ ފުރިހަމަ އަންހެނަކީ ބެލާ. އަދި ބެލާގެ ދަތްދޮޅީގެ ބައްޓަމަށް ބަލާ އިރު އޭނަގެ ނަތީޖާ އެބައަރާ 99.7 ޕަސަންޓަށް."\n"ގޯލްޑެން ރޭޝިއޯ އޮފް ބިއުޓި ފައި" މިނާ އިރު އެންމެ ރީތި އަންހެނާގެ މަގާމު ލިބޭ ދެވަނަ މީހަކީ މަޝްހޫރު ލަވަކިޔުންތެރިޔާ ބިޔޯންސޭ އެވެ. ތިން ކުދިންގެ މަންމަ އަދި 36 އަހަރުގެ ބިޔޯންސޭގެ މާކުހަކީ 92.44 ޕަސަންޓެވެ.\nތިން ވަނައިގައި ހިމެނެނީ ހޮލީވުޑްގެ މަޝްހޫރު އެކްޓަރު ޖޮނީ ޑެޕްގެ ގާތުން ވަރިވެފައިވާ ބަތަލާ އެމްބާ ހާޑެވެ. އުމުރުން 33 އަހަރުގެ ބަތަލާގެ ޕަސަންޓޭޖަކީ 91.85 އެވެ. ހަތަރު ވަނައިގައި އޮތީ 26 އަހަރުގެ ލަވަކިޔުންތެރިޔާ އެރިއާނާ ގްރަންޑޭ އެވެ. އޭނާގެ ނަތީޖާއަކީ 91.81 ޕަސަންޓެވެ.\nއަންހެނުން ބިއުޓީ ސައިންސް\nމީ އަދުގެ ސައިންސަށް ވީވަރުވީމާ ރިޕޯޓު ނެރުނު ކުދިން ތިބޭނޭ ގަބޫލުކޮށްލައިގެން. ހާދަ ރީތިނޫނޭ އެކަމު ފޮޓޯގަ ތިބި މީހުން\nކައިޒީން އާ ކާރިވެސް ކޮށް ނުލެވޭ.\nޗީ އެއީ ކާކުތަ\nސައިންސް ތިޔަ ހުރީ ލޮލަށް މިރުސް އެޅިފަތޭ\nމިފަހަރު ސައިންސާ މަށާ އެއްގަލަކަށް އެރޭކަށް ނެތް.\nފެނުނީމަ ހޭނެތޭ ވަރެއް ނުވޭ...


Firimeeha ge Ex gulhaavarun Neha Kakkar rulhigadha vejje\nނެހާ ކައްކަރާއި އޭނާގެ ފިރިމީހާ--\n17 ޖެނުއަރީ 2021 - 15:20:16\nނެހާ ކައްކަރަކީ ބޮލީވުޑުގައި މި ވަގުތު ހުރި އެންމެ ކާމިޔާބު އެއް ލަވަކިޔުންތެރިޔާ ކަމާ މެދު ސުވާލެއް ނެތެވެ. އޭނާގެ އަޑުން ލަވައެއް ނެތް ފިލްމެއް މިފަހުން މަދެވެ. އޭނާގެ ގިނަ ލަވަތަކަކީ ހަމަ ހިޓް ލަވަތަކެކެވެ.\nކޮންމެއަކަސް ތަފާތު އެކި ކަންކަމާއި ދިމާކޮށް ނެހާ ލަވަތައް ހަދާފައި އެބަ ހުއްޓެވެ. ކުރިން އޭނާ އެކްޓަރު ހިމާންޝް ކޯލީއާ ރައްޓެހިވެގެން އުޅުނުއިރު ދެމީހުންވި ލޯތްބަށް ވެސް ނިކަން ރީތި ލަވައެއް ކިޔައި ދޫކޮށްލި އެވެ.\nމިދިޔަ އަހަރުގެ އޮކްޓޫބަރު މަހުގެ ތެރޭގައި އޭނާ އާއި ލަވަކިޔުންތެރިޔާ ރޯހަންޕްރީތު ސިންގް ކައިވެނިކޮށްފައި ވާއިރު އޭގެ ފަހުން ދެމީހުންގެ ލޯތްބަށް ވެސް ލަވައެއް ތައްޔާރުކޮށް ދޫކޮށްލި އެވެ. އަނެއްކާ މީގެ ދެ މަހެއްހާ ކުރިން "އެކްސް ކޯލިންގް" ގެ ނަމުގައި ރޯހަން ލަވައެއް ތައްޔާރުކުރި އެވެ.\nއެ ލަވައާ ގުޅިގެން ނެހާ މީގެ ދުވަސްތަކެއް ކުރިން ވަނީ އެއީ އޭނާގެ ކުރީގެ ލޯބިވެރިޔާ ގުޅާތީ ތައްޔާރުކުރި ލަވައެއް ކަމަށް ބުނެފަ އެވެ. ކޮންމެއަކަސް އަދިވެސް ގުޅުން ހުއްޓާނުލާހެން ހީވެ އެވެ.\nއިންސްޓަގްރާމު މެދުވެރިކޮށް ނެހާ މިއަދު ވަނީ "މީ ޓު ހިޒް އެކްސް" އަށް ކަމަށް ޖަހައި، ވީޑިއޯކޮޅެއް ދޫކޮށްލާފަ އެެވެ. ނެހާ އާއި ރޯހަން ތަނެއްގައި އިށީންދެގެން އިނދެ ލަވަކިޔަމުން ދިޔައިރު ނެހާ ވަނީ އެކްސް ގުޅުމާއި މެދު ހިތްހަމަނުޖެހޭކަން މޫނުމަތީގެ ކުލަވަރުން ދައްކާލާފަ އެވެ. އަދި ނެހާ މާރުޅިގަދަވުމާއެކު ރޯހަން އޭނާ ހިފަހައްޓާ މަންޒަރު ފެނެ އެވެ.\nކޮންމެއަކަސް ދެ ތަރިން މަޖަލަކަށް ހަދައި މި ދޫކޮށްލި ވީޑިއޯއިން ބެލެވެނީ ނެހާ ކުރިން ބުނި ގޮތަށް އަދިވެސް ރޯހަންގެ ކުރީގެ ލޯބިވެރިޔާ ގުޅާ ހަދަނީ ހެންނެވެ.\nމިއަދު ރާއްޖެއިން ޕޮޒިޓިވްވީ 167 މީހުން!


SunOnline: Nightmarket thakugai vikkeynee fihaara thakugai nuviki hunna mudhaa kamah bunaa usool eh\nނައިޓު މާކެޓުތަކުގައި ވިއްކޭނީ ފިހާރަތަކުގައި ނުވިކި ހުންނަ މުދާ ކަމަށް ބުނާ އުސޫލެއް\nއައިޝަތު ފަރީޙާ 11 Jun 2019, 19:34\nދަރުބާރުގޭގައި ކުރިށް ގެންދިޔަ ނައިޓް މާކެޓް ގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\nނައިޓު މާކެޓުތަކުގައި ވިއްކާ މުދަލަކީ ފިހާރަތަކުގައި ނުވިކި ހުންނަ މުދާކަން ކަށަވަރު ކުރަންޖެހޭނެ ކަމަށް ބުނާ އުސޫލެއް އެކުލަވާލައިފިއެވެ.\nއިކޮނޮމިކް މިނިސްޓްރީ އިން އެކުލަވާލާ، އިއްޔެ ގެޒެޓުކޮށްފައިވާ "ފެއާ، ނައިޓު މާކެޓު ނުވަތަ މަގުމަތީ ބާޒާރު ހިންގުމުގެ ހުއްދަ ދޫކުރުމުގައި އަމަލު ކުރާނެ އުސޫލު" ގައި ބުނެފައިވަނީ ނައިޓުމާކެޓުގައި ބައިވެރިވާ ފަރާތްތަކަކީ ރާއްޖޭގައި ރެޖިސްޓްރީ ކޮށްފައިވާ ވިޔަފާރިއަކަށް ނުވަތަ ޖަމްއިއްޔާ އަކަށް ވާންޖެހޭނެ ކަމަށެވެ. އެކަން ޔަގީން ކުރަންޖެހޭނީ ނައިޓުމާކެޓު ބާއްވާ، އިންތިޒާމުކުރާ ފަރާތުން ކަމަށް އެ އުސޫލުގައި ބުނެފައިވެއެވެ.\nއުސޫލުގައި ބުނެފައިވާގޮތުން ނައިޓުމާކެޓުތަކުގައި ކެއިންބުއިމުގެ ހިދުމަތްދޭ ފަރާތްތަކަކީ އާންމުސިއްހަތު ރައްކާތެރިކުރުމުގެ ގާނޫނުގެ ދަށުން ނަގަންޖެހޭ ހުއްދަ ނަގާފައިވާ ފަރާތަކަށް ވާންޖެހެއެވެ. އަދި ނައިޓުމާކެޓުގައި ވިއްކާ ހުރިހާ މުދަލެއްގައި އަގު ޖަހާފައި ހުންނަވާނެ ކަމަށް އުސޫލުގައި ބުނެފައިވެއެވެ.\nދަރުބާރުގޭގައި ކުރިއަށްދާ ނައިޓްމާކެޓް -- ސަން ފޮޓޯ\nސަރުކާރުގެ މުވައްސަސާތަކުން ހާއްސަ ހުއްދައެއް ނަގައިގެން ވިއްކޭނެ މުދާ، ހުއްދަ ނެތި ވިއްކައިގެން ނުވާނެ ކަމަށާއި ބޭސް ސިޓީއަށް ދޫކުރާ ބޭސް ވެސް ނައިޓުމާކެޓުތަކުގައި ވިއްކައިގެން ނުވާނެ ކަމަށް އުސޫލުގައި ވެއެވެ.\nއަލަށް އެކުލަވާލި އުސޫލުގައި ވާގޮތުން އިމްޕޯޓު މުދަލުގެ ވިޔަފާރި ހުނިމެނޭގޮތައް ހިންގާ ފެއާތަކަށް އުސޫލުގައި ބުނާ ހުއްދަތައް ނަގާކަށް ނުޖެހޭނެއެވެ. ނައިޓުމާކެޓު ބޭޢްވުމުގެ ހުއްދަ ދޫކުރާނީ ސިޓީ ކައުންސިލްތަކާއި ރަށު ކައުންސިލު ތަކުންނެވެ. ނައިޓު މާކެޓު ބޭއްވުމުގެ ދެ ހަފްތާ (14 ދުވަސް) ކުރިން އެކަމުގެ ހުއްދައަށް އެދި ހުށަހަޅަން ވާނެ ކަމަށާއި ނައިޓުމާކެޓު ބޭއްވޭނީ ގިނަވެގެން ހަތް ދުވަހުގެ މުއްދަތަކަށް ކަމަށްވެސް އުސޫލުގައި ވެއެވެ.\nހުޅުމާލޭގައި ބޭއްވި ނައިޓްމާކެޓެއް -- ސަންފޮޓޯ/ކިޔުންތެރިއެއް\nއުސޫލުގައިވާގޮތުން އިމްޕޯޓު މުދަލުގެ ވިޔަފާރި ކުރެވޭގޮތަށް ނައިޓުމާކެޓުތައް ބާއްވަންވާނީ ކޮންމެވެސް މުނާސަބަތަކާ ގުޅުވައިގެންނެވެ. މި މުނާސަބަތުތައް ސިޓީ ކައުންސިލުތަކާއި ރަށު ކައުންސިލުތަކުން ކޮންމެ އަހަރަކުވެސް އެއް ފަހަރު އާންމު ކުރަންވާނެ ކަމަށް އިކޮނޮމިކް މިނިސްޓްރީ އިން އެކުލަވާލި އުސޫލުގައި ބުނެފައިވެއެވެ.\nމި އުސޫލުގެ ދަށުން ނައިޓުމާކެޓު ހިންގުމުގެ ހުއްދަ ދޫކުރާނީ ރާއްޖޭގައި ރެޖިސްޓްރީކޮށްގެން ހިންގާ ކުލަބު ޖަމްއިއްޔާ ތަކަށާއި ވިޔަފާރިތަކަށެވެ.